
BIRINCHI PARDA

Bu parda o’n majlisdan iboratdir

A R A L A SH A R L A R

Kirish tartibi bilan

Po’lat-bog’bon yigit, 30-35 larda.

Qumri-xizmatchi qiz, 17-18 larda.

Momo xotin-oqsoch, 50 larda.

Yorqin-sarkardaning qizi, 20 larda.

O’lmas Botir-sarkarda, 50-55 larda

O’lmas Botirning qo’rg’on boqchasida o’rik daraxtlarining tagi. To’rda-o’rikzordan so’ng olmazor, uning orqasida uzun-uzun so’rtak (ishkom)lar. Ko’klam boshlari: hamma daraxtlarning yaproqlari ko’m-ko’k, toza, gullar chaman-chaman bo’lib ochilg’onlar. Vaqt yarim kechaga yaqinlashgan, daraxtlarning orasidan oydinlik tushadir, yiroqlar sutdek oydin. Og’ir va sirli bir jimlik.

Bir gilamcha, bir sher terisi-po’stak bilan ikkita yastiq ko’tarib Po’lat chiqar, sodda-xizmatkorlarcha kiyingan. Belida yolg’iz bog’bon pichog’i ochilgan.

BIRINCHI MAJLIS

Po’lat yolg’iz

Po’lat (uyoq-buyoqqa jalanglab qarab olgandan keyin hayron bo’lib ko’targan narsalarini sekingina yerga qo’yar). SHu, shu! Qantak o’rikning tagi degani shudir. «Tagida bir tup beli singon qari o’rik bor» degan edi. (qarab) ha, shu, ammo, men bilmadimkim, yarim kechada bu taraq-turuq nima uchun va kim uchun bo’lsa? Yo birorta nozik mehmon kelarmi ekan? (O’ylab.)Yo’q, yo’q, har qandoq nozik mehmon bo’lsa ham hovuzning bo’yiga joy qildirar edi. Yo Botirning o’zi chiqarmi ekan? Uning uxlagali yotganiga qancha bo’ldi-yu, Innaykin, Botir yarim kechalarda mundoq to’polang qilib yurmaydi-da, (Qarab.) Ha, ana Qumri kelayotibdir. O’shandan so’rayman, bu kichikkina, jikkak, qaqajon qiz o’lgur, hamma narsani biladi. (Po’lat kelgan tomondan Qumri kelib chiqadir.)

IKKINCHI MAJLIS

Po’lat, Qumri

Qumri. Po’latxon, shu choqqacha joyni tayyor qilmadingizmi?

Po’lat. Joyni hozir tayyor qilaman, mana narsalarni olib keldim. (Gilam, po’staklarni yozaboshlab yana to’xtar). Menga qara! «Xon»i nimaga kerak? To’ppa-to’g’ri Po’lat yo bog’bon deyabersang bo’lmaydirmi?

Qumri. SHuni ham ko’p ko’rdingizmi? Biz kambag’al, xizmatkor qizmiz-da, a?

Po’lat. Nima demoqchisan?

Qumri (yuzi birdan qayg’ilanib, so’lar; yerga qarab, sekingina). Nima demaqchi bo’lg’onimni o’zingiz bilasizku, tag’in nimaga so’raysiz? Kuygan yuragimni yana battaroq kuydirmoqchi bo’lasizmi?

Po’lat (kulib). Ha, sizning yuragingiz nimaga kuyar ekan? Ha, birortaga oshiq, bo’ldingizmi?

Qumri. Bas, Po’lat, bas! Men endi chidayolmayman!

Po’lat (yana qattiqroq kulib). Ha, nimaga chidolmaysiz? Issiqqami, sovuqqami?

Qumri. Po’lat, bas endi, bas! (Qiziqibroq.) Siz har narsani masxaraga olasiz, siz mening har bir gapimdan, so’zimdan kulasiz. Men bo’lsam, shu dargohda yolg’iz siz bor uchungina, sizni debgina yuribman. (Ko’zidan tomgan yoshlarni artadir.)

Po’lat (quromaslik bilan, jiddiy). Qumri! Sen nimaga meni deb yurasan? Senga boshda aytib bermadimmiki, «Sen mendan umidingni uz, yosh qizsan, o’zingni qiynama!» deb? SHunda ham anglamadingmi?

Qumri (xayol bilan). Anglamadim… Angladim… Yo’q, yo’q, anglamadim…

Po’lat. Senga ishning bo’lgan-turganini anglatmak uchun «seni sevmayman, seva olmayman. Mening ko’nglimda boshqa narsaning sevgisi bor» deb aytib berish kerakmi? O’zing tag’in dam angladim, dam anglamadim deysan.

Qumri. (alamli). Meni sevmaganingizni xo’p yaxshi bilar edim. Ammo bu sevmasligingizni o’z og’zingizdan, o’z tilingiz bilan aytdirib eshitmakchi edim.

Po’lat (bo’shashibroq). Men seni seva olmasam-da, ko’z yoshlaringni ko’rib rahmim keladir, Nimaga desang, u yoshlarni hozir men o’zim sendan ham ko’proq va achchig’roq to’kib turibman.

Qumri. Bilaman, bilaman, kimni sevganingizni ham bilaman, kim uchun ko’z yoshi to’kkaningizni ham bilaman. Siz sevgan go’zalning siz uchun ko’z yoshi to’kib turganini ham bilaman? Sizni sevib, siz uchun yonganini ham bilaman. (Po’lat besaranjon.) Siz sevgan go’zalning o’zingizga teng bo’lmaganini, shu uchun unga yeta olmasligingizni, menga o’xshagan noumid bo’lganingizni ham bilaman. Mana shuni o’ylab o’zimni uncha-muncha yupatib yuraman. O’z-o’zimga: «Mening sevganimni mendan tortib olmoqchi bo’lgan berahm, o’zi ham menga o’xshab sevganiga qovusholmaydirku» deb ko’nglimni tinchlataman. Ko’nglimdagi g’azab oloviga suv sepaman… Ammo, ammo u yomon olov bir kun kelib kuydirmasa edi, deb qo’rqaman.

Po’lat (og’ir). Qiz qiz, esingni yo’qotma! (Injiqlanib.) Menga o’xshab jinni bo’lma, esingdan ajrama! Men, bir emas, ikki-uch dardning o’rtasida qolib, esu hushimdan ajrashga yaqinlashdim. Sen unday bo’lma! Mening sevgim to’g’risida og’zingdan bir og’iz so’z chiqib, hech bir yerda, hech bir jonivorning qulog’iga kirmasin. Agar kirguday bo’lsa, bir ozroq eshitilguday bo’lsa bormi, (g’ijinib) «g’irt!» bo’g’amanu… o’ldiraman. Bilasanmi?

Qumri (sira qo’rqmasdan). Hoy, siz-kishiga bilinishdan, oshiq nomi chiqarishdan, sharmanda bo’lishdan shuncha qo’rqasizmi? SHunaqami hali? E… Sadqayi oshiqlik ketsun sizdan… Sevgan kishida bir narsadan qo’rqish bo’lar emishmi? Oshiq-sharmanda degani emasmi? Oshiq-ma’shuq ertaklarini ham eshitgan emasmisiz?

Po’lat. Yo’q, men o’z sharmandaligimni sira o’ylamayman, lekin, uning sharmanda bo’lishidan juda yomon qo’rqaman. Unga tariqday bir gap tegsa xafa bo’laman.

Qumri. Bas, bo’ldi, bilaman.

Po’lat (yana og’ir). Bilsang bo’ldi, bor, ishingga bor. Men joyni solib tayyorlay (joy sola boshlaydir).

Qumri (ezilgan, hayajonli). Bilmayman, bilmaymankim, buning oxiri qanday bo’lib tugar ekan? (Sekingina, o’ychan chiqib ketar.)

Po’lat (joyni solib bo’lgan, darhol Qumrining orqasidan). Qumri, Qumri!

Qumri (qaytib kelar). Ha, yana nima gap?

Po’lat. Bu yerga yarim kechada kim chiqib o’ltirar ekan? Botirmi?

Qumri. Botirning allaqachon uxlaganini o’zingiz bilasiz-ku, hozir hovuz bo’yidan bu yerga Yorqin poshsha keladilar.

Po’lat (Birdan o’zgarib). Yorqin poshsha… (Jim. Bir ozdan so’ng injiq tez va shiddatli.) Bor, ket, ko’zimga ko’rinma! (Qiz indamay ketar.)

UCHINCHI MAJLIS

Po’lat yolg’iz

Po’lat. (o’zicha). Yorqin poshsha. Yorqin poshsha… Yorqin poshshadan shu  kunlarda bir umr ajralmoq kerak! Bu-mening uchun ko’p og’ir bo’lsa-da, men ko’nglimni boshqa yoqlarga bura olaman. Mening boshimda yana boshqa dardlar ham bor; u dardlar meni mana bu yaxshi ko’rish dardlaridan qutqazib ketadi-ya… Ammo, ammo Yorqin. poshshaga ko’p qiyin bo’ladir. (Tez qadam bosib Qumri kelar.)

TO’RTINCHI MAJLIS

Po’lat, Qumri

Qumri (kirib kelib). Po’lat! Aytkancha oyim poshsha «Po’lat akangga ayt, menga, mening chiqishimga gul terib qo’ysin!» deb edilar. Hali aytaman deb esimdan chiqib qolibdir.

Po’lat (injiqlanib). Bor, bor, ket, borib ayt, «Joy tayyor» degin! (O’zicha.) Yorqin poshshaning sharmandabozligi hozirdanoq boshlanib qolibdir.

Qumri. Gul-chi? (Po’lat eshitmaydir. Yana qattiqroq.) «Gul-chi?» deyman.

Po’lat. Bor, ket, xo’p dedi, degin.

Qumri. Gulni terib qo’yasizmi?

Po’lat (injiq). Ha, bir quchoq qilib terib qo’yaman.

Qumri (tezgina Po’latning yoniga kelib ko’ksini tutadir). Po’lat, Po’lat, bir dona gulni o’z qo’ling bilan uzib olib, o’z qo’ling bilan ko’ksimga taqib qo’y, sendan umrlik yodgor bo’lsun!

Po’lat (yana injiq). Qiz, men senga dedimki, «seni seva olmayman».

Qumri (yalinib). Hech bo’lmasa mening sevgimga yodgor bo’lsin deb qil! Mening noumid va baxti qora sevgimga atab bitta sassiq ko’kat bo’lsa ham taqib qo’y! (Ko’ziga tikilib.) Bitta sassiq ko’kat-a?!

Po’lat (sekingina, xuddi suratdek yurib borib bir gul uzadir va sekingina taqib qo’yadir). Bor endi, yo’qol, ko’zimdan nariga bor! (Qumri bir gulga va bir Po’latga qarab keta boshlaydir.) To’xta, Qumri! (Qiz to’xtaydir.) Oyim poshsha nima uchun bemahal, yarim kechada hammani besaranjon qilib yuradir?

Qumri (Po’latga butkul yaqinlashib, da’vogar kabi). Nimaga mendan so’raysan? Nimaga? Nimaga javobini o’z ko’nglingdan so’ramaysan?

Po’lat. Qiz, qizishma! Mening ko’nglim hozir hech narsaga javob bera olmaydir.

Qumri. Sen, Po’lat, nima uchun muncha xom xayolsan? Meni bilmaydi, sezmaydi deb o’ylaysanmi? Oyim poshsha sening dardingda yongani uchundirki, na kunduz tinadir, na kecha! SHuni sen o’zing ham juda yaxshi bilasan.

Po’lat (yasama). Yo’q, yo’q… U meni sevmaydir.

Qumri (ermak qilib). Ha, chinakam, u seni sira sevmaydir.

Po’lat (og’ir). Sevsa-da, sevsa-da… U-osmonda, men-erda. U meni o’ylaydir, men-tog’u toshlarni…

Qumri (bir oz ochilib). Mana bu gaping to’g’ri! U-sendan juda yiroqda, mening umidim ham asli shunda… (Ko’zi kelayotganlarga tushib.) Kelarlar! (Po’lat shoshqin, injiq va pitillagan.) Ana, ko’rdingmi? Qo’lida qilich bilan qalqon! Hech qaerda u qiz shu ikki narsadan ajralmaydir, ayniqsa, so’ng vaqtlarda qilichini yalang’ochlab boshiga qo’yib yotaturgan bo’lib qoldi. Ilgari mixga osib qo’yguchi edi.

Po’lat (shoshilish). Bor, bor, tezroq ket. Bor, qarshi ol. Seni munda men bilan gaplashib turganingni sezsa, jini qo’zib ketadir.

Qumri (qo’rqmas). Qo’zisa qo’ziy bersin! Qo’rqamanmi? Seni u qanday sevsa men ham shunday sevaman. Sevganimning yonida ko’rsalar aybmi?

Po’lat (sekin ovoz bilan g’azab qilib). Jim! Og’zingni yum!

Qumri (ginali, qaltirab turib). Mening sevganimni qo’limdan tortib… (Po’lat garang, shoshgan, yonida Momo xotin bilan birga Yorqin kiradi. Go’zal tekis, kiborlarcha, faqat sodda kiyinmishdir, bir qo’lida qilich, birida qalqon.)

BESHINCHI MAJLIS

Po’lat, Qumri, Yorqin, Momo xotin

Yorqin (tez kirib, kulib turib Qumriga). Nimalar deding? «Sevganimni qo’limdan tortib» dedingmi? Nima demoqchi bo’lasan? Qani, aytib ber-chi!

Po’lat (tezgina). Poshsham, bir ertak aytib turib edi…

Qumri (dadil). Yo’q, yolg’on! Ertak aytganim yo’q! (Po’lat besaranjom.) Men demakchi bo’lamankim, «mening sevganimni qo’limdan tortib olmoqchi bo’lganlarni yerga qarataman, sharmanda qilaman!»

Yorqin (kulimsirab turib bemalol). Sevganing kim sening? (Sekin o’ltiradir.)

Qumri (qaltirab). Uni o’z qalbingizdan so’rang!

Yorqin (rangi o’chib, g’azabli). Jim! Jim deyman! Yana tag’in shundaqa narsalarni gapira boshlasang boshingni kesaman!

Qumri (dadil). Kesing, kesing, kesa qoling! So’ngra Po’lat butkul sizniki bo’lsin!

Yorqin. Nima, nima? (Qilichini olib o’rnidan turmoqchi bo’lar.)

Po’lat (to’xtatib). Qizishmang, poshsham! Siz agar chinakam kesmak va shu bilan totlanmoq istasangiz mening boshimni kesing-da, siz ham tinchsiz. Qumri ham. (Qumriga). Yo’qol, ko’zimga ko’rinma, tentak qiz! Bo’lmagan narsalarga aralashib yurguncha ishingni qilsang-chi!

Qumri (ketaturib). Ketaman, ketaman! Siz qoling shu yerda, maqsadingizga yeting! (Yorqin o’rnidan turmoqchi bo’ladir, Momo uning yo’lini to’sadir, Qumri tez-tez chiqib ketadir.)

OLTINCHI MAJLIS

Po’lat, Yorqin, Momo xotin

Yorqin. Bari bir, men bu qizni tirik qoldirmayman!

Po’lat (sekingina boqcha tomonga keta boshlab). Ko’p qizishmang, poshsham.

Yorqin (sekingina po’stakka yonboshlab). Qaerga?

Po’lat. Siz uchun gul tergali.

Yorqin (amirona). Bor (Po’lat ketar.)

ETTINCHI MAJLIS

Yorqin, Momo xotin

Yorqin (Momoga). Xola, siz ham bora beringiz endi.

Momo. O’zingni shunday vaqtda yolg’iz qoldirib-a?

Yorqin. Nima bo’lar edi? Bo’ri yeb ketarmidi? (Qilichini ko’rsatib.) Buni bilasiz-ku!

Momo. Bolam, Seni bo’ri yemaydir-ku, endi…

Yorqin. Endisi nima, tag’in?

Momo. Endi, bolam… Yosh, yetilgan qizsan, otang el-xalq orasida juda obro’ylik odam, gap-so’z bo’lmasin deyman-da.

Yorqin. Mana shu to’rt devorning orasidan chiqmayturgan bo’lsam, yetilmay o’layin! Obro’ degan narsa odamni kishanga sola turgan bo’lsa, u ham o’lsun!

Momo. Voy bolam-e… Nafasingni sovuq qilmangil-e…

Yorqin. Menga ishonsangiz keting, ishonmasangiz poylab o’ltira bering. («Arazlab»-teskari qarab yonboshlaydir.)

Momo (kelib boshlaridan siypab). Xafa bo’lma qizim, ketay, ketay. Ishqilib o’zingga ehtiyot bo’lgil-da! (Yorqin jim. Momo keta boshlaydir.)

Yorqin (birdan burilib, o’ychan). Xola, xolajon, beri keling. (Momlo qaytib kelar.)

Momo. Nima deysan qizim?

Yorqin. O’ltiring, yonimga o’ltiring. (Momo o’ychan o’ltirar.) Xola, xolajon, onam o’lgandan keyin ona o’rniga siz qoldingiz. Meni onamdan ko’ra yaxshiroq erkalatib, silab-siypab o’stirdingiz. Mening sizdan boshqa tayangan hech kimim yo’q. Otam bo’lsa achchig’i yomon. Hech narsa ayta olmayman. Yo’q, yo’q… Otam meni juda yaxshi ko’radir. Men nima desam xo’p deydi…

Momo. Ha, barakalla qizim. O’zing ham bilasan ekanku?! Otang, seni o’gay ona qo’lida qoldirmaslik uchun onangdan keyin uylanmay o’tib ketdi. Bolam, otangday kishiga yolg’izlik sira yarashmas edi. Bolam, seni deb yosh umrini yolg’iz o’tkazdi.

Yorqin. Bilaman, xolajon, bilaman, otamning menga qilgan otalig’ini hammadan ortiq men bilaman. Men nima desam u «yo’q» demaydir. Tilaganimni qilib beradir. Lekin… (Jim.) bu dardni unga aytib bo’lmaydir. Bu dardga davo topsangiz, siz topasiz, meni bu keti yo’q qayg’idan qutqazsangiz, yana siz qutqazasiz, xolajon. Nima qilayin men, ayting-chi, nima qilay?

Momo (Yorqinning boshini siypab erkalatib). Qizim Yorqin, men sening yo’lingda jonimni ham berishga hozirman. Nima desang qilaman, qo’limdan nima kelsa shunga yopishib ko’raman. Lekin qizim, men senga aytdimki, sen yurtning xondan keyin eng ulug’ kishisining qizisan. Otang O’lmas botir xonning birinchi botiri. Uning degani degan, aytgani aytgan. Sen shunday odamning qizisan. Po’lat bo’lsa o’z gavdasidan boshqa hech narsasi yo’q bir bog’bon, bir yalangoyoq. Otang seni hech vaqt unga bermaydir. Agar otangning o’rnida boshqa bir kishi bo’lsa, u ham shunday qilar edi. Agar Po’latni sevganingni el-yurt bilib qolgunday bo’lsa, otang  bir umr ko’chaga chiqolmaydir.

Yorqin. Xolajon, men sizga «Po’latni sevaman» deb aytganimga ikki-uch oy bo’ldi, shundan beri, siz, hammavaqt shu gaplarni aytasiz: «Sen katta odamning qizisan. Po’lat bir yalangoyoq…» Men bu xil gaplarni ko’p eshitdim, otamning kimligini va o’zimning nimaligimni xo’p yaxshi bilaman. Endi, menga u ertaklarning keragi yo’q. Hozir mening dardimga davo kerak, davo! Bilasizmi, davo?

Momo. Sening dardingga hech qanday davo ko’ra olmasam nima qilay? Men, o’sha sen aytgan kundan beri o’ylayapman, tushunaman, axtaraman, izlayman-hech bir yo’l ko’rinmaydir.

Yorqin. Xolajon, men «dardimga davo» deb sizga allaqachon aytgan bo’lsam-da, bu choqqacha o’sha dardga chidab, bardosh qilib ham keldim. Nimaga desangiz.

Po’lat hozirgacha shu yerda, ko’zimning oldida edi. Men uni ko’rar, shu bilan yupanar edim. Endi ish so’ng haddiga yetdi, endi jon bo’g’izga kelib taqaldi, endi chidashga aslo imkon qolmadi…

Momo (andishali). Nima bo’ldi, qizim, nima bo’ldi? Yo biror sovuq xabar bormi?

Yorqin. Oh, men qanday qilib tilga olib aytayin? Yo’q, yo’q, bu dardning davosi, chinakam, yo’qqa o’xshaydi.

Momo. Nima bo’ldi, qizim? Ayt axir, men bilayin. Ehtimolkim, biror yo’lini toparmiz. Aytmasang men qanday bir ish qila olaman?

Yorqin (og’ir). Po’lat ketadir…

Momo (tinch). Qaerga?

Yorqin (eshitmaydir, og’ir o’y ostida). Po’latdan bir umr ayrilamiz.

Momo. Qizim, men sendan so’rab turibmankim, qaerga ketadir?

Yorqin. Bilmadim.

Momo. Muni senga kim aytdi?

Yorqin. Po’latning o’zi.

Momo. Qachon ko’rding uni? Gaplashdingmi? Qaerda gaplashding? Nima dedi?

Yorqin. Men uni, xolajon, kecha kechasi ko’rdim. Hovuz bo’yida edim. Otam bilan ozroq gaplashib o’ltirdik-da, keyin otamni chaqirib olib keldilar. Men o’zim yolg’iz qoldim. O’shanda otamning bir xatimi, qog’ozimi esidan chiqib qolgan ekan, bir ozdan keyin o’sha qog’ozni istab Po’lat kelib qoldi. Ana dedikim: «Men ketaman, ehtimol, bir umr ko’rishmasmiz». Men birdan og’irlashib ketdim, ko’z oldilarim qorong’ilandi. Xuddi og’ir bir yuk bosganday bo’ldi. Bir oz vaqt hech narsa sezmadim. Keyin sekin-sekin o’zimga kela boshlab ko’zimni ochsam, Po’lat yo’q edi… U mening og’irlashganimni sezmasdan qaytib ketgan bo’lsa kerak, yo’qsa, meni o’sha holda yolg’iz qoldirib ketmas edi. (Jim.) SHu bilan mening umidim uzildi…

Momo. Yo’q qizim, hali uncha umidsiz bo’lmay turatur. Biror yo’l topilib qolar, deyman.

Yorqin (og’ir va noumid). Koshki…

Momo. Kechadan beri qayg’irib, allaqanday bo’lib yurishing shu uchunmidi?

Yorqin. Hovuzning bo’yida o’ltira olmasdan bu yerga keldim. Ko’nglim tinchlanarmikan, deyman, har qaerdan ko’nglimga tinchlik axtaraman. Ammo, har qayda ham shu g’am bosqini…

Momo. Men ham shoshib qoldim, bolam. Nima qilsak ekan? (Jim, o’yga botadilar.) Qizim, sen o’zingni uncha qayg’uga solmay tur. Men Po’latni ko’ray, gaplashay, nima uchun ketishligini, qaerga borishligini so’rab bilay. So’ngra «ketma» deb bir nasihat qilib ko’ray, ehtimol unata olurman. (Yorqin diqqat bilan tinglaydir.)

Yorqin. Yo’q, momojon, endi haqiqatni achchig’ bo’lsa ham, ko’z oldimga keltirmak kerak: Po’lat ketmasa ham, shu yerda tura bersa ham meni bu uyga bir umr bog’lab qo’ymaganlar-ku. Otam menga necha marta «qizim, kap-katta tuyaday bo’lib qolding. Sening ham qo’paydimi?» deb tegishdi.

Momo. Yo’q qizim, u to’g’rida sira qayg’urma. Agar Po’latni ko’rib yurish bilan ko’ngling tinchlanaturgan bo’lsa, o’zing qaerga, kimnikiga borsang, o’sha joyga uni ham oldirsang bo’ladir. Uning yo’li topilaberadir, u keyin bo’laturgan narsa. Faqat, buning uchun otang nima desa seni «xo’p» deb turishing kerak. Qizim, sen xotirjam bo’l, erta bilangacha men Po’lat bilan so’zlashib qo’yib ertaga erta bilan javobini aytaman. Endi tinch bo’l. Uyqung ham kelgandir, kir, yot, o’zingni ko’p urintirma!

Yorqin. Yo’q, xolajon, siz agar astoydil meni desangiz, menga rahmingiz kelsa, bir ish qiling.

Momo. Jonim qizim, nima qilay? Nima istaysan?

Yorqin (uyalib, tortinib). Po’latning o’zini hozir menga chaqirib bering. SHu yerda men o’zim gaplashay. Ehtimol, u qolgani unamas, ketar. Oxir choqda bir ko’rishib qolay…

Momo. Voy qizim, ko’rib-netib qolsalar nima bo’ladir?

Yorqin. Hozir uyg’oq kim bor, deysiz? Hamma uxlagan… Hozir tinch kishilar uchun uyquning eng shirin vaqti…

Momo. Qo’y qizim, men o’zim gaplashay.

Yorqin (yig’lamsirab). Agar… siz… meni o’lmasin, uch-to’rt kun… umr… ko’rsun desangiz… mening aytganimni qiling. Bo’lmasa men… (Yig’laydir) men… tugayman!

Momo (yalinib, erkalatib). Qizim, jonim qizim, bag’rim, jigarim qizim, yig’lama! Nimaga yig’laysan? Qo’y, mening ezilgan bag’rimni battar ezma, sening ko’zingdan tomgan har bir tomchi yosh, mening yaram uchun bir nishtar bo’ladir. Qo’y qizim, yig’lama. Xayr, mayli, men Po’latni chaqirib beraman. (Eslab.) Aytqancha, o’zi ham kelsa kerak, gul uzgali buyurgan emasmiding? O’shanga ketgandir.

Yorqin. O’shanga ketganligi-ketgan-a, gul uzib kelarmikan?

Momo. Albatta, qizim, u sening aytganingni qilmay qo’ymaydir.

Yorqin. Bo’lmasa xolajon… bo’lmasa…

Momo. Bo’lmasa-nima demoqchisan, qizim? Ayt. Aytaber.

Yorqin. Bo’lmasa… siz… siz… xolajon… siz…

Momo (kulib tezgina). Men ketaman, mayli, men ketaman. O’zim ham bildim, o’zim ham ketmakchi edim. (Sekingina o’rnidan turadir.) Qizim, gaplash, ko’rish, lekin, o’zingga ehtiyot bo’l, esingni yo’qotma, shaytonning ig’vosiga sira yo’l berma. Otangni qarigan chog’ida yerga qaratma. O’zingni ham dunyoga masxara qildirma!

Yorqin (dadillanib). Momojon, men u to’g’rida mana bu qilichdan ham tezman. Men, yolg’iz sevaman… Mening ko’zimda o’z akamday bir Po’lat bor. Mening bag’rimda nomusli bir sevinch bor. Tinch bo’ling, ko’nglingizni to’q tuting… Bu to’g’rida men qancha ehtiyotli, qancha qattiq bo’lsam, Po’lat o’zingiz bilasiz, mendan ham ortig’roq. (Momo bo’ynini egib sekin-sekin chiqib ketadir.)

SAKKIZINCHI MAJLIS

Yorqin yolg’iz

Yorqin (yuzini bolishga qoplab jim bo’ladir, bir ozdan so’ng boshini ko’tarib). Ko’nglim allanima balolarni sezganday bo’ladir. Onam bo’lsaydi… tizzasiga bosh qo’yib yig’lar edim. (Yana bir oz jim.) Yo’q, yo’q… Hozir shunday bir dardga yo’liqdimki, buning davosi hech kimda yo’q.

Ko’rmayin bosdim tikanni,

Tortadirmen dardini…

Yo’q, yo’q! Men bu tikanni ko’rib turib bosdim! Yo’q, yo’q! U-tikan emas, gul edi, gul!.. (Yana yuzini bolishga qoplab tinadir. Bir ozdan so’ng qo’lida bir to’plam gul bilan sekingina Po’lat keladir.)

TO’QQIZINCHI MAJLIS

Yorqin, Po’lat

Po’lat (bir oz tikilib turg’och hadiksirab uyoq-buyoqqa qaraydir). Bu yerda oyim poshshadan boshqa hech kim yo’q. Mening bu yerda turganimni ko’rsalar, menga ham, oyim poshshaga ham yaxshi bo’lmas, Oyim poshsha uxlab qolganga o’xshaydir, gulni boshiga qo’yayin-da, borib Momoga aytayin, kelib uyg’otib olib ketsun (keta boshlaydir).

Yorqin (sekingina boshini ko’tarib). Po’lat, men uyg’oq! Hozir mening uchun uyqusizlik kunlari kelganini bilmaysanmi?

Po’lat (bir oz qovshab olib). Unday bo’lsa ko’p yaxshi. Mana-gul, marhamat qiling (uzatadir). Mening so’ng sovg’am!

Yorqin. Gapirma! (Gulni irg’itadir.)

Po’lat (yiroqdan turib, qaltiragan tovush bilan). Poshsham, bu gaplar ham so’nggi gapimdir, shu uchun bir oz gapirib olmasam bo’lmaydir. Innaykiyin gapiraturgan gaplarim sizdan ko’ra o’zim uchun achchiqroq, shunday bo’lsa ham ko’p emas, bir-ikki og’iz. Hozir, mana shu joyda ham ko’p qolishga ko’nglim unamaydir, o’z otimning bulg’anishidan qo’rqmasam ham, siz uchun sira ravo ko’rmayman. Bilamankim, ikkovimizning bu yerda turganimizni ko’rsalar albatta, bir gap chiqaradirlar.

Yorqin. Sen Po’lat, agar ko’ngling to’g’ri bo’lsa, xotin kishi bilan to’g’ri muomala qilishni bilaturgan bir yigit bo’lsang, hech bir gap-so’zdan qo’rqmas eding. Yolg’iz, ko’ngling to’g’ri bo’lsa!

Po’lat. U to’g’rida meni mendan ko’ra siz o’zingiz yaxshiroq bilasiz.

Yorqin. Bo’lmasa, tinch bo’l. Mayli, ko’rabersinlar. (SHu choqda bir daraxtning orqasidan Qumrining yolg’iz boshigina ko’rinadir. U-xavfsirab, hovliqib va achchiqlanib bir oz bularga qarab turadir. So’ngra o’zicha pichillab «xap senimi?» degan ishoratni qiladir-da, darrov yo’qoladir. Bular sezmay qoladilar.) Men ham sen bilan ko’p so’zlashmak istayman, bilamankim, ikkovimizning sevgimiz ham umidsiz sevgidir. Ammo, men seni ko’z oldimda ko’rib yursam ham tinchib yurar edim. Kecha, sen menga «ketaman» deding, bu kun «so’ng sovg’am» deb gul berding, mana shular nima uchun edi, menga tushuntirib ber!

Po’lat. Tushuntirishning keragi yo’q, o’sha gaplarning o’zi bildirib turadir: men ketaman. SHu hafta ichida bu dargohdan butkul ketaman.

Yorqin. Qaerga?

Po’lat. Sizga ishonganim uchun buni aytish mumkin: tog’u toshlarga.

Yorqin. Nima uchun?

Po’lat. Unisini, lekin hozir aytolmayman. U-mening o’z ishim, siz bilmasangiz ham bo’ladir. Lekin, bir vaqt kelar, bilib ham qolarsiz.

Yorqin. Ehtimolkim, shu sevgi sabablidir?

Po’lat. Yo’q, aslo?

Yorqin. Men senga «qol» deb yalinmayman, bu-ortiqcha bo’lur. Sendan yolg’iz so’raymangina: qolabilasanmi? SHuning iloji bormi?

Po’lat. Sira yo’q!

Yorqin. Mening qo’limdan kelaturgan ishlar bilan iloji bo’lsa-chi?

Po’lat. Juda yaxshi bo’lar edi. Lekin, uning iloji hech kimning qo’lidan kelmaydir!

Yorqin. Bo’lmasa, men ham borsam bo’ladirmi?

Po’lat. Yo’q. Aslo!

Yorqin. Ketaturgan yo’ling uchun qilich kerakmi?

Po’lat. Qilichlar kerak?

Yorqin. Qilichni beray.

Po’lat. Qulluq. Qilichlar topaman!

Yorqin. Unday bo’lsa yo’lingda o’lim qo’rqinchi bor ekan-da?

Po’lat. O’lim emas, o’limlar qo’rqinchi bor.

Yorqin. O’lim qonlimidir?

Po’lat. Uni… Uni… (Bir oz jim, so’ngra birdan.) Uni, poshsham, el biladir! (SHu choqda orqadan Qumrining «Ana, ana» degan tovushi keladir, bular qo’rqib qaraydilar. Oldida Qumri bo’lgani holda qo’lida qilich bilan Botir kiradir. Ungacha Yorqin qo’liga qalqonini olib o’rnidan turgandir.)

O’NINCHI MAJLIS

Yorqin, Po’lat, Qumri, O’lmas botir

Botir (tashqaridan baqirib kelar). Hoy beorlar, benomuslar! (Tez kirib kelib bir to’xtab oladir-da, so’ng birdan Po’latga hamla qilib.) Benomus, ko’rnamak!

Yorqin (tezgina qalqon ushlab oraga kiradir). Ota, munda nomus masalasi yo’q! Bu yerda nomus oq, pok, begunoh!

Botir (Bir oz bo’shashib orqaga qaytadir, so’ngra tinch va past ovoz bilan Yorqinga). Sen, qizim, bu yerda yarim kechada bog’bon bilan yolg’iz qolibsan-u, nomus masalasi bo’lmaydirmi? Meni aldamoqchi bo’lasan, benomus qiz! (Qiziqibroq.) Agar men seni qilich o’yiniga o’rgatib o’zimdan usta qilmagan bo’lsam, hozir chopib o’ldirar edim! Yo’q, seni jallodning qo’liga topshirib «maydoni siyosat»da parchalantiraymi?!

Yorqin. Haq yo’lda o’ldirmak istasangiz, men, qalqonni yerga tashlab (tashlaydir.) bo’yimni tutib beraman! (Bo’ynini egib turadir.)

Botir. Otang nohaq yerga bir qatra qon to’kkan emas. Mundan keyin ham to’kmaydir! Ammo, (Po’latni ko’rsatib) mana bu ko’rnamakning qoni to’kilsa, aslo nohaqlik bo’lmaydir! (Po’lat hayajonli, lekin jim.) Ayt yaxshilik bilan, nima to’g’rida gaplashib turib edingiz?

Yorqin. Uni ayta olmayman, lekin, nomus masalasi emas.

Botir. Menga ayta olmaganingdan keyin qanday masala bo’lar edi, behayo? Aytib ber yaxshilik bilan: nima to’g’rida gaplashib turib edingiz?

Yorqin. Nomusdan boshqa bir…

Botir. Sen jim tur! Ana u benomusning o’zi gapirsin! Gapir, deyman, senga behayo!

Po’lat (oldinroq kelib, dadil, lekin bemalol). Men kimman?

Botir (ko’rmas). Kimligingni o’zing bilasanmi?

Po’lat. Siz bilmasangiz qaydan bilayin?

Botir. Tug’ilganingdan beri mening xizmatimni qilib kelib, mening non-namagimni yeb kelib hali ham o’zingni tanimadingmi?

Po’lat. Sizning umrlik xizmatkoringizman: bog’boningizman, deb tanisam, shu chinakam tanitganim bo’ladirmi?

Botir (birdan g’azablanib, baqirib). Benomus, bo’lmasa «qizimning o’ynashi» deb tanitaymi seni? (Yorqin besaranjom.)

Po’lat (mardona). Qiz bilan o’ynashish emas, to’g’ri o’yin-kulishning o’zi ham ko’ngilga sig’maydir. Botir, ayting, men kimman?

Botir. Sen non-namagiga tupurgan bir nonko’rsan! Yana nima kerak?

Po’lat (qaltirabroq). Botir, pardani ochish zamoni kelganga o’xshaydir: (ko’ziga qarab olib.) Mening otam kim?

Botir (bir kurshashib, rangi o’chib qoladir, so’ngra o’zini to’xtatib olib, bemalol). Otang bir qishloqi!

Po’lat. Qani o’sha qishloqi? Nimaga men sizning dargohingizda sizning non-tuzingizga qarab qolganman?

Botir. O’zini boqolmagan bir qishloqi seni biti bilan boqsinmi? O’zi boqolmagandan keyin menga berib ketgan-da! Otang, seni, «Botirning qizi bilan o’ynashsin, Botirni el-xalq oldida yerga qaratsun!» deb qoldirgan edimi? (Qizib.) Qani, ayt, benomus, gapir!

Po’lat. Botir, siz gapni boshqa yoqqa burmang, bari bir ish xunuk bo’ladir. O’sha otam qani? Nimaga menga ko’rsatmaysiz?

Botir. Otangni men qaydan bilay? Yegali ovqat topolmay ochidan o’lib ketgandir. Men senga kam otalik qildimmi? Nonko’r? (Yana qizib.) Men senga «qizimga o’ynash bo’l!» deb otalik qildimmi? A?

Po’lat (qaltirab, Botirning ko’ziga qarab olib), Uyalmaysizmi? Uyalmaysizmi? Asta’furullo… (Bir-ikki qadam orqasiga qaytadir.)

Botir. Men kimning ona qo’ynidagi qizi bilan o’ynashibmankim, uyalsam?

Po’lat (yugurib kelib). U… yong’oqning tagidagi handaq kimning go’ri? Ayting, kimning go’ri? (Botir cho’chib orqasiga jiladir, lekin, o’zi jim, Po’lat borgan sari unliqib.) Bir xandaqda necha kishining boshi bor? (Qo’ynidan bir ro’molchada mayda suyaklar olib tashlab.) Mana bu suyaklar kimniki? Nimaga bular yong’oq tagidagi xandaqda chirib ketkan? (Yonidan bir qog’oz olib.) mana bu ariza kimniki? (Baqirib.) Kimniki deyman? Ariza berganlar qani? (Erdan suyaklarni olib Yorqinning oldiga tashlaydir.) mana shular emasmi, ariza berganlar? Mening otam, akam, tog’am yana boshqa qancha qovmu qarindoshlarim shu bir hovuch suyakning ichida emasmi? Gapiring! Gapiring! Nimaga damingiz chiqmay ketdi? (Botirning qilichi qo’lidan tushib ketadir, rangi oppoq oqaradir, kasal odamday bo’shashib, holsiz turib qoladir.)

Yorqin. (qaltirab). Ota! Ota deyman! Bu nima gap? Bu nima? Bu qanday gap? (Botir jim.) Po’lat, sen aytib ber: bu nima gap? Men o’laman, men chiday olmayman. Bu qanday sir?

Po’lat (o’zini bosib olib, bo’shashibroq). Bu sirlarning tagini otangizdan so’rang. Ota-ona, qavmu qarindoshlarini bir umr ko’rmagan, ularning shirin gaplarini eshitmagan, o’zlarini ko’rish o’rniga, bir xalta chirigan suyaklariga ega bo’lgan kishi, o’sha suyaklarni chiritgan dargohda tura olmaydir. Amakingizga qizini bermagani uchun xonavayron bo’lgan bir qishloqi, o’sha qishloqini «haq» degani uchun yer bilan yakson qilingan qishloq… Yana mendak baxti qora o’g’lini shu dargohga bir umrlik qul qilib beribdir! Men, shu to’rt og’iz gapni sizga aytib qo’yib shu dargohdan butkul bosh olib ketmakchi edim. (Qumrini ko’rsatib.) Ana u tentak, jinni qizning gapi bilan otangiz bizni gunohkor qildi. «Nonko’r» dedi. «O’ynash» dedi, «benomus, behayo» dedi, har narsa dedi. Agar bu sirni ochib yubormasam mening boshim ham shu suyaklarning bittasi bo’lar edi. Oyposhsha menga «non-tuz» berdi deb otangizdan halollik so’ramayman. Nimaga desangiz, har bir tishlagan nonim-ota-onalarimning bir burda eti, har bir qatra tatigan tuzim-ularning ko’z yoshlari, balki, qonlari bo’lgan ekan. Bu dargohda gunohi yo’q, menga chinakam singil bo’lib, balki, onamday shafqatli qaragan siz edingiz. SHu uchun sizdan so’raymankim, o’sha shafqat va marhamatlaringizni halol qilsangiz! (Hamma jim.)

Botir (og’ir). Po’lat, senga nima deyishni bilmayman… Menga muncha qattiq da’volaring bor ekan. O’zimga xilvat qilib turib aytsang bo’lmasmidi?

Po’lat. Qizingiz bilan mendan gumoningiz bor ekan, shu tentak qizning gapi bilan bizga anvoyi haqoratlarni irg’itmasdan, qizingiz bilan xilvatda gaplashib, gap olsangiz bo’lmasmidi?

Botir. Bo’lar ish bo’ldi, endi bu sirni shu joyga ko’maylik… «ketaman, chiqaman» degan gaplaringni tashla! Sen shu yerdan chiqding-sir yoyiladir va men sharmanda bo’laman. Men bir sharmanda bo’lganimdan keyin sening bilan boshqacha gaplashib qolamiz!..

Po’lat. Butun bir qishloqni jindek bir narsa uchun yer bilan yakson qilgan kishi, «sir yoyilishi»dan qo’rqadirmi? SHuncha ko’mganlar yetmaganday, endi bu haqiqatni ham yerga ko’maylikmi? Siz bilan qandaqasiga gaplashsam, gaplashaberaman. Men uchun endi hech bir qo’rqish degan narsa qolmaydi! (Yorqinga.) Bu jallod otadan emas, siz shafqatli singildan halollik so’rayman? Halollang, singlim!.. (Yugurib chiqadir, orqasidan Yorqin ham «Po’lat, meni ham olib ket!» deb yuguradir, qolganlar toshday qotgan.)

Parda tushadir.













IKKINCHI PARDA

Bu parda sakkiz majlisdan iboratdir

ARALASHARLAR

(kirish tartibi bilan)

Momo xotin-birinchi pardadagi kabi, o’zgarmagan.

Yorqin-birinchi pardadagidan ancha o’zgargan, urinib qolgan.

Kal-kuldurguchi, qiziq bir kishi. 50-55 larda. (Birinchi parda bilan ikkinchi parda orasida. 2-3 oy o’tadir.)

XXX
Kenggina supacha, uning yuqori-orqa tomonida hovuz. Hovuzning tegrasida qari-qari qir yog’ochlari, ular orasida 3-4 tun majnuntol, shoxlari suvga tegadir. Hovuzning narigi yog’i anorzor, uning orqasida yana qator-qator uzum so’rtaklari, fasl-yozning boshlari, vaqt-xufton paytlari, oyning xira yorug’i bilan anorzor va uzum so’rtaklari bir butun-g’ujum narsa bo’lib ko’rinadir. Supacha gilamlar bilan yasatilgan, zamonaning chiroqlaridan bir nechtasi, yorug’idan ko’ra ko’proq tutun burqsitib yonib turdilar.

Supachaning berigi chekkasida qalin po’staklar ustida parqularga suyanib, yonboshlab Yorqin yotadir. Uning oyoq tomonida-supacha qirg’og’ida Momo xotin o’ltiradir. Yorqin jim o’ylanadir, Momo tovushini chiqarmasdan kitob o’qiydir.

BIRINCHI MAJLIS

Yorqin. Momo xotin

Yorqin. Xolajon, nima kitob o’qib yotibsiz?

Momo (kitobdan bosh ko’tarib). Bir qissa kitobi.

Yorqin (og’ir, esi boshqa narsada). Qanday qissa?

Momo. Bir botirning qilgan ishlari.

Yorqin. Qanday ishlar qilgan ekan?

Momo. Bir yomon hokimning xonga chaqishi bilan o’n yetti kishi begunoh zindonga tashlangan ekan-da, u botir qancha qiyinchiliklar bilan o’sha bechoralarni zindondan qutqarib olgan ekan. Innaykin…

Yorqin (so’zini bo’lib). Innaykeyini ham bormi? Yaxshi qilibdir, begunoh bechoralarni qutqarib olibdir, barakalla, azamat ekan. SHu bilan murod-maqsadiga yetmabdimi?

Momo. O’sha bilan murod-maqsadiga yetsa-ku, juda soz bo’lar edi-yu, bo’lmadi-da. Haligi hokimning odamlari bo’lmagan tuhmatlar bilan botirning o’zini ham zindonga solishib qo’yishdilar-da. Hali uyog’ini o’qiganim yo’q, hali zindonda yuribmiz…

Yorqin. Rost aytasiz, xola, biz ham hali zindonda yuribmiz. Mana shu kitobingiz, xolajon, fol bo’lsun: o’sha botir zindondan eson-omon qutilib ketsa, biz ham mana shu zindondan qutilib ketamiz! Durustmi?

Momo. Jinni bo’ldingmi, qizim? O’z uyi, o’z joyi, o’z hovlisi, o’z bog’ida malikalarday turgan qiz zindonda bo’lar emishmi? Zindonni, ilohim dushmanlarimizga ham ko’rsatmasun!

Yorqin. Bu zindon men uchun narigi zindondan yomonroq bo’lsa, nima deysiz?

Momo. Qo’y qizim, undaqa maza-bemaza gaplarni gapirma!

Yorqin. Yaxshi… Bo’lmasa mazalik gaplardan gaplashaylik: hali «Botir» deganingizda esimga tushdi, bizning botirimizdan nima xabarlar bor, xolajon? (Sekin o’rnidan turib o’ltiradir.)

Momo (bilmaslikka solib). Sizning botiringiz kim ekan?

Yorqin. Bilib turib bilmaslikka solasiz.

Momo (yana yolg’ondan ishontirib). Bilsam darrov aytar edim, qizim, bilmayman-da.

Yorqin (arazlaganday). Bilmasangiz men ham aytmayman…

Momo. Xayr… (Kitob o’qiy boshlaydir.)

Yorqin. Xolajon, aytgancha: otamning qaerga ketganini menga hech aytmaysiz-a?

Momo (kitobini yopib yerga qo’yadir). Qizim, «otang O’rdada-xonimizning yonlarida» deb necha marta aytdimku!

Yorqin. Yolg’on aytasiz! Nimaga bir haftadan beri uyga kelmaydir, bo’lmasa?

Momo. Ishi bordir. Axir xonning eng birinchi katta botiri, yaqin mahrami, otaligi, albatta, bir ishi bordirkim, kelmaydir.

Yorqin. Hech ishonmayman! Siz, xolajon, meni aldaysiz. O’zingiz «o’z qizimday ko’raman, falon, puston…» deysizu, mendan har narsani bekitasiz. O’z otamning qaerga ketganini ham aytmaganingizdan keyin, nimaga meni «o’z qizimday» deysiz?

Momo. O’z qizimday ko’rganimdan keyin «o’z qizimday» deyman-da.

Yorqin. Unday bo’lsa otamning qaerga ketganini ham to’ppa-to’g’ri aytib beraqolsangiz bo’lmaydimi?

Momo (bir oz hayron bo’lib turgach). Qizim, otangning qaerga ketganini men bilaman-ku, lekin, «men qaytib kelgunimcha mening qaerga ketganimni Yorqin paqir bilmasin» deb tayinlab ketib edi… Men turib, xayr menku aytmayman, boshqa xizmatkorlarning birortasidan eshitib qolsa, yo ko’cha-ko’ydan eshitsa nima qilamiz, dedim. Keyin otang menga «xizmatkorlarimga o’zim tayinlayman. Ko’cha-ko’y to’g’risida bo’lsa, men kelguncha Yorqinni hech qaerga chiqarmaysiz, hovliga ham ko’chadan xoh xotin, xoh erkak-hech kim kirgizilmaydir» deydi. Men innaykeyin «mana bu qiz o’lgur Qumridan qo’rqaman» deb edim. «Bu gapingiz rost» deb Qumrini-o’zing bilasan –o’sha kuniyoq jo’natib yubordi.

Yorqin. Ho’h-ho’! Ish katta ekang-da, bo’lmasa… «Biz zindondamiz» desam, tag’in, mendan xafa bo’lasiz. Zindonda o’ltirgan kishi, hech bo’lmaganda, o’zining zindonda ekanini bilib turadir… Xayr, munisi mayli, xolajon, siz menga bir narsani aytib bering: otam nimaga bunday qildi ekan? Men bilsam nima bo’lar ekan, a?

Momo. Unisini men bilmadim, qizim.

Yorqin. Xayr, siz endi otam tayinladi deb, otamdan qo’rqib menga aytmaysizmi?

Momo. Men otangdan emas, undan kattarog’idan ham qo’rqmayman. Men yosh xotin emasman, men yoshimni yashagan, oshimni oshagan xotinman, men nimadan qo’rqay?

Yorqin. Qo’rqmasangiz nimaga aytmaysiz?

Momo. Otangni gapiga rioya qilaman, qizim, uning hurmatini qilaman.

Yorqin (tez). Uni hurmat qilaman, deb menga zulm qilasizmi?

Momo. Qanday zulm?

Yorqin. Otam, o’z otam bo’lib turib ketgan yerini mendan berkitadir, bu menga zulm qilgani emasmi?

Momo. Xayr.

Yorqin. Otamning zulm qilganiga unab, ko’nib turganingizdan keyin, siz ham o’sha zulmga qo’shilasizmi, yo’qmi? Qo’shilasiz! Siz ham zulm qilasiz! (Jim.) Yana tag’in, men seni o’z qizimday ko’raman, falon deysiz… (Arazlab boshini quyi soladir.)

Momo. Qizim, jon qizim, o’zingni xafa qilma! Aytsam ayta qolayin. Lekin, aytganimdan keyin «xafa ham bo’lmayman, g’azab ham qilmayman» deb ilgari so’z berasan.

Yorqin (kulimsirab). Xayr, so’z berdim.

Momo. Bo’lmasa aytay: otang xon qo’shinining oldiga tushib urushga ketdi.

Yorqin (hayron). Urushga? (Bir oz jim.) Qanday urushga? Kim bilan urushishga?

Momo. Unisini so’rama, qizim.

Yorqin. Unisini aytmasangiz, bari bir, menga hech narsa aytmagan bo’lasiz-da!

Momo. Nimaga qizim: Otangning qaerga-nima uchun ketganin aytdim-ku?

Yorqin. Uni siz aytmasangiz hams bilar edim.

Momo. Qanday bilar eding, oyim qizim?

Yorqin. Otam-o’sha otam, xon-o’sha xon bo’lgandan keyin, albatta, odam o’ldirgali ketadir-da! Qo’ying, aytmay qo’yaqoling, xolajon. (Bir oz jim.) Qanday otaning qizi bo’libman, tangrim. Hunari-go’rkovnikidan yomon!

Momo (qizning og’zini to’sib). Hoy qizim, nimalar deyapsan? O’z otang to’g’risida-ya? Uyat emasmi? Voy sho’rim qursun-e…

Yorqin. Qo’ying xolajon, bir hovuch, bir to’da «kattalar» deb har qadam, joyni go’r kavlab yurish yaxshimi? Po’latning o’sha kechasi aytgan gaplari hali ham qulog’imdan ketmaydir. O’sha topda o’likday qotib, dam chiqarolmay qolgan otam… Yana beva-bechorani qon-qora qaqshatqali ketibdir! Voy, voy… (Ko’zdarini qo’li bilan to’sib.) Po’latning qo’lidagi suyaklar-e!.. Kechalari tushlarimda ham o’shalarni ko’rib chiqaram… Po’lat bir ish qildi, bir gaplarni aytdiki, odam bo’lsa chidab turolmaydir. Axir, otamning o’zi ham o’likday qotib qolgan deyman-a? Po’lat o’t bo’lib yonib ketibdir, hadeb gapiradir, gapiradir, xolos…

Momo. O’sha gapirgan gaplari, hovliqishi, betoqatligi mana bukun boshiga balo bo’ldi.

Yorqin (besaranjom). Nima balo bo’libdir? Qanday baloni aytasiz?

Momo. Qum, cho’llardagi eng yomon, o’z fuqaro o’g’rilariga bosh bo’lib olib, yurtni besaranjom qilib yotgani yaxshimi?

Yorqin. Qandini yesun! O’g’rilarga o’g’ri bo’lib bas kelmasa, qanday bas kelib bo’ladir? Tangri bersa, yurt hammasi o’shanga ergashib ketib, mana bu o’rdadagi o’g’rixonani to’zitsalar nima deysiz? Yomon bo’ladirmi?

Momo. Jonim qizim, (kulib) sen «yaxshi bo’ladir» degan ish sira yomon bo’lmaydir. Lekin ish, o’sha sen xohlaganday bo’lmaydi-da…

Yorqin (qiziqib). Nimaga bo’lmaydi deysiz? Qaerdan bildingiz?

Momo. Rost aytasan, qizim: mundan bir-ikki hafta burun hamma yurt, barcha qishloq Po’latning yo’liga kirib qolgan edi. Xonimiz, axir, uch marta qo’shni yubordi, hammasi ham tumtaraqay bo’lib, to’zib ketdi.

Yorqin. Ming marta qo’shin yuborsa ham yana tumtaraqay to’zib kelsa nima deysiz?

Momo. Yo’q qizim, bu safar xudo xohlasa xonning qo’shini ularni tumtaraqay to’zdirib keladir. Munga, ishonib tur, qizim. Innaykin: senga har qancha og’ir bo’lsa ham «xonning qo’shini zo’r kelsun» deb xudodan tilab tur.

Yorqin. Nimaga? Nimaga axir? Nohaq haqqa zo’r kelsun deb tilaymi?

Momo. Yo’q qizim, endi gapni ochib ayta qolayin: otang Po’latga zo’r kelsun, deb tilagil!

Yorqin (birdan o’zgarib, tang qolib). Aytdim! Aytdim! (Jim.) Otam yana… yana o’sha go’rkovligiga boribdir-da! (Jim, birdan.) Xolajon, qo’rqib ketayotibman! (Mahkam Momoni quchoqlar, jim qolurlar. Bir ozdan so’ng.)

Momo. Qizim, kecha otangdan sevinchli bir xabar kelgan edi.

Yorqin (yana qiziqib). Nima gap ekan?

Momo. Senga og’ir bo’lsa ham, qizim, ota hurmati bolanikidan ortiqrog’ bo’lgani uchun sevinchli deb aytdim.

Yorqin (shoshgan). Ota hurmati deb meni o’ldiraturganga o’xshaysiz? Mayli endi, xabarni ayting.

Momo. Hech gap yo’q, tegishib aytdim…

Yorqin (birdan baqirib). Xola!!!

Momo. Ha, nima gap, qizim? Muncha bebardoshlik? Unchalik vahimaga arziyturgan gap emas.

Yorqin. Nima gap axir?

Momo. Otang salomat ekan, senga duo debdir, «Xolasi debdir, peshonasidan, debdir, mening uchun bir o’pib qo’ysun» debdir…

Yorqin (yana baqirib). Xola!!!

Momo. Ha, qizim, bu nimasi? Menga qara, ranging o’chib ketdi-ya. Nima bo’ldi? (Silab siypaydir.)

Yorqin (bir oz jim, so’ngra sekin). Bu bilan bo’lmaydir… Bu aldash bilan meni battar qiynaysiz… Otam tomondan nima xabar bo’lsa to’g’risini aytib berasiz… Po’lat to’g’risida ham nima gap bo’lsa, hech bir berkitmasdan aytib berasiz. Men munday aldashlarni sira ko’tarolmayman… Qayta, o’sha haqiqatni bilsam, og’ir va qiyin bo’lsa ham o’sha durust… Meni aldamang, rost gapni aytib bering… (Yana baqirib.) Endi aldashlarga bardoshim qolmadi!

Momo. Aylanay qizim, men ham qanday qilay: ikki o’tning o’rtasida qoldim! Bir tomonda-otang, bir tomonda-sen… Otang 35-40 yildan beri menga tuz beradir, o’shani halollash kerakmi, yo’qmi?

Yorqin. O’sha tuzning o’zi haromdan kelgan bo’lsa… Yana ham halollashmi? SHuncha yil qilgan xizmatingiz-chi? U-halollash emasmi?

Momo. E… qizim, otang bergan non-tuzning oldida mening xizmatlarim xizmatmi?

Yorqin. Endi halol-haromni surishtirib ketib, xabarni aytmaysizmi?

Momo. Aytdim-ku, bolam?

Yorqin (yana baqirib). Xola! Aytmasangiz bo’lmaydir, bo’lmaydir, bo’lmaydir!

Momo. Uh-h… Bolam, bolam! Qaerdan ham men senga shu xabar o’lgurni gapirib qo’ydim… Endi aytmasam bo’lmaydi, shekilli. Rostini ayt deysan, rostini aytsam, xabar juda qayg’uli xabar…

Yorqin. Har qanday qayg’uli bo’lsa ham aldashday emasdir, ayta bering.

Momo (bir oz jim.) Otang borganidan beri Po’latning ishi tanglikka tushib qolibdir…

Yorqin (achitib). Ajab bo’libdir! Juda yaxshi! Innaykin?

Momo. Innaykin: hozir qishloqilar unga ko’maklashgali kelmay qo’yibdirlar…

Yorqin. Innaykin?

Momo. Innaykin: o’zining yigitlari ham bo’shashib qolgan emish… Innaykin: yaqin o’rtada yarash bo’lsa-yu, Po’lat boshqa mamlakatga o’tib ketsa kerak emish…

Yorqin. SHumi sevinchli xabar deganingiz?

Momo. SHu qizim, shu.

Yorqin (o’ylanib ketar). CHinakam sevinchli xabarlar… Po’latning yengilgani rost bo’lsa… Boshqa mamlakatga o’tib ketadirmi, qoladirmi, o’ladirmi-bari bir! Nohaqlikka zo’r kela olmaganidan keyin, albatta, o’lgani yaxshiroq…

Momo (Yorqinga tikilgan, og’ir). O’lgani yaxshiroq… (Jim bo’ladirlar. Momo yana kitob o’qishga boshlar. Yorqin sekingina yonboshlab bir nuqtaga tikiladir. Bir ozdan so’ng og’ir xayol bilan boshini ko’tarib qilichga tikilib qoladir. Birmuncha vaqtdan keyin uyqudan uyg’onganday bo’lib).

Yorqin. Xolajon, xiyla vaqtdan beri qilich o’yini o’ynab ko’rganim yo’q, hozir juda qilich o’ynagim kelgan edi. O’ynashaturgan odam yo’q: Po’lat ham ketdi, otam ham.

Momo (kitobdan ko’zini ololmay). Qanday qilaylik, jon qizim, man qilich o’yinini bilmasam?

Yorqin (yalinganday). Qorol bola-chi?

Momo. Qaysi qorol bola?

Yorqin. Oti nima edi? (Eslab.) Ha, Yo’lchibek-chi, Yo’lchibek.

Momo. Aygancha, u yigit qilichbozlikni biladir-a? (Ko’zi kitobda).

Yorqin. Po’latcha, otamcha bilmasa ham… Menimcha biladir.

Momo (kitobini yopib kulimsirab). Sencha bilsa, otangdan ham, Po’latdan ham yaxshi bilar ekan-da?

Yorqin (kulimsirab, yasama ta’zim bilan). O’sha yigitni chaqirishlikning iloji bormikan?

Momo. Kimni? Yo’lchibeknimi? Endi sendan berkitaturgan gap qolmadi, chaqirsam bo’lar. (O’rnidan tura boshlab.) Qilich o’ynaging keldimi?

Yorqin. Juda!

Momo. Xayr, bo’lmasa men borib bir xabar olay-chi, qani… (keta boshlaydir.)

Yorqin. Agar bo’lsa bir yo’la qilichini ham olib kela bersun. Qilichi bo’lmasa otamning qilichlaridan bittasini o’zingiz ola chiqing. (Momo chiqadir. Orqasidan.) SHoshmang, xola! Aytgancha, otam qaysi qilichini taqib ketdi?

Momo. Otang sadaf soplikni taqib ketdi. Qalqonni bo’lsa o’sha yoqdan olib kelgan edi.

Yorqin. Feruzako’z soplik qilichi shu yerdami?

Momo. SHu yerda bo’lsa kerak.

Yorqin. Bo’lmasa o’shani olib chiqing, qalqonlar bo’lsa hammasi shu yerda ekan, qaysi bittasini bo’lsa ham ola bering.

Momo (chiqa boshlab). Aytgancha, qorolni bu yerga chaqirsam, darvozaga kimni qo’yaman?

Yorqin. Bu nima deganingiz? O’lmas Botirning xizmatkorlari bitta xolosmi? Tashqari to’la odam-ku!

Momo. Xizmatkor mingtayu, poyloqchi-bitta: otang tashqarini Yo’lchibekdan boshqaga ishonmaydir, bolam…

Yorqin. Poyloqchi bo’lmasa ham turaberadi. Ozgina vaqtga jin uradimi? Bora bering? (Xola chiqadir.) O’sha tikilgan balo, o’sha kelaturgan qazo menga kela qolsun; men o’zim gaplashaman!

IKKINCHI MAJLIS

Yorqin yolg’iz

Yorqin (o’zicha). Bu dargohda O’lmas botir yo’qkim, uni o’ldirmak qasdida kelsalar. Innaykin: O’lmas Botir bu yurtda xudodan boshqa hech kimdan qo’rqmaydir. Agar O’lmas Botirning davlati va boyligiga qiziqqanlar bo’lsa, kelsinlar, olsinlar, men bu yerda bo’lsam hech kim egri qarayolmas! (Qilichni qo’liga olib.) Agar sen bo’lmasang edi, agar men sening tilingni bilmasam edim… Bu xotin boshim bilan qanday xorliklarni ko’rmas edim? Istagan kishilariga berarlar, tilagan ishlarini qilurlar, meni qo’g’irchoqday o’ynatar edilar. Ammo, bu bor… bu bilan birga bo’lsam agar, xotinlikdan kelgan bo’shangligimni hech qayda va hech narsa oldida sezdirmayman. (Momo kiradir.)

UCHINCHI MAJLIS

Yorqin, Momo

Momo (kirib). Ish katta.

Yorqin. Xo’sh, nima bo’libdir?

Momo. Xizmatkorlarimizning bukun aziz bir mehmonlari bor ekan.

Yorqin. Mehmon? Kim ekan u?

Momo (kulib). Bir kal…

Yorqin. Kal? Unday bo’lsa qiziq odamdir?

Momo. SHunday bo’lgani uchun aziz mehmon dedim-da.

Yorqin. Xayr, nima qilib o’ltiribdirlar?

Momo. Kal boboy «ha» deb qovuz chalib, qiziq baytlarni o’qib yotibdir.

Yorqin. Kulgi, xashchaqchaqlik ekan-da?

Momo. Juda.

Yorqin. Xola, beriroq keling! (Momo keladir. Erkalab.) Juda siqilib, qayg’uga ko’milib o’ltirgan edim. O’sha kal mehmonni shu yerga chaqirsak, bir oz qovuz chalib, sayrab bersa… Nima deysiz?

Momo. Qizim, men sening ko’nglingni xursand qilish uchun har nimaga ham ko’naberaman-u… endi…

Yorqin (ko’ziga qarab). Endi-mendisi yo’q! Menga aytib bering. Momojon: o’zi yosh yigitmi? Qari kishimi?

Momo. Yosh yigit qaerda! Boya aytdim-ku: 60 larga yaqinlashib qolgan bir boboy, o’zi ko’rimsiz, xunuk, badbashara bir odam.

Yorqin. Bo’libdir, bo’libdir! Boring! CHaqirib keling!

Momo. (Yorqinning sochlaridan silab). Qizim, qorol bolalardan birortasi mabodo otang kelganda aytib-netib qo’ysa?

Yorqin. Aytsa ayta bersin: otam meni Po’lat bilan yolg’iz bir yerda ko’rganda ham o’ldirib qo’ymadi-ku?

Momo. O’ldirmasa ham undan berisini qildi. Innaykin: o’zi ham qanday kunlarga tushmadi, bolam?

Yorqin. Xayr, endi chaqirib bermaysizmi?

Momo. CHaqirib beramanu, qizim, endi…

Yorqin (teskari burilib). Qo’ying, qo’ying chaqirmang, sira keragi yo’q. Meni qizim ham demang… Sizning qizingiz ham yo’q. Bo’ldi, bas!

Momo. Bo’ldi, Yorqin… qizim…

Yorqin. Bo’ldi, bas! Kerak emas!

Momo (o’rnidan turib). Qo’y, qizim, xafa bo’lma. Men hozir chaqirib kelaman. (Keta boshlaydilar).

Yorqin (bir oz burilib). Qo’ying, qo’ying xola. Kerak emas! (Momo kula-kula ketadir.)

TO’RTINCHI MAJLIS

Yorqin yolg’iz

Yorqin (o’zicha). Juda qo’rqoq xotin-da! Otam eshitsa nima bo’lar edi? Yeb qo’yarmidi? Qorol bolalar emish… Yo’lchibekmi bittasi? Uning ishi o’z qo’limda!.. (Yiroqlarga jim tikilib qarab qoladir. So’ngra og’ir.) Tog’lar… Boshlari ko’kka tegaturgan qorli tog’lar! Ularning salqin, ko’m-ko’k, yonbag’irlarida Po’latning chodirlari tikilgandir. Po’lat, Po’lat… Baland tog’larda, qirrali toshlar ustida kiyikday sakrab, sapchib yurgandirsan. Bilmadimki, hozir nimalar o’ylaysan? Yovlarni, urushlarni, qo’shin va botirlarni o’ylanaturgandirsan… Nayzalar, qilichlar, o’ldirgan va o’ldirilganlarni o’ylayturgandirsan… Lekin, meni, o’zingning qilich yo’ldoshingni, yoshlikdan sen bilan qilich o’ynashib o’sgan qadrdon yo’ldoshingiz o’ylamayturgandirsan! Men, faqat mengina ko’nglimda sendan boshqaning yodini uyg’otolmayman! Men ham sen qadar usta qilich chopar bo’lib turib… qaerlarda qolib ketdim, a? Qo’li bog’liq qul kabi devorlar orasida… (Momo kiradi.)

BESHINCHI MAJLIS

Yorqin, Momo, Kal

Momo (kirib, Yorqinning xayolga berilib o’ltirganiga bir oz qurulib qaragandan so’ng). Qizim, nima xayollar bilan o’ltiribsan? Mehmoning keldi!

Yorqin. Qani? (Kal kiradir.)

Momo. Ana. (Kular).

Kal (juda kulgili qiyofada, ikki qo’lini ko’ksiga qo’yib, egilib salom beradir). Omonmisiz, poshshoxon?

Yorqin. Xudoga shukur, ota. O’zingiz qalaysiz?

Kal (qiziq qiyofat bilan yaqinlasha turib). Otday!

Yorqin (kulib). Otdaymi, itdaymi?

Momo (Yorqinga sekin). Hoy, qizim, hoy!

Kal. Bo’lmasa, soyayi davlatingizda itday!

Yorqin. Qachon kelib edingiz?

Kal. Almisoqda!..

Yorqin. SHunchadan beri biz bilmagan ekanmiz-da?

Kal. Bilishni xohlasangiz bilar edingizu, lekin, bilishni xohlamadingiz, shekilli.

Yorqin. Kishi har narsani bila bersa… Innaykin hamma dunyoda luqmoni hakim bo’lib ketmaydimi? (Momoga.) Xola, otamning kelganlariga 1-2 hafta bo’lgan ekanda? Nima uchun menga xabar qilmaydirlar?

Momo. Yo’q, kechagina kelgan ekanlar.

Yorqin. Bo’lmasa «almisoq»ning nima dahli bor?

Momo. U… kalchilik-da, qizim… (Kalga.) shunday emasmi?

Kal. Rost aytasiz, yanga. Lekin, «kalchilik» deganingiz bir oz o’zingizga kamchilik! «Gulchilik» desangiz edi, albatta bo’lar edi sevinchlik! (Kuladirlar.)

Momo. Ha, boring, gulchilik, gulchilik… Mening qizim tushunmagan-da, yosh emasmi…

Kal. Ha, hali juda yosh emaslarmi? «Yosh» degan bebosh bo’ladir. Ayniqsa, yosh qizlar ko’proq bebosh bo’ladirlar. SHu uchun yosh yigitlar hammavaqt «bag’ri tosh»lardan dod derlar-da… (O’zicha.) Hali mening bilan gap boshlaganda suvday shovlab, o’tday lovullab, chumchuqday chirillab, shamolday pirillab ketgan edilar-a… Yosh emish, yosh… yosh emas-«bebosh» (sekin) eri yo’q, o’ynash… (eshitdirib.) Ammaxon, qizingiz yosh bo’lgani bilan dallaning keliniga o’xshab keladirlar. Dallani bilasizmi? O’… Bog’doddagi Qo’ziboy yamoqchining o’rtancha qizi bor-ku… ana o’shaning ammasiga xola, xolasiga egachi, egachisiga bola bo’ladir… Bildingizmi? Ana mana bu o’zi yosh, so’zi tosh, ko’zi bebosh, qoraqosh, esi chosh, vosh-vosh qizingiz aslda bog’dodlik ekan, shu uchun boya men gap boshlagan vaqtda «o’lpon»dan tushib «luqmon»dan chiqdi-da! Barakalla, necha xirmon esi bor bu bolaning, faqat yig’ib olaturgan dehqon kerak, dehqon!..

Yorqin (uyalib). Kal bo’lmay o’lsun! Xola, aytsangizchi, bir qovuz chalib, o’qib bersin.

Momo. Hoy, siz mening qizimga bir qovuz chalib, g’azal o’qib bering!

Kal. Xo’p, tasaddug’ing bo’lay, xo’p!

Yorqin (kalga). Qovuzingiz qani?

Kal (darrov orqamachasiga burilib). Biz qovuzimizni orqamizga osib olamiz-da, oyimposhsha, Po’lat o’g’ri bo’lsa, la’nat tavqini bo’yniga osib olibdir…

Yorqin (birdan rangi o’zgarib). Po’latni siz ham bilasizmi?

Kal. U o’g’rini bilmagan kim bor? Kattadan tortib kichikkacha. Itdan tortib mushukkacha hamma biladir uni!

Yorqin (xayol surib turib). SHunchami?

Momo (kalga). Gapni ko’p cho’zmasdan chalaqoling!

Kal (qovuzni olib sozlaydir). Nima chalib, nima o’qib bersam ekan?

Momo (Yorqinga yaqinlashib). Qizim, nimaga nafasing o’chib ketdi? Ayt, nima chalib bersin?

Yorqin. Menga hech narsa kerak emas, bo’ldi!

Kal. Xola, nima balo bo’ldi? Oyimposhshaning ko’ngillarida g’am shamoli yurib qolibdirmi? Bo’lmasa, biz ham do’konni yig’ishtiraylik. Bu yerda bozor olmayturganga o’xshaydir. Xayr, mayli, bu bozor bo’lmasa narigi bozor-da! «CHor bozorchi»ga bunisi bo’lmasa, u boshqasi… (Javob kutganday qarab turadir).

Momo. Ko’p gapirmasdan birorta yangi g’azaldan o’qiy bering!

Kal! CHalaberamiz, o’qiy beramiz, lekin… (Sekin.) Oyimposhsha shaytonlab qolmasinlar, deyman…

Momo. Gapni cho’zmasdan boshlang, tezroq!

Kal. Xo’p, amma, sadag’ang ketay, quling bo’lay! (Boshini qashib, o’ylanib.) Yangi g’azal dedingiz… Endi bitta yangi g’azalim bor, kecha erta bilan pishib, band bergan o’zi… O’shani o’qiyman, bo’lmasa. (Boshlar.)

(CHolg’i)

Bek bo’lishga, xon bo’lishga, shoh bo’lishga intilasiz, Po’latjon o’g’ri! Aslingiz kim? Naslingiz kim? Kim bo’lasiz? Gapiring to’g’ri!..

(CHolg’i)

Bakabumburbang… bakabumburbang…

Bang… bang…

Yorqin (zarda bilan). To’xta, kal! Bas, bo’ldi! (Momo hayron.)

Kal (qovuzni qattiq «g’iyt» etdirib, o’sha «g’iyt» tovushiga «xo’p» so’zini to’g’rilab to’xtaydir). Xayr, mana to’xtadik! Po’lat o’g’rining ta’rifini eshitkali qo’rqdingiz, shekilli. Lekin, Oyposhsha, ikki og’izgina eshitsangiz bo’lar edi. Muni aytgan odam juda rost aytkan. Po’lat o’g’rini siz tanimaysiz… Men taniyman, juda yaxshi taniyman; bir yarim oydan beri birga edim… (Momo yana o’tirib kitob o’g’igali boshlaydir.)

Yorqin (ishonmayroq). Po’lat bilanmi?

Kal. Ha, xuddi o’zi bilan.

Yorqin. Bo’lmasa o’sha bema’ni g’azallaringni qo’yib turib, uning qilgan ishlaridan gapirib bersang bo’lmaydirmi?

Kal. Juda yaxshi, poshsham! Uni, menimcha, bilaturgan hech kim yo’q! Gapni mendan so’rang! (Boshini qashib o’ylanib.) Lekin… poshshaxon, u gaplarning orasida qancha baland-pasti, birmuncha udir-budiri, ha, anchagina yaxshi-yomoni o’tadir… Endi o’shalarni qanday qilamiz!

Momo (kitobdan boshini ko’tarib). Kal o’lgur, hech bir durust gaping yo’q ekan-da; hammasi tikanli, hammasi achchig’-zahar gaplar ekan-da? Qo’ya qol bo’lmasa!

Yorqin (qattiq). Yo’q, yo’q! Xolajon, siz aralashmang!

Kal. Xolajoningiz aralashmayturgan bo’lsalar, bu yerdan shamday qotib turishlaridan nima foyda bor? Bu yerdan chiqib tursinlar-da, u… nariga borganlaridan keyin, aralashmaslik o’shanda bo’ladir… Ha, innaykin, gapni ham juda tasbeh qilib chizib, o’sal topib ezib yuborsak bo’ladir… Unda o’zimiz ham, xonposhsha, ming poshsha… Andisha xarxashalarini olib tashlaymiz-u… tez pishar bo’lib olib… o’tday qizib, buloqday sizib, gap-so’z ko’chalarini yalangoyoq kezib beramiz!

Yorqin. Po’lat to’g’risidami, axir?

Kal. Ha-da, shohim!

Yorqin (Momoga erkalanib). Xolajon… Xolajon… siz jindakkina… (Momo indamasdan o’rnidan turib keta boshlaydir.)

Kal (o’zicha). «Jindakkina chiqib turing! Ha, jindakkina…» Boshlandi-ku, boshlandi-ku erkalik, boshlandi-ku lo’lilik! Xulq ham deyman o’zi, shu qizga xatm bo’lgan ekan-da! (Momo chiqib ketadir. Kal unga taqlid qiladir). Ana xolangiz ham mayda bosib, yo’rg’alab ketdilar… Ketishini qarang, yurishini ko’ring, bedana uyatli, qarg’a sharmanda, hakka armonda. (Taqlid qiladir.) Marhamat, Oyimposhsha, biz tayyor.

OLTINCHI MAJLIS

Yorqin. Kal

Yorqin. Qani, gapir endi, Po’lat to’g’risida nima bilasan?

Kal (yaqin kelib, har xil kulkili harakatlar bilan boshlab). Po’lat to’g’risida emas, Po’lat bilan O’lmas botirning qizi Yorqinoy to’g’risida birmuncha narsa bilaman!

Yorqin (seskanib). Nima? Nima deysan? (O’zicha.) Xudoyim, men qanday bir baloga yo’liqib qoldim? (Kalga.) Yorqinoy to’g’risida?

Kal. Ha, Yorqinoy to’g’risida.

Yorqin. Yorqinoy degan kim ekan?

Kal (piqillab kulib). Hho… Hhhe… Yorqinoy, axir… Yorqinoy… (Birdan.) Hozir men sizga uning kimligini aytsam o’zi eshitib qoladir-da!

Yorqin. O’zi yo’q odam qaerdan eshitsun?

Kal. Ha, rost-a, bu yerda, darhaqiqat, men bilan Yorqinoydan boshqa hech kim yo’q-a…

Yorqin (jiddiy). Voy o’lgur Kal, sen ko’p narsadan xabardor ko’rinasan. Yorqin deganing men ekanman, shundaymi?

Kal. Xuddi o’zlari!

Yorqin. Xo’sh, gapning o’ziga kel: Po’lat bilan mening to’g’rimda nimalar bilasan?

Kal. Nimalar deysizmi? (Boshlab.) U… anorzorning yonida bir kun kechasi bo’lib o’tgan ishlarni… Qumri degan qizning chaqib qo’yishini… otalarining qilich ko’tarib chiqishlarini… oraga odam suyaklari bilan eski arizalarning kelib tushishini… Po’latning o’sha yerdan qochib ketishini… O’sha yerda sizning emas, Yorqinoy degan qizning ko’ngli ketib yiqilib qolishini-hammasini, hammasini bilaman.

Yorqin (o’zicha). Tangrim, nimalar eshitaman? (Kalga.) Bu gaplarni qaerdan eshitding?»

Kal. Tog’dan-toshdan…

Yorqin (bo’g’ilib). Tog’dan-toshdan gap eshitilarmidi, Kal o’lgur?

Kal, Ha, unday bo’lsa, «kimdan eshitding» deng! Men ularni Po’latbekdan eshitdim.

Yorqin. Po’latbekdan?.. Qachon?

Kal. Boya aytdim-ku: bir yarim oydan beri birgamiz, bir yarim oydan beri eshitib kelaman.

Yorqin. Hozir o’zi qaerda?

Kal. SHu yerda, poshsham!

Yorqin. Gapingga sira tushunib bo’lmaydir. Hali tog’-toshda deding, endi shu yerda deysan…

Kal. Ha, rost aytaman: ilgari tog’-toshda edi, hozir shu yerda.

Yorqin. Yana anglamayman! SHu yeri-qay yer?

Kal. Anglamasangiz, anglamaysiz ekan-da! (Qo’li bilan ko’rsatib.) U… ana shu yerda.

Yorqin. Oh, xudoyim, sira-sira tushunmayman! Ipini muncha chuvaltirasan, Kal?

Kal. Poshshaxon, bo’yiga yetgan qiz bo’lsangiz ham, ip eshishni bilmaysiz ekan-da? Xayr, mayli, xafa bo’lmang, hozir tushuntirib beraman: Po’lat sizning dargohingizdan chiqib ketgandan keyin qum cho’llaridagi o’g’rilarga borib qo’shildi, shundan keyin bir qur «Po’lat o’g’ri» deb nom chiqardi (Sekingina.) o’g’ri deganda ham endi o’g’riki, o’g’rilarning adabini beraturgan o’g’ri… Hozirda bo’lsa sizning otangiz ko’p qo’shin bilan borib, o’rab qoldi. Endi ahvol yomon… Hozir otangizning qo’liga taslim bo’lmoqchi. SHunga endi o’zi bilan otangizning o’rtasiga sizni vosita qilib qo’ymoqchi…

Yorqin. Tushuntirmay o’l. Yana tushunmadim. Meni qanday qilib vosita qilar ekan?

Kal. Ipning u chigali juda yomon, uni men ham esha olmayman… Uni, o’z og’zidan eshitasiz. Men bo’lsam… (Sekin.) sizni olib ketkali keldim. U sizni (Ko’rsatib.) ana u yoqda, bir o’rtog’ining bog’ida kutib turadir.

Yorqin. SHunday degil, Kal. Endi tushundim. Demak, seni qovuzchi qilib, hiyla bilan yuborgan Po’lat ekan-da?

Kal. Ha, barakalla, topdingiz; aqlingizdan aylanay, poshsham!

Yorqin. Po’latdan birorta nishon yo alomat bo’lmasa, men har bir kelginchi-ketginchining so’ziga ishona berarmidim?

Kal. Poshsham, adashasiz: men kelginchi-ketginchi emasman. Men, sizni olib ketgali kelgan katta bir elchiman. Sizni olmasdan ketmayman. Po’latbekning non-tuzini yeganman, halol qilmasam, tinchlana olmayman, sizni ishontiraturgan bir alomat, bir nishon bo’lmasa men ovora bo’lib kelmas edim. Nishon bor, poshsham!

Yorqin. Qanday nishon u?

Kal. Tilla uzuk! (Teskari burilib qo’lidan oladir). Mana, xuddi o’ziniki! (Yorqin olib ko’radir.) O’xshaydirmi? U… Qoshining o’rtasidagi kichkina chiziqni ko’ring… Qoshning bir chekkasidagi mayda xatni ko’rdingizmi? (Sekin.) Xudo biladir, Yorqin poshshaning o’zlari bergan uzukmi, deyman?

Yorqin (sevingan, ko’zlari kula-kula xayolga berilgandir). Gapirma, kal!

Kal. Yo’q… siz bergansiz deganim yo’q… Yorqin poshsha bergandir deyman…

Yorqin (xayol bilan). Jim! (Iljayib o’ylanadir.)

Kal (sekin). Nima bo’ldi, poshsham? Uzuk siz aytgan nishonga to’g’ri keladirmi, yo’qmi? Nima dedingiz?

Yorqin (o’yda, bir ozdan so’ng birdan). Xayr, xuddi o’zi… bo’ldi! Qanday qilib boramiz?

Kal (sekin). Bo’ldi dedingiz-a? Unadingiz-a? O-o… barakalla, dadil ekansiz!

Yorqin. Tez bo’l, ayt: endi qanday qilib boramiz?

Kal (sekin). Siz shu hovlidan ana u… orqa tomon ko’chaga o’ta olsangiz bo’ldi, men bu tomondan borib otni hozirlab turaman. Lekin erkak kiyimida chiqing.

Yorqin. U nimasi tag’in? Men erkak kiyimi kiyib o’ltiramanmi?

Kal. Erkak kiyimi kiyish ham qiyin ish ekanmi? Boshingizga bir qalpoq ilib, ustingizga bir chakman tashladingiz, bo’ldi-da?

Yorqin. Xayr… ehtiyot ham zarur, qilich-qalqon-chi?

Kal. Ularning keragi yo’q. Mening o’zimda bor, o’sha bas. Po’latbek juda sakson tosh yo’lda emas. Mana shu yerdagina, bir pasda borib qolamiz. Innaykeyin: Po’latbekning hozirgi ahvoli bitta-yarimta qilich bilan tuzalaturgan emas… (Yorqin o’ylab ketadir.) Menga ruxsat berasizmi, ketsam? (Jim.) Xayr bo’lmasa, oyimposhsha, men ketdim. (Ketaboshlaydir.)

Yorqin (o’ziga kelib). Hoy bebosh kal, qaerga? Yorqin (o’ziga kelib). Hoy bebosh kal, qaerga?

Kal. Ruxsat so’rasam indamadingiz, xayolingiz, nima balo, tog’-toshlarga uchib ketkanmidi? Bekni o’ylagan bo’lsangiz, arziydir, bemalol o’ylaybering, men ketdim, (CHiqadir.)

Yorqin (orqasidan). Hoy esi pas, Kal, qaysi vaqtda uchrashamiz? Aytmading-ku!

Kal (qaytib). Ha, aytgancha-ya: ertaga mana shu vaqtlarda. Esni qarang-a, oyimposhsha-ya… SHo’r daryodan ham o’tib ketib qolibdir-a…

Yorqin (orqasidan). Po’latga borib ayt, ertaga albatta ko’rishasiz, de.

Kal (yana qaytib, shoshilish va past ovoz bilan). Ertaga albatta, ko’rishasiz, oyimposhsha! Ertaga, albatta, ko’rishasiz, ertaga, albatta, qovushasiz, ertaga, albatta, murodingizga yetib, maqsadning naq beliga tepasiz! (Yugurib chiqadir. Yorqin orqasidan kesak otib qoladir.)

ETTINCHI MAJLIS

Yorqin yolg’iz

Yorqin (og’ir o’yda). Ko’z oldimda hozir ikki narsa barobar ko’rinib turadir: biri benihoya chuqurlik, jar, yana biri gullar-chechaklar to’lib toshgan bir boqcha… (Jim supaga kelib o’ltiradir.) Menda hozir aql degan narsa yo’q! Aql, es, andisha… Mundaqa narsalardan hech bittasi qolmadi! Mening qoshimda birgina Po’lat bor, uning qilich yalang’ochlab, qalqon tutib turgan gavdasi bor. Po’lat! Po’lat! Zolim Po’lat! Jallod Po’lat! (Sekingina bosib Momo kiradir. Yorqinning so’zlab turganini eshitib indamasdan, bildirmasdan tinglaydir.)

SAKKIZINCHI MAJLIS

Yorqin, Momo

Yorqin (Momoning borligini bilmasdan o’zicha so’zxlanadir). Marhamatsiz Po’lat, shafqatsiz, bag’ritosh Po’lat! Sening uchun men har bir ma’quldan yuz o’girib, har bir noma’qulga «xo’p» deyman… ko’rdingmi, bildingmi, bir Kal… bir iflos Kal…

Momo. Qizim  Kal  nima  bo’ldi?

Yorqin(cho’chib).  Oh  xola, sizmisiz? (SHoshib.) Kalmi?  Kal…(Birdan.) siz  qayerda  edingiz?

Momo. Men  ichkarida  edim.

Yorqin. Ichkarida  deysizmi? Ichkarida nima qildingiz?

Momo (og’ir, ezilgan, qiynalish bilan). Nima qilar edim, «Kal bilan bemalol dardlashib olsin qizim» deb o’sha yerlarda yo’qolib turdim… Qani qizim, nimalarni dardlashding?

Yorqin (o’zini o’nglab olib). E… Kal o’lsun, Po’lat to’g’risida birorta yangi gap aytarmikan desam… og’ziga kelgan behudalarni jovradiyu… Innaykeyin quvlab yubordim.

Momo (og’ir dam olib). Oh, qizim, mening bittagina qizginam; sen kimsan, nimasan, o’zing bilasanmi? O’ylaysanmi?

Yorqin (qo’ramas). Men, yurtning eng katta botiri, eng obro’li sardorining qizi… Yorqinposhsha bo’laman! Ha, nima bo’libdir.

Momo. Bugina emas: xonimizning bo’lg’usi kelini, xonzodamiz Tovxonbekning kelgusidagi yo’ldoshi!

Yorqin (qah-qah otib). Ha-ha-ha-ha! Xonzodaning xotini emish!.. Tushingizni suvga ayting! Men, unaqa shahzodalardan mingtasini qator qilib chizib qo’yganda ot-qorovulliqqa ham olmayman! Xola, xonzodangiz osmondagi yorug’ yulduzga tega olur, qo’lidan kelar, lekin, menga aslo, sira tega olmas.

Momo. Qizim, sen hali nima xayollarda yuribsan?

Yorqin. Xola, siz hali nima xayollarda yuribsiz?

Momo. Menda xayol-mayol yo’q. Sen Xonzodamizniki bo’lasan, boshqa gap yo’q!

Yorqin. Qanday? Qanday? Axir?

Momo. Qanday-mandayi yo’q. Sen otangning qizisan, otang shaxzodaga va’da bergan, urushdan keldimi, tangri tilasa, to’y.

Yorqin. Ha-ha-ha-ha!

Momo. Kulma, qizim, ko’p kulma, bir kun yig’lab qolmagil! Bilasanmi, otang seni Xonzodaga bermak uchun ko’p yerdan sovchilarni qaytarib yubordi. Bilasanmi, ana u Nishobsoyning begi bor-ku? Bu mamlakatda otangdan keyin eng katta odam o’sha. Uning gapini qipchoq xon ham qaytarmaydir. Undan hamma mamlakat qo’rqadir, hatto xonimiz ham qo’rqadir… «Hayt!» desa bormi, mamlakat to’z-to’polon-da!

Yorqin. Xo’sh?

Momo. Ha… seni Xonzodaga beraman deb, otang undan kelgan sovchilarni ham qaytarib yubordi.

Yorqin. Qaytarmasin edi, bersin edi, Xonzodangizdan ko’ra o’sha yaxshi edi…

Momo. Hoy, hay qizim… Hali sendan kelgan gap shumi? Gavhar bilan toshni ajratkunday ham aqling qolmadimi? Xonzoda nimayu Nishobsoy begi nima? Orada yer bilan ko’k qadar farq bor. Xonzoda yosh, innaykeyin, yer yuzida bitta-yu bitta chiroylik yigit, Nishobsoy begi bo’lsa 40-50 ga borib qolgan, otang tenglik huquq, nechta xotini bor odam… Xunuklikda u ham dunyoda bitta, hay qizim, hay…

Yorqin. Xola, nima desangiz deng, menga xonzodadan ko’ra o’sha bek yaxshi, ming-ming martaba yaxshi. Xonzodaga beraturgan bo’lsangiz, Nishobsoy begiga «jon» deb, yalinib-yolvorib yurib tegaman!

Momo. Muncha yaxshi ko’rsang, bor, o’sha Nishobsoy begiga tegib olaqol! (Burilib keta boshlaydir.)

Yorqin. Tegaman, tegaman, rost, tegaman! Sovchi yuboring! (o’rnidan turib.) Hoy xola, qaerga ketayotibsiz? Sovchilikkami?

Momo (burilmasdan). Ha, sovchilikka! Nishobsoy begining yoniga sovchilikka!

Yorqin (qattiq kulib). Ha-ha-ha! Mendan salom ayting! Sepini yaxshi qilsun, to’yini katta bersun, joyini qalin solsun! Ertaga kechasi-mana shu vaqtda haligi Kalni «vakilota» qilib –birga keladir, deng! Ha-ha-ha!.. (Xola ketadir, bu supaning qirg’og’ida qarab qoladir.)

Parda tushadir













UCHINCHI PARDA

Bu parda o’n majlisdan iboratdir

ARALASHADIRLAR

(kirish tartibi bilan)

Yorqin-burungiday

Nishobsoy begi-xunuk, qo’pol, to’ng, mag’rur.

Kal-Nishobsoy bog’ining odami. Burungiday hirsli bir odam-50 larda.

Ikkinchi parda bilan uchinchi parda orasida bir hafta.

Nishobsoy begining boqchasi. To’rida qalin, guldor, baland eski devor yiroqdan ko’rinadir. Daraxtlarning orasida kichkinagina bir supacha. Ustida gilam, ko’rpa-to’shak, po’stak va boshqalar.

Kunduz. Supachani quyoshning tig’laridan qari, qalin daraxtlarning shoxlari va barglari saqlaydirlar. Ko’lanka, vaqt kechga yaqin.

Hech kim yo’q. Jimlik. Bir ozdan so’ng Yorqin kelib chiqadir.

BIRINCHI MAJLIS

Yorqin yolg’iz

Yorqin (xafa, parishon, ezilgan bir holda chiqib keladir-da, uyoq-buyoqni yaxshilab qarab olgandan so’ng darmonsizgina supachaga o’ltirib, og’ir gapiradir). Po’lat deganda har narsadan kechaturgan bo’lib qolibman. Po’lat uchun har bir halokatga yugurib boraturgan holga kelibman. Bir Kal, bir iflos Kal keldi-da, to’rt og’iz so’z bilan avrab, olib chiqib ketdi. «Po’latning yoniga olib boraman» deb aldab, mana bu qonxo’rning qo’liga keltirib berdi. Men o’zim emas, hatto otam ham muning sovchilarini qaytarib yuborgan edi. Xonzodaga, shunday chiroylik yosh yigitga tekkali unamasdan bukun mana… kimning qo’liga kelib tushdim? «Po’latning yoniga boraman» degan xomxayol bilan xolamga nimalar dedim-a? «Nishobsoy begiga tegaman, borib ayting: joyni qalin solsin, ertaga kechasi o’zim boraman!» dedim-bu gaplarim xolam bechoraning yuraklarini qopqora qon qilgandir. «Joyni qalin solsin» deb xolamga achchig’ qilgan edim, «Xonzodangizdan o’sha Nishobsoy begi ming martaba yaxshiroq» degan edim… Endi, uning panjasiga kelib tushganimdan keyin mundan ko’ra Xonzoda yaxshi edi deb qoldim… (Jim.) Yo’q, Yo’q! Xonzoda ham qursin, bek ham! Po’lat, Po’lat… Yalangoyoq, o’g’riboshi Po’lat kerak! (Jim.) Po’lat deyman, Po’lat uchun yonaman. Ammo, kimning panjasida turganimni o’ylasam qo’rqib ketaman! Rangini ko’rgunday bo’lsam yuzimda qon asari qolmaydir, yuzim oppoq paxtaday bo’ladir. U jallod bo’lsa sira parvo qilmasdan, menga, xuddi o’z xotiniday muomala qiladir. Tortinmaydir, to’ppa-to’g’ri ustimga bosib kelaberadir, «Oyimposhsha» deydir, kuladir… Kulmay o’lsun, kulganda ham alvastilarday yovvoyi kuladir… (Jim.) Kelganimga mana bukun uch kun bo’ladir; shu uch kunning orasida har yo’l bilan meni unatishga harakat qilib ko’rdi; ko’z yoshi bilan, jinnilik bilan, unamay keldim. Endi bu berahim, albatta, kuchlash yo’liga kiradir. Kuchlasa, har nima qilsa qo’lidan keladir. Men, u bilan olisholmayman, yengilaman… Yolg’iz men, kuchsiz men… (Xayolat bilan.) Agar… agar bitta qilich bilan qalqon bo’lsa, men bu yerdan qutilar edim! Yigirma, o’ttiz, yuz kishi kelsa ham so’z bermas edim! Yo’q… yo’q… bir pichoq, bir temirtak ham yo’q… (Jim.) SHu kecha muqarrar qilib qo’ygan o’ylarim yaxshi, o’shanga qarab ish qilmoq lozim. Kalning o’zginasini yo’lga sololsam ham marra meniki. (O’ylanib ketadir.) Yiroqdan odam tovushlari; birdan uyg’onganday bo’lib. (Kelarlar! Turib qarab.) Kimlar u? Ha… biri bekning o’zi, biri… ha… Kal o’lgur ekan. Bek hozir meni chaqirib, yana gapga solsa kerak. Agar ish o’ngidan kelib qolsa, bir boshini yer edim-a, bu qonxo’rning! (Jim.) Eng avval kalning boshini aylantirish kerak bo’ladir. (CHiqib yo’qolar. Tashqaridan tovush: «Xizmatni katta qilding, katta xizmat qilding, Kal! Bergan non-tuzimni halol qilding!» SHu so’zlarni aytib Nishobsoy begi kiradir, yonida Kal. Tevarak-atrofga qaramasdan to’g’ri kelib supachaga o’ltiradirlar).

IKKINCHI MAJLIS

Bek, Kal

Bek. Kal, katta ish qilding, juda katta ish qilding. Xonzodalarga loyiq bo’lgan bir qizni keltirib berding.

Kal. Qush uyasidan uchdi, sizning qafasingizga kelib tushdi; yozga aylandi qishingiz, lekin… qafasdagi qushni salomat saqlashlik endi sizning ishingiz! Begim!

Bek (kulib). Ha, albatta.

Kal. Nishobsoy begi degan kishi juda katta. Aqlda, ishda, farosatda xonimizning qoshida sizning obro’yingiz juda baland, lekin, O’lmas botirniki-gapning rosti-siznikidan ham nechand… ha, agar bir kishi chiqib, sizning obro’yingizga iliqib… bir og’iz bir narsa, deb qo’ysa bormi?.. Siz va bizga keng dunyo ham tormi… ehtiyot bo’lish kerak, o’zingiz ham juda ziyraksiz, begim!

Bek. Bu sirni sen-mendan boshqa yana kim biladir?

Kal. Sizdan-mendan boshqa, olaqashqalar yana bor, hammasi sizga qadrdon, bizga yor… biri-haligi terak dovon, ya’ni… novcha polvon, yana biri kampir bola, ya’ni… ichkaridagi oqsoch xola…

Bek. Yaxshi. Ularning ishini o’zim tugataman!

Kal. Aylanay begim, xayr xachir kiyigim, qanaqasiga tugatasiz? Bizga ham jindak bayon etasiz.

Bek. Qanaqasiga bo’lar edi? (Ishorat bilan bosh kesdirishni ko’rsatib.) Mana munaqasiga!..

Kal (orqasiga tisarilib ketib). Bek!

Bek. Og’zingni ochma! Bas! (So’zni burib). Qani, gapirib ber endi. Qanday olib kelding? Kechagi gaping chala qolib edi.

Kal (duduqlanib). Ke… Ke… kecha nima deb edim. (Jim.) Ha, boqchada ko’rishganlarimni aytib bergan edimmi?

Bek. Yuraging qursin… Kal, muncha qo’rqasan? Ranging o’chib ketdi-ya, uyat emasmi kap-katta odam? Xayr, gapingni boshla! Kecha uzuk bergan joyga kelib eding.

Kal (o’zini to’xtatib olib). Ha, Po’latning uzugini berdim. Darrov ishona qoldi. Ertasi kuni kechasi orqa tomondagi darichadan chiqdi, ot tayyorlab turib edim, minib kelaberdi. Birmuncha yo’l yurib tong yorisha boshlagach, «Kal o’lg’ur, aldading shekilli!» dedi. Men yana aldab-suldab olib keldim-da, yarim yo’lga kelgandan keyin bir qishloqda-birovnikiga kirib qittak suv ichib chiqdim. O’sha joydan bir bahona topdim: «Po’lat nariga jilibdir, kelsalar orqamdan borsinlar deb tayinlabdir» dedim. SHu bilan aldab-suldab buyoqqa olib keldim… mana shu xolos!

Bek. Uzukni ko’rgan hamon ishonib kelaberdi degin!

Kal. Ko’rdiyu ishona qoldi.

Bek. Uzukning xizmati katta bo’libdir-da?

Kal. Qo’lga tushirish ham oson bo’lgan emas, begim.

Bek. Unisini bilaman. (Jim.) Po’lat o’g’rining ishqi ham deyman, qizning toza jigar-bag’ridan urgan ekan-da, a?

Kal. SHuni aytaman, begim.

Bek. O’lmas botirday odamning qizi shunday yengil, beandisha bo’ladir deb kim o’ylay oladir?

Kal. E… begim, qiz beandisha emas; qizda gap ko’p. U ishlarning hammasi o’sha ishq o’lgurning kuchliligidan… O’zingiz aytganday, jigaridan urgan bo’lsa nima deysiz? (Bir oz o’ylab.) Begim, bu buyum juda bebaho. Nodir buyum… SHunday bo’lgandan keyin muni saqlash ham juda qiyin bo’ladir. O’lmas botir mardlar maydonida xonni deb o’g’rilar bilan solishib yotibdir. Agar qulog’iga chalinguday bo’lsami? Xudo saqlasun!

Bek (birdan sevinib ketib kibr bilan). E… Kal, sening hech narsadan xabaring yo’q. U buyumni saqlash uchun men shunday tadbirlar qilganmankim, bir o’zim bilaman-u, bir xudo biladir. Aytgancha Toshloqboy keldimi?

Kal (o’ylab). Kelib edi, shekilli.

Bek (achchig’lanib). «SHekilli»ni qo’shmay gapir. Kelganmi, yo’qmi?

Kal. Qaerga ketib edi o’zi?

Bekt Asta’furulloh! Sening u bilan ishing bo’lmasun: kelganmi, yo’qmi?

Kal (o’ylab). Ha, kelgan ekan, kelgan!

Bek. Aniq bilasanmi?

Kal. Aniq bilaman, endi esimga tushdi. Bukun tongga yaqin qorovul darvozani ochayotib «Toshloq, senmisan?» deb so’ragan edi.

Bek (xursand). Ha, bo’libdir, bo’lmasa, endi O’lmas botir qizi to’g’risida xotirjam bo’lsak bo’ladir. (Kal hayron.)

Kal. Endi boyagi (Qo’li bilan ko’rsatib), mana «munaqasi» bo’lmaydimi?

Bek (yovvoyi kulib). U o’z yo’lida bo’la beradir. Haligi ish «O’lmas botir sirdan ogoh bo’lmasun» deb qilingan tadbir; bu «munaqasi» sirdonlar sirni fosh qilib qo’ymasun deb qiling’usi tadbir… Hammasi o’z yo’lida, sen bu ishga aralashma! Sen katta xizmat qilding, halol xizmat qilding, barakalla senga!

Kal. Xizmatni-ku halol qildim-a… Lekin, haromi endi chiqaturganga o’xshab qoldi-da! (O’zicha.) Bormay o’layin, shu ishni qilmay o’layin!

Bek. Yana nimalar deb g’udranasan, Kal?

Kal. Ikki kishining qoni behuda to’kiladir-da…

Bek (jerkib). Jim! Jim! Bo’lmasa sening bilan mening qonim to’kilsinmi? Ha, ehtiyot bo’l Kal, bu sirni sen ham bilasan, sening ham qoning to’kilib qolmasin!

Kal (zo’rg’a, yasama botirlik bilan). Mayli… mening qonim to’kilsa sadqai sariga… Boshqalarniki to’kilmasa yaxshi bo’lur edi.

Bek. Menga aql o’rgatma, Kal! Men o’z ishimni bilib qilaman. Kal, sen menga qiz to’g’risida gapir! Muni nima qilaman endi? Gapga sira unamaydir-ku? Ming xil yo’l bilan aylantirib ko’rdim, yig’laydir, ko’piradir, toshadir xolos! Nima qilay, endi kuch bilan yanchayinmi? Uch kungacha xo’p yalindim, yolvordim, qo’rqitib ham ko’rdim, aldab ham ko’rdim, bo’lmadi. Endi sabrim tugadi, nikohga rozi bo’lmasa, benikoh ham qo’l uzataman!..

Kal. Begim, men sizning bir itingizman; eng kamtarin, eng pastarin bir itingizman… «Ma!» desangiz kelaman, «ket!» desangiz ketaman. Lekin, har nima bo’lsa ham yoshim sizdan ulug’roq, dunyoni sizdan ko’ra ko’proq ko’rganman… Mening nasihatimni ham tinglang: qizga zo’rlik qilmay turaturing, yaxshi gap bilan ham unutamiz. Siz hozir chaqirib olib yumshoqlik bilan bir aytib ko’ring, ko’nmasa men ham gapiraman. Ha, shunday qiling, begim! Kichkina odamning qizi emas, O’lmas botir, axir, ma’lum. SHirinlik bilan, rozi-rizolik bilan bo’lsa, keyincha O’lmas botir ham inday olmay qoladir. Qiz o’zi o’z roziligi bilan sizning qo’yningizga kirgandan keyin bir ota emas, ming ota ham jim qola beradir. O’lmas botirday odam ham o’shanday vaqtda damini chiqara olmay qoladir. Men bukun emas, ertani o’ylayman, begim!

Bek (o’ychan). Rost aytasan, kal! Gaplaring ma’qul, mayli yana bir oz bardosh qilaylik. Lekin qiz sira unamasmi ekan deyman?

Kal. Sizga unamay kimga unasin? Darrov uch kunning ichida unab qo’ysa yaxshi bo’ladirmi? Bir hafta, yarim hafta… bir oy, yarim oy…

Bek. Po’lat o’g’riga nima uchun bir kechadayoq unab qo’ydi?

Kal (kulib). E… begim, boya o’zingiz aytganday «jigar-bag’ridan ursa» nima qilsin?

Bek. Oh! Jigar-bag’ri qursin! Bor, bor, tez topib kel! Yana bir nasihat qilib ko’ray!

Kal. Ha, barakalla, shunday bo’lsun begim. Men hozir topib kelaman! (CHiqadir.)

UCHINCHI MAJLIS

Bek yolg’iz

Bek (jim, o’ylanadir). Sir bilganlardan ikkitasining boshi ketar emish-da, bittasiniki qolar emish. Kal o’zi, yaxshi kishi. Yaxshi, halol xizmatkor. Bergan non-tuzni hech harom qilmaydir. Yo’q, Kal o’z qilgan ishini o’zi buzmas! (Jim.) Qani, qiz endi nima der ekan? Bu safar ham o’zim yaxshilab aytib ko’raman. Yumshasa, yumshadi, yumshamasa Kalning o’zini ishga solaman. U bilan ham bo’lmasa… Innaykin ayab o’tirmayman. «Qizning nozi qachongacha?» derlar… Keyin noz qilolmay qolalar. (Jim.) Otasi katta odam, obro’lik odam, undan hayiqish kerak edi. Lekin, men xiylani shunday joyiga qo’ydimki, O’lmas botir qizini ikki qo’llab emas, to’rt qo’llab menga tutadir! Qiz ham mening to’g’rimda otasiga yaxshi gapdan boshqa hech narsa ayta olmaydir, aytsa ham otasi ishonmaydir. Bu tarafdan ham xiylani o’rnatqanman. (Bir oz jim.) Ming yoqdan aylantirib kelganda ham qiz meniki! (Eslab.) Toshloqboy berib kelibdir. Ertaga endi ikkinchi xatni yozib yuborsam ham bo’ladir. To bu xat borguncha Po’lat o’g’rining ishi ham tugab qolar. Innaykin, xudo xohlasa, to’y… (Tashqaridan Kalning tovushi: «Oyimposhsha, siz mening xudo bergan qizimsiz, ko’ksimda kulgan yulduzimsiz, qo’limga qo’ngan qunduzimsiz, yayrab yurgan qo’zimsiz, uchib o’ynagan qo’ng’izimsiz, qarab turgan ko’zimsiz, qizarib turgan yuzimsiz, to’kilib turgan so’zimsiz, mana bu bek o’g’liga sovg’a qilib olib kelgan yuzimsiz…» shu so’zlar bilan Yorqinni oldiga solib Kal kiradir.)

TO’RTINCHI MAJLIS

Bek, Kal, Yorqin

Bek (Kalning gaplari nash’a qilib o’ltiribdir; Yorqinga joy ko’rsatib).

Yorqin (o’ychan ko’rinadir). O’ltira bersinlar, begim, men mana shunday turaman. (Bir chekada yerga qarab adabli turadir.)

Bek. O’ltursangiz bo’lar edi, Xonposhsha. Men siz bilan bukun xushchaqchaq qilib so’zlashmoqchi edim.

Yorqin (bir oz dadil). Begim, xushchaqchaq qilib janoblari so’zlashadirlarmi. (Kalni ko’rsatib.) Yo bu kishimi?

Kal (qizga xo’mrayib qarab, o’zicha). Ha, qiz o’lgur, ishni buzding. Meni shu suhbatdan mahrum qilding! (Pitillab qoladir.)

Bek (zavqlanib). Ha-ha-ha-ha-ha-ha!… Xo’p, xo’p Oyimposhsha, xo’p. (Kalga ishora qiladir, Kal xohlamasdan-g’udranib chiqib ketar.)

BESHINCHI MAJLIS

Bek, Yorqin

Bek (xursand). Ana Oyimposhsha, Kalni ham haydadim, aytganingiz bo’ldi.

Yorqin (dadil). Kalingiz shunday narsaki, uni chaqirish ham qiyin. Haydash ham… (O’zi borib qarab kelar.) Durust ketayotibdir, sizning buyrug’ingizga yaxshi itoat qilar ekan.

Bek. Mening buyrug’imga bo’yin egmayturgan hech kim yo’q, hamma bo’yin egadir. Faqat, bir siznigina gapimizga unata olmadik.

Yorqin. Nima amrlari bor edi?

Bek (yana joy ko’rsatib). O’ltursangiz-chi, Xonposhsha!

Yorqin. Qulliq begim, o’ltirabersinlar, O’lmas botir bizga ozroqqina adab ham o’rgatib edi. (Bir oz jim.) Menga yana bir martaba aytib bersalar: bizga nima amrlari bor edi?

Bek. Men sizni halol yo’ldosh qilaman, degan edim.

Yorqin (birdan rangi o’chib, dadillashib). Begim, orada bir mone’ bor.

Bek. Oyimposhsha, qanday mon’edir u? Har qanday mone’ bo’lsa ham men uni oradan olib tashlayman.

Yorqin. Mone’ deganim bir andishadir. (Jim.) Begim, menda katta bir andisha, birovlarning andishasi bor.

Bek. Kim ekan u «birovlar» deganingiz? (Kulib.) Tog’ kiyigi emasmikan?

Yorqin. Bog’da bo’lgan bir odam, albatta, tog’ni o’ylaydir demakchilarmi?

Bek (o’zicha). Gapni qarang, gapni… (Yorqinga.) Sizdagi andisha tog’ kiyigining andishasi bo’lsa kerak, albatta?

Yorqin. Ovchining ro’baro’sida turgan kiyik o’zidan boshqani o’ylay oladirmi, begim?

Bek. Sizday kiyikni har qanday ovchidan saqlab qololsam, nima deysiz?

Yorqin (nozik). Agar beg’araz bo’lsa, qulluq deyman.

Bek (o’zicha). Dod! «Agar beg’araz bo’lsa» emish… (Yorqinga.) Xonzodalarga «qulluq» qilib egilmagan bo’y, bizday bir bechoraga egilsa… SHuni astoydil deya olamizmi?

Yorqin. Ixtiyor o’zlarida… Kiyikni ovchining o’qidan saqlaguchi agar xonzoda bo’laturgan esa, kiyik ko’ksini ovchining o’qiga «jon» deb tutib beradir…

Bek (zavqlangan, o’zicha). Aylanay o’sha kiyikdan. (Yorqinga) Unday bo’lsa, agar siz ularning andishasini qilaturgan bo’lsangiz, ularni hozir chiqarib haydayman!

Yorqin. Yo’q begim, ularga qilcha ham ozor bermasinlar. Men sizning haramingizga kirsam, ularga kundosh bo’lib emas, cho’ri bo’lib kiraman… U to’g’rida sira… sira o’ylamasinlar. Agar men ularning yonlarida bo’lsam, o’zlari ham meni o’z bolalariday ko’rarlar edi.

Bek (og’ir nafas olib). Oyimposhsha, siz meni juda zo’r bir xursandlikka yetkizay-etkizay deysiz-u… shu andisha oraga kirib qolayotibdir-da! Men sizning boyagi gaplaringizni eshitgandan keyin, gapning rostini aytsam, Oyimposhsha, mast bo’lib qoldim. Keling, o’sha andishani o’rtadan olib tashlaylik, ayting: u qanday andisha? Kimning andishasi?

Yorqin (yaqinlashib, yashirin tovush bilan). Sirning andishasi, begim!

Bek (bir qadar hayajonli). Sirning? Qanday sir?

Yorqin. Mening bu yerda ekanimni birov bilmasligi kerak emasmi? SHu o’zi katta bir sir emasmi? Ana o’sha sirning saqlash andishasi meni qiynab turadir.

Bek. Andisha qilmang, poshsham, sir aslo ochilmaydir!

Yorqin (cho’chib). Qanday ochilmaydi, deydilar? Uni bilar kishilar bor-ku, begim?

Bek (cho’chib). Bilgan kishilar? Kimlar ekan ular?

Yorqin. Xola, haligi novcha polvonlari. So’ngra Kal…

Bek (kulib). E… o’shalarni aytasizmi? Ularning ishi juda oson: og’izlariga bir siqim tuproq tashlab qo’ysak bo’ladir. Sira andisha qilmang, Xonposhsha, bir siqim tuproq bilan ish bitadir.

Yorqin. Begim, menga mazmun bilan gapirib yotibdilar. «Xotin kishi o’limdan qo’rqar» deb shunday gapiradilarmi? Men o’limdan sira qo’rqmayman, mening otam qassobdan battar edi. Xayr, xola bilan Polvonning boshlarini kesdirar ekanlar, Kal-chi?

Bek. Kal ham o’shlarning bittasi-da!

Yorqin. Yo’q, begim, Kalni o’shalarning bittasi deb bo’lmaydir. Kal juda qimmatbaho, topilmayturgan bosh. SHu uchun o’shaning andishasini qilaman.

Bek. Katta qimmatbaho bo’lsa ham, sizcha emas.

Yorqin. Meni sizga keltirib bergan o’sha!!!

Bek. Keltirib bergandan keyin ikki o’rtada «chaqir tikanak» bo’lib turgan ham o’sha… SHunday bo’lgandan keyin uni ham yig’ishtirib qo’ya qolamiz! Xayr, ayting Poshshaxon, Kaldan xavf bormi?

Yorqin. Katta xavf Kaldan!

Bek. Qanday?

Yorqin. Qanday-shundayi yo’q. Kal qiziq odam, qiziqchilik bilan og’zidan har gap chiqaberadir. Bu ish juda nozik, sal sharpasi chiqdimi, tamom!

Bek (qat’iy). Bo’lmasa, uni ham tugatamiz! (Jim.) Rost aytasiz. Oyimposhsha, Kaldan har damda bir xavf bor. Uni bu kundan qoldirmay tugatmoq kerak.

Yorqin. Sabr qilsinlar, begim. Kalning o’lmasdan burun qilaturgan ozgina xizmati bor: u xizmatni boshqa kishi bajara olmaydir. Uni menga uch-to’rt kunga bersalar, mening ishim tugagandan keyin, albatta, bir yog’lik qilish kerak. Qancha qimmatbaho odam bo’lsa ham… (uyalgan bo’lib.) Siz-bizdan qimmat emas!

Bek. SHunday deng-e, Oyimposhshae, boshim osmonga yetdi. (Jim.) Haligi buyurmoqchi bo’lgan ishingiz qanday ish ekan, bilsak bo’ladirmi?

Yorqin. Ishimni janoblariga aytsam yana ham yaxshi bo’ladir! Men o’z uyimizdan bir kechaning ichida yo’q bo’lib qoldim. Bu xabar qanday bo’lsa ham shu uch-to’rt kunning orasida otamning qulog’iga yetadir. Otam tajang odam, urushni tashlab qaytib keladir. «Mening yo’g’imda uyimni buzib ketar ekanlar-da, shunga qarshi hech narsa qila olmagan xonga xizmat qildimmi?» deb butun saroyni buzib yuboradir. SHu uchun otamga bir xat yozib yuboraman; «uyda, men sog’-salomatman» deb yozsam, uning ko’ngli tinch bo’ladir. Bu…

Bek (g’urur bilan kulib Yorqinning so’zini bo’ladir). E… Xotirjam bo’ling, Oyimposhsha. Bu to’g’rida otangiz tomondan aslo xavf yo’q. Men tegishlik tadbirlarni qilganman.

Yorqin. (so’zini bo’lib). Ya’ni O’lmas botirdan qo’rqmasliklarini aytmakchilarmi?

Bek. Yo’q-e… O’lmas botirdan qo’rqmasak ham unga tig’ tortarmi edik? Men boshqacha tadbir ko’rganman; ya’ni, otangiz sizning voqeangiz to’g’risida hech narsa eshitmaydir, eshitsa ham ishonmaydir. U to’g’rida xotirjam bo’ling! Men, hamma ishni to’g’rilaganman. (Bir oz jim. Yorqin o’yga botadir.) Oyimposhsha, shunday bo’lgandan keyin Kalning andishalik vujudini hozir o’rtadan olib tashlaylik. Undan keyin, qani mening iltimosimga nima der ekansiz?

Yorqin (shoshilib). Begim, Kalga yana ham qo’l tegizib bo’lmaydir. Uning yana ham menga kerakligi bor. Uyga, xolamga xat yozib uni tinchlantirib qo’yay. U bechora, mushtipar kampir, ham mening qayg’imda, ham otamning bilib qolishi xavfida o’lib bo’ladir. Otam tomondan meni xotirjam qildilar. Endi men ham xolani xotirjam qilib qo’yay.

Bek (og’irroq). Xayr, mayli, Kalning bir necha kunlik ixtiyori sizda. Ishingiz bitkach, menga ayting, shu yomon andishani tezroq o’rtadan ko’taraylik! (O’rnidan turib Yorqinga yaqinlashadir.)

Yorqin (orqasiga tisarilib). Qulluq begim.

Bek. Andisha oradan ko’tarilgandan keyin nima bo’ladir?

Yorqin (uyatchan). Nima bo’lsun, begim?

Bek. Men sizni halol yo’ldosh qila olamanmi?

Yorqin (uyatchan). Loyiq ko’rsalar…

Bek (zavq bilan kulib). Ha-hah… Uyog’ini so’ramang! Bo’ldi! (Yaqinlashmoqchi bo’ladir. Yorqin orqaga tisariladir.)

Yorqin. Begim, sabr qilsinlar! Men, janoblarining amrlaridan chiqmayman. Siz hurmatli, ulug’ kishisiz, sabringiz ham ulug’ bo’lishi kerak.

Bek. Oh, sabr, sabr! (CHiqadir.)

OLTINCHI MAJLIS

Yorqin yolg’iz

Yorqin (orqasidan boribroq). Kal yo’liqsa, aytib yuborsalar! (Uzoq jim.) Hoy ahmoq, hoy! Ishondi, darhol ishondi. Endi sen mening qo’limga tushasan! Tuzoq yaxshi qurildi: Kalni ham o’z tarafimga ag’darib olishim endi oson gap! Uni oraga qo’ysam, novcha polvonni ham yo’ldan uradir. Biz uchovimiz birgalashsak, qo’limga bir qilich bilan bir qalqon tegsa, ish tamom! (Bir oz jim.) Bu yerdan qutilgandan keyin uyga qaytish yo’q. Mumkin emas, to’g’ri tog’ kiyigining yoniga! Sening yoningga, e, Po’lat! Bilsang, bilsang edi ko’kragimda yongan olovlarni!.. (Jim o’ychan.) Ammo bir sir mendan berkilib qoldi. Otamning bilmasligi, bilsa ham ishonmasligi uchun bu jallod qanday xiylalarni qildi ekan? O’zi juda maqtanib gapirdi. (Jim, o’ylanadir.) Tag’in boshqa birovga to’nkagan bo’lmasun? Bu odam-har bir yomonlikka tayyor odam. (Bir oz jim.) Yo’q… yo’q! Sir mendan berkilib qoldi. U sirni bilmaguncha hech narsa deb bo’lmaydir. Balki, meni xotirjam qilish uchun aytgandir. Men uydan yo’q bo’lsamu otam bu xabarni eshitib ishonmasa… Yo’q, yo’q, bu mumkin emas! Hozir men hech narsa qilolmayman. Bir ish qilib sirni bilish kerak, undan keyin o’shanga qarab ish qilmoq mumkin,  boshqa iloj yo’q… Haligi muommolani qilib tursam, sirni ham bilib olarman.. Lekin, dunyoda eng yomon ko’rgan odamiga kulib, o’zini sotib gapirish… Voey, bu qanday yomon, og’ir narsa!.. (Tashqaridan Kalning tovushi: «Po’lat botir tog’da yotur, ajali yetmay o’lib ketur, guli ochilmay so’lib ketur, yori bu yoqda qolib ketur!» Bu so’zlarni aytib kula-kula kiradir.)

ETTINCHI MAJLIS

Yorqin, Kal

Yorqin. Nimalar deb yotibsan, Kal? (Kal kuladir.) Yana bir ayt, qani, Kal!

Kal. Kulayotibman, kula-kula o’lib yotibman, Poshsham!

Yorqin. Kul, kul! Kulib qol, kulib olganing g’animat!

Kal (yana kulib). Xo’sh, yana nima balo bo’libdir? Yana qanday qazo ustimizga yurish qilibdir? Yana safar-mafarga, xavfu xatarga, tilla kamarga, baland jarga, yomon ishlarga, ko’r-karga, yo yana birorta sizga o’xshagan qullarga yuboraturgan bo’lib qolibdilarmi?

Yorqin. Safar. Safar ham gapmi? Bir yo’lki, borsa-kelmas!

Kal. Yo’l bo’lsa «borsa-kelmas», Oyposhsha. (Ko’kragiga urib.) Xon pochchangiz unday yo’llarni ko’zga ilmas, pisand qilmas, mushkal bilmas, bormay qo’ymas! Hov!.. Yana birorta sizga o’xshagan hilva-olifta, otaning qizi, yerning yuldazi chiqib qolgan bo’lsa… Kal tog’angiz, (ko’ksiga urib) hunarmand og’angiz… boraberadir, olaberadir, chopaberadir, topaberadir!.. Hov, hov!..

Yorqin (bemalol). Hali olib kelib berganingga xun to’lasang ham! Yaxshiki… (Sekin, qulog’iga yaqinlashib.) O’lib qutilasan! Bo’lmasa, xun to’lolmay qiynalar eding… Yaxshiki, xunga-xun! Qonga-qon!..

Kal (jiddiylanib). Nima deysiz? Nima, nima?

Yorqin (uyoq-buyoqni qarab kelib). Ajaling yaqinlashgan, Kal! Mana bu kal boshing kesiladir, Kal!

Kal. Endi kulishni to’xtatdim, endi chinakam gaplashaylik. Sizning gaplaringizda qiziq mazmunlar bor…

Yorqin (joy ko’rsatib, o’zi ham o’ltiradir). Mazmun yo’q, to’ppa-to’g’ri gap…

Kal. Boyagi jinniliklar uchun kechiring. Oyimposhsha! Mening turgan-bitganim shu. Qanday qilay? Men shunday odamman… Menga haligi mazmunlarni ochiqroq aytib bera olmaysizmi? Qiziqchiliklarni, mana butun tashladim. Mana ko’ring, siz bilan chinakam gaplashmakchi bo’laman.

Yorqin. Mazmun degan narsa yo’q. To’ppa-to’g’ri gap, ochiq haqiqat. Mayli, men senga yana ham ochig’roq qilib aytib berayin. Meni shu holga tushirgan sen bo’lsang ham, men senga bir yaxshilik qilay. «Baliq bilmasa, xoliq bilur» derlar; sen bilmasang, xudo bilar. Menga bari bir, qanday qilsam ham o’lim! Men endi o’limga ko’zimni (qo’li bilan ochib ko’rsatib.) mana shunday qilib qarayman!

Kal (yumshoq). Oyimposhsha, siz menga agar shu holda turib yaxshilik qilaturgan bo’lsangiz, men ham sizga qo’limdan kelgan yaxshilikni qilaman. Sizni bu holga men solgan bo’lsam, sizni bu holdan yana o’zim qutqarib olaman!

Yorqin. Qo’y, qutqarib olishing ham kerak emas. Yolg’iz, men oxir choqda sen bilan ochiq gaplashmoqchi bo’laman. (Turib qarab kelib.) Bek meni kuch bilan bo’lsa ham xotin qilmoqchi, innaykin, shu sirni bilaturganlardan uch kishini yo’q qilmoqchi, ya’ni boshlarini kesdirmakchi!

Kal (cho’chib). Bo’ldi, bo’ldi! Hammasini bildim, bildim! Boya ikki kishi edi, uchinchisi ham qo’shilgan bo’lsa… u, albatta, men bo’laman! Oh, hayf unga qilgan xizmatlarim!

Yorqin. Sendan boshqa ham ikki bechora bor-ku, ularning kim ekanliklarini bilasanmi?

Kal. Bo’ldi, bo’ldi, bilaman! Haligi kampir xola bilan novcha polvon! Ular to’g’risida boya o’zimga gapirib edi. Mening to’g’rimda nima dedi? Aytib bering, poshsham, nima dedi?

Yorqin. Sir bilaturganlardan sening ham boshing ketar emish. Buni menga bekning o’zi aytdi. Endi gap bunday, Kal, men bekdan qancha jirkansam ham nikohiga rozi bo’ldim. Qani, sen nima qilasan?

Kal. Nima qilar edim? Sizning ikkovingizni topishtirib qo’ydim, endi o’zim qurbon bo’laman, shu!

Yorqin (yana qarab kelib). Kel, nimaga birgina bekning o’zi to’rt bechoraning boshini yeydir-da, uning boshini hech kim yemaydir.

Kal. Kim yesin? SHayton yesinmi?

Yorqin. Agar bir kishi, ozroq yordam qilsa, uning boshini men yer edim! Sen ham qutilar eding, polvon bilan xola ham…

Kal. Bechora yurt ham deng! Muning zulmidan dod degan yurtni aytsangiz-chi! Koshki edi… Lekin, men taqir miyamga sig’dira olmayman.

Yorqin. Senda aql bo’lsa bo’ladir-da. Agar bir pichoq, bir kichkina temirtak bo’lsa, men uning ishini, albatta, saranjom qilar edim. Agar bitta qilich bilan qalqon bo’lsa shu dargohdan butkul qutilib chiqib ketar edim…

Kal (o’ylab turib, birdan). Oyimposhsha! Agar shuncha qilgan xizmatlarim uchun menga beraturgani shu bo’lsa, shunday kishini hech ayash kerak emas! (Bir oz jim.) Bu qonxo’rni birov bir narsa qila oladir deb sira aqlim yetolmas edi. Lekin, siz qila olasiz, bunga aqlim yetadir. Bir xotin kishi bunday ishlarni ming erkakdan yaxshi bajara oladir, ayniqsa, hozir bekning sizga juda iliqib turgan vaqti… (Qarab kelib.) Pichoq bilan qilich-qalqonni men topib beraman, bo’ldi!

Yorqin (sevinib). Agar topib bersang, uni darrov yo’q qilib, o’zimiz tog’larga chiqib ketamiz!

Kal. Tog’larga? Po’latning yonigami? Sizning xayolingiz hali ham o’shanda ekan-da?

Yorqin (uyalib, o’ng’aysizlanib). Po’latning yoniga emas, o’sha urush bo’layotgan joyga! Men senga aytaman: qutulaylik shu yerdan, boraylik urush joyiga, qaraylik: kim zo’r kelsa o’shaning tomoniga o’tamiz-da ketamiz! Yenggan taraf keyin sizga katta amallar beradir, men shu maqsadga yetsam bo’ldi. Undan keyin dunyoning menga keragi yo’q! Men bu dunyoda ko’nglim xohlagan erni topa olmadim. Bundan keyin ham topilishiga aqlim yetmaydir. SHu uchun butun achchig’imni qilich bilan qalqondan olaman! Siz menga ergashing: sizni baxtli qilaman! O’zimni halol qilib bo’lsa ham sizni baxtli qilaman!

Kal. Xayr, hali mana shu ishni tugataylik, qolganini keyin maslahat qilarmiz…

Yorqin. Sen, ehtimol, mening so’zlarimga ishonmay turgandirsan. Bo’lmasa, bekning o’zidan mazmun qilib yana bir so’rab ko’r, qani nima der ekan, aqling bo’lsa fahmlab olasan.

Kal. Sir bilganlarni o’ldirish to’g’risida boya o’zimga ham aytgan edi. Lekin, o’z to’g’rimda… (Eslab.) Ha, menga ham jindek ishorat qilib edi.

Yorqin. Yana bir mazmun bilan so’rab ko’r, darrov sezdiradir. U mag’rur, o’ziga ishongan odam; darrov mazmun bilan sezdirib, qo’yadir. Faqat, fahmlab olish uchun miya kerak.

Kal. Uni qo’ying, buni qo’ying, poshsham, mana shu og’ir kunlarga sizni solib qo’ygan men bo’lsam, sizni qutqarib olaturgan ham o’zim bo’lay! Dunyoga kelib men ham bir yaxshi ish qilay.

Yorqin. Sen yordam qilsang, bo’ldi. Qutqarish bo’lsa seni, Polvonni, xolani-hammangizni men qutiltiraman! (Turib qarab.) Lekin, Kal, tezrak qimirlash kerak. Qancha kechiksa shuncha zarar, bilasanmi? (Qora ko’rib. Ana birov kelayotibdir!

Kal. Kim? Kim u?

Yorqin (yaqinlashib, sekin). Jallod! (Kalning yelkasiga qo’lini qo’yib.) Ish boshlandi, tugatish kerak! Yana boshqa gaplar bor, ularni keyin gaplasharmiz! Sergak bo’l, o’limga hukm qilingan kishisan! (Yugurib chiqib ketadir. Kal boshqa tomondan chiqadir. Bir ozdan so’ng mag’rur kulish bilan kulib Bek kiradir, orqasidan Kal.)

SAKKIZINCHI MAJLIS

Bek, Kal

Bek (kelib o’ltiradir). Ha-ha-ha! Men  O’lmas Botirning kuyovi bo’ldim! Marra meniki!

Kal. Xo’sh begim, unadimi? Rozi bo’ldimi? (Bekning yoniga o’ltiradir.)

Bek. Rozi bo’lish ham gapmi? Juda olijanob qiz ekanku! SHu qadar odoblik, hiylagarki…

Kal. O’zi o’z og’zi bilan «roziman» dedimi?

Bek. Ha-ha-ha! Uni aytasan-a? «Agar loyiq ko’rsangiz» deydir…

Kal. Ha, barakalla, begim, shunday deng! Boya aytgan edim-ku, sizga unamasa kimga unaydir, axir? Xonzodaga tekkani unamagani, sizga o’xshagan bilagi quvvatlikka tegmak uchun edi, begim. Qolgan-qutganini men ham xo’p qulog’iga quyib, tayyorlab qo’ydim. Menga shahar bersangiz arzirdir, begim.

Bek. E… shahar deysan-a… Dunyo degin, dunyo! Butun boshliq bir dunyo berish kerak senga! Senga beraturgan dunyo yer yuzidan topilmasmi ekan, deyman.

Kal. E… beriroq bo’lsa ham bo’ladir, begim. Ilohim umr-davlatingiz ziyoda bo’lsin! Boyagi gapni tegishib aytdim, siz salomat bo’lsangiz, o’sha bizga katta mukofot!

Bek. Yo’q, Kal, senga albatta bir mukofot berish kerak. (Kulib.) Senga, xizmatingga yarasha g’alati bir mukofot beraman. Seni qanot qoqdirib osmonga uchirtiramen! (Kuladir.) Seni katta bir elga xon qilib yuboraman. Hali, ana u Xonposhshaning senga ozgina ishi bor ekan, o’shani qilib bergil, undan keyin mukofot naqd! (Eslab.) Ha, aytgancha-ya… (birdan). Bor, novcha polvon bilan xolaning mukofotini bersinlar! Bor, ayt! Boya o’zingga aytib edim-ku! Bo’ronboyning qulog’iga qo’ysang bo’ladir, o’zi ham biladir. Bor tez!

Kal (cho’chib o’zicha). Ana mazmun… Qizning gapi rost ekan. (Bekka.) Menga ham shunaqa mukofot bo’laturgan bo’lsa, begim…

Bek. (kulib). Bor, tez! Senga undan ham g’alati, undan ham qiziq, juda katta mukofot beraman! Bor! Tez bor!.. (Kal chiqadir.) Bor! Tez bor! Mukofot vaqtida berilsun! (Buyoqdan otilib Yorqin chiqadir.)

TO’QQIZINCHI MAJLIS

Bek, Yorqin

Yorqin (shoshilib chiqib). Begim, borsinlar, Kalni to’xtatsinlar! Mukofot berishning vaqti yana jindak bor. Hammasini bir bermak kerak! Bo’lmasa Kalni cho’chitib qo’yasiz, Kal cho’chigandan keyin sir saqlalmay qoladir!

Bek. Bo’lmasa ilgari uning ishini tugataylik!

Yorqin. Yo’q… unda mening buyuraturgan ishim qolib ketadir. Boya o’zlariga aytib edim-ku!

Bek. Aytgancha-ya… (Jim.) Nima qilamiz bo’lmasa?

Yorqin. Borsinlar, mukofotni to’xtatsinlar. Vaqtida o’zim aytaman. Hozir o’zim borib Kalni to’xtatar, janoblarini ovora qilmas edim-u, lekin, mening bu ishdan xabardor bo’lib ko’rinishim yaxshi emas.

Bek. Jonim bilan, Xonposhsha! Nima desangiz men rozi. (Yaqin kelib.) Lekin, Xonposhsha, toqat qolmadi. Qachon shu andishalardan qutilib, (Kulib.) bir otamlashamiz? (Qarshisiga borib oladir.)

Yorqin (erga qarab, qizarib turib). Kal mening ishimni bajarib kelsun, undan keyin Kal bilan birga bir bazm qilib, Kalni toza ishga solamiz, hamma hunarlarini bir-bir ko’rsatganidan keyin uni «borsa-kelmas» safarga uzatib… undan keyin…

Bek (entikib). Undan keyin? Undan keyin-chi?

Yorqin. Kamina qulingiz janoblarning ixtiyorlarida…

Bek (oh tortib). Dod! Kalni shu kechayoq ishingizga jo’nating, bo’lmasa. Ertaga kechkacha yetib kelsun!

Yorqin. Qulluq! (Ta’zim qilib egiladir, Bek «mast» bo’lib chiqadir.)

Parda













TO’RTINCHI PARDA

Bu parda yigirma ikki majlisdan iboratdir

ARALASHADIRLAR

(kirish tartibi bilan)

Nishobsoy begi-burungiday.

Novcha polvon-novcha, yo’g’on, haybatlik, faqat chiroylik odam. 40 larda.

Kal-burungiday.

Xola-pakana, bujur, qotma, og’ir bir kampir, 55 larda.

Bo’ronboy-pakana, pishiq, g’ayratli bir yigit, 30-35 larda.

Yorqin-burungiday.

Nishobsoy begining haram uylaridan biri, oq bo’r bilan bo’rlangan, keng, hashamli bir uy: «kelin tushdi»ga muvofiq yaxshilab ziynatlangan. To’rida kichkinagina supacha, u ham yaxshi bezalgan: uning ikki yonida ikkita o’yma mehrob, ikkala mehrobga bittadan qadim zamonning yog’och va hashamlik sandiqlaridan o’rnatilgan, ustlariga turli-tuman toza ko’rpalar yoyilgan, ko’rpalarning ustiga yaxshi, toza choyshablar yopilgan.

Uyda hech kim yo’q, bir ozdan so’ng mag’rur, shod, lekin bir oz andisha alomati bo’lgan holda Bek kiradir. Yaxshi yasangan, lekin belida na kamar va na qilich bor.

BIRINCHI MAJLIS

Bek yolg’iz

Bek (uyning ziynatini va joylarini yaxshilab qaragandan so’ng). Joyida, joyida, kelin kelaturgan uyga o’xshaydir. Lekin, shunday uyga kelaturgan kelin to’y-tomosha, voda-vang bilan kelsa bo’lar edi. Attang… Attang… Men bilan kelindan boshqa uch kishi biladir, xolos. (Supachaga o’ltiradir). Xayr, mol yaxshi narsa, uning qo’lga kelgani o’zi katta bir to’y-tomosha, qiynab-qiynab bo’lsa ham oxirda «gah!» deganda qo’lga qo’ngani yana undan katta to’y-tomosha! (Eshikdan novcha Polvon kiradir).

IKKINCHI MAJLIS

Bek. Novcha polvon

Polvon. Assalomu alaykum!

Bek. Ha, Polvon, kel!

Polvon (ko’zlari uyda). Joyida, joyida. Uy boplanibdir.

Bek. (mag’rur qarashlar bilan polvonga qaraydir.) Bukun Kalni ham qatorimga o’tquzdim, kel, sen ham o’ltirib qol? (Yonidan joy ko’rsatadir.)

Polvon. Qulluq begim! (Bir chekaga o’ltiradir).

Bek. Qalay, uy boplanibdirmi?

Polvon. Juda joyida, begim. Kal boya maqtanib turib edi. «O’g’limning uyini juda g’alati qilib yasatdim, kirib ko’rib chiq» deb, sizning yo’g’ingizda kirgali qo’rqdim… Kal o’lgurda hunar ko’p, Kal juda usta kal.

Bek (piching qilib). «O’lgur» dema, «bor bo’lgur» degin, birovning o’limini tilash yaxshi emas.

Polvon. E begim, yaxshi ko’rganimizdan aytamiz-da, bo’lmasa Kal hammamizning otamiz emasmi?

Bek. Ha, shunday degin (Jim.) Lekin, Kalga yana boshqa bir ish topshirib edim. Yaxshi bajardimi ekan? Sen ham uyoq-buyoqqa sarasop solib yuribsanmi?

Polvon. Qaysi to’g’rini aytasiz, begim?

Bek. Sening, aytkancha, bu ishdan xabaring yo’q. U sirni senu, xolayu kal-uchalang bilasan, xolos. Men sizga ishonaman. SHu uchun bu ishni ham aytib qo’ya qolay.

Polvon. Ha, albatta, bizning jonimiz o’zimizniki emas, sizniki, begim. Sizdan umidimiz ham shu-da.

Bek. Qiz o’zi rozi bo’ldi, birmuncha narsani shart qildi, men ham unadim, qilib berdim; boshqa yana shartlari bor, ularni ham qilib beraman. Qiz, juda xursandchlik bilan unab turibdir. Hozirgina imom-domla kelib, nikohni o’qidi (eslab) ha, aytgancha, imom-domlaning ishini nima qildilar ekan? Sen bilasanmi?

Polvon. Yo’q, men u ishni bilmas ekanman. Hali hozirgina Kal otalab yurgan edi.

Bek. Ha, durust, Kal to’g’rilagandir bo’lmasa. U ham uchala sirdoshning bittasi-ku… (Darrov so’zni burib.) Hali nima deb turib edim?

Polvon. Qiz xursandlik bilan unab turibdi, degan edingiz.

Bek. Ha, ha… qiz qafasga tushdi, qo’lga ham vaqti chog’lik bilan qo’ndi. Lekin, shu qizga uncha ham ishonib yeta olmayman. Bu o’zi o’sha o’zimiz bilgan O’lmas botirning qizi emasmi? Munda gap ko’p. Uning dostonini ko’p eshitganman. O’z rizoligi bilan o’ynab-kulib qo’shilib olguncha juda ehtiyot bo’lish kerak. Qo’shilib olgandan keyin, albatta, tinchib qolamiz.

Polvon. Nikoh bo’lsa bo’libdir, bu kecha o’z rizoligi bilan qo’yningizga kirar ekan, yana tag’in nimasidan qo’rqasiz?

Bek. SHunday bo’lsa ham ehtiyotini qildim-da. Xotin kishining ko’nglini xudodan boshqa hech kim bilmaydir. Og’zida kulib gapirgani bilan dilida, xudo biladir, qanday shaytonlar bordir? SHuni o’ylab qo’limdan kelgancha ehtiyot qildim. Uyining ziynatini Kalga topshirganim ham shu sababdan edi. «Birorta xanjar-manjar, pichoq-michoq shu uydan chiqib qolmasun; temirtak chiqib qolsa ham sen javobgarsan!» dedim. (Polvon dandon soplik pichog’ini orqaroqqa surib qo’yadir.) Kal, albatta, u yog’ini to’g’rilagandir.

Polvon. Ha, Kal deganingiz qo’yadirmi?

Bek. Qizning yasan-tusanini bo’lsa xolaga topshirdim. (Polvon seskanib ketadir.) Unga ham «yonidan bitta temirtak chiqsa, boshingiz bilan siz javobgarsiz!» dedim. (Polvon yana seskanadir.) U qo’rqoq xotin, albatta, o’z ishini bilib qiladir.

Polvon (zo’rg’a). Xola deganingiz kim, begim.

Bek. E… Xolani bilmaysanmi? Non yopaturgan pakana, bujur kampir bor-ku?

Polvon (seskanib, qaltiraganroq). Bilaman… Bilaman… Ha, qo’rqitmasangiz ham sizning og’zingizdan chiqqan gapga jonini bermaydirmi, begim!

Bek. O’shandoq bo’lsa ham qo’rqitib qo’ygan yaxshi. Xotin kishini siz bilmaysiz, men bilaman. (Bir oz jim.) Yaqinda xudo xohlasa, senga yaxshi bir xotin olib beraman. Durust, obro’lik bir odamga o’g’il qilib qo’yaman. Senga ham mana shunaqa uy yasatib beraman. (Sekin.) Innaykeyin, hali hech kimga aytmagil, Bo’ronboyni yo’q qilib seni Bo’ronboyning o’rniga-qo’rboshi qilmoqchi bo’laman. SHuni bilib qo’y. Lekin-og’zingdan chiqa ko’rmasin. Ha!..

Polvon. Qulluq begim. Men duoi jonlarini qilib yura beray, Bo’ronboy o’zi yaxshi yigit.

Bek. Bo’ronboy aytganingdek yaxshi yigit edi. Ammo,keyingi vaqtlarda ancha buzildi. Yigitlar yaxshi ko’rgani uchun kibr paydo qilib qolibdi. Ba’zi bir behuda ishlarni qilib, bo’lmag’ur gaplarni gapiribdir. Men unday odamni bir nafasda ko’chaga emas, narigi dunyoga haydab yuboraman… (Jim.) bor, qo’lingga qilich-qalqoningni olib ertalabgacha shu eshikni poyla. Senga ishonaman-a, Bo’ronboyning o’rniga sen qolasan! Esingdan chiqarma! Men chaqirganimda kirasan, hech kimni yaqin yo’latmaysan, Kaldan boshqa hech kimni yoni-veringga yaqinlashtirmaysan. Kaldan boshqa kim lozim bo’lsa, o’zim chaqiraman, o’shanda tegmaysan. Bo’lmasa chop! Kim bo’lsa ham ayama, chop! Ichkaridan xotin-motinlardan chiqib qolsa ham ayama! Ertaga erta bilan rutbangni ulug’ qilaman. Bir kechalik poyloqchisan-a, bilib qo’y! O’zimga mahram qilib olaman, juda chiroylik-16 yashar, qirchillama qizni olib beraman: maza qilib yotasan!

Polvon (o’rnidan turib ta’zim qiladir). Qulluq begim, qulluq! Jonim o’zimniki emas, sizniki, agar bir jonim ekan, ming jonim bo’lsa ham sizniki. (Eshikdan Kal kiradi.)

UCHINCHI MAJLIS

Bek, Polvon, Kal

Bek. Ha, mana, Kal ham keldi. Kel, kel, ota, kel.

Kal (yaqin kelib). Imom-domlani jo’natdim, salomat jo’natib begimizga arz etdik.

Bek. Ha, barakalla, bor bo’l, Kal! Ishqilib xursand qildingmi? Xafa bo’lmay jo’nadilarmi?

Kal (kulib). Xursand bo’lishga ko’ngillari to’lmadi, xafa bo’lishga vaqtlari bo’lmadi. (Novcha polvon hayron.)

Bek. Xo’p, mayli, Kal, balli, haligi ishni nima qilding?

Kal. «Haligi ish» qaysi ish? Qiyin bo’ldi tushunish…

Bek. Darrov esingdan chiqib qoldimi? Xo’p odamga ish buyurgan ekanman!

Kal (o’ylanib ketadir, birdan uyning ziynatiga ko’zi tushib). Ha, uyni yasash to’g’risi, bir temirtak to’g’risimi?

Bek (kulib). O… to’qimay o’lgur Kal-e… To’g’ri gapira bersang kalchilik bo’lmay qoladir-a?. Ha, o’sha uyning to’g’risi.

Kal. Aytgancha-ya, begim, o’zimning qadimgi begim: uyingiz qalay bo’libdir? Ma’qul bo’ldimi? Ko’nglingiz to’ldimi?

Bek. Uyning yasalishi joyida, juda joyida. U taraf nima bo’ldi deyman, haligi nozik tarafi?

Kal. Bitta temirtak, yo cho’pu xalak, yo siniq tutak chiqib qolsa, men javobgar, begim!

Bek. Barakalla, barakalla, xola nima qildi ekan. Bor, aytib chiqchi!

Kal. Xolaning ham guli ochilgandir, hidi sochilgandir, turkiy qilib aytsak, kelinoyimni tayyor qilgandir. (CHiqadir.)

TO’RTINCHI MAJLIS

Bek, Polvon

Bek. Polvon, Kalning yengilligini qara, gaplari og’zidan quyilib tushayotibdir. Ichidagi gaplar toshiga qaynab, barq urib chiqayotibdir. SHu sir saqlay oladirmi? Sen urush ko’rgansan, pishkansan, og’ir sen, hovliqmaysan, sening og’zingdan gap chiqmaydir. Lekin, Kaldan qo’rqaman, o’zim ko’p tayinladim. Sen ham sirdoshlardansen. Tayinlab qo’y: og’zidan bir gap chiqqunday bo’lsa, boshi ketadir-a!

Polvon. Albatta, albatta, men ham aytaman. Kal, sizning to’g’ringizda unday qilmaydir, begim.

Bek. Qilmaydir deb bo’lmaydir. Uning og’zi bo’sh, har narsani qiziqchilikka olib gapira beradir. Bor endi, chiq, ishingga puxta bo’l! (Kulib). Bir kechalik qo’riqchisan, yaxshi qo’ri. Bergan non-namagimni halol qil! (polvon qulluq qilib chiqmoqchi bo’ladir). Ha, aytgancha: Bo’ronboyni menga chaqirib yubor, ehtiyot bo’l, u sirdan ogoh emas! Og’zingdan bir og’ir gap qochmasin, ha! (Polvon «xo’p» deb chiqadir.)

BESHINCHI MAJLIS

Bek yolg’iz

Bek (yolg’iz, o’zicha). Ishlar hammasi joyida, erta bilangacha hamma ish bartaraf bo’ladir. Qizning o’z rizoligi bilan qo’shilib olsam, undan keyin O’lmas botirning ham nafasi ichida qoladir. Tuzoq yaxshi qurildi. O’tgan safar yuborgan xatim tekkandir, ertaga ikkinchi xatni xudo yuboraman. Uchinchi xatni xohlasa kelinchakning o’zi yozar. (Eslab.) Hali, xatni qaerga qo’ydim? (Qo’yinlarini qaraydir.) Ha, mana ekan. (Olib ko’rib kula-kula yana qo’yniga soladir.) Qiz o’zi unayturganga o’xshaydir. May ichkali unab bersa, u yog’i oson… O’zim ichsam, o’zim quyib bersam, yo’q deya olmaydir, albatta. (Ichkariga salom berib Xola kiradir.)

OLTINCHI MAJLIS

Bek, Xola

Bek. Ha, xola, keling, qalay hamma ishlar joyidami?

Xola. Xudoga shukur, bolam, hamma ish joyida.

Bek. Qiz tayyormi?

Xola. Qaylig’ingiz tayyor, bolam.

Bek. Haligi aytganlarimni qilib yon-berini qaradingizmi?

Xola. Aylanay bolam, yangi ust-boshlarini o’zim kiygizdim? Bu yerga olib kirayotib yana qarayman.

Bek. Ha, barakalla, boring endi, nasihat qilib, qulog’iga quyib o’ltiring. Kerak vaqtida Kal xabar beradir. Sizdan minnatdorman, ertaga erta bilan in’om-ehsonni katta olasiz. Lekin, og’zingizga ehtiyot bo’ling! (Kampir xola ichkari eshikdan chiqadir.)

ETTINCHI MAJLIS

Bek yolg’iz

Bek (yolg’iz, o’zicha). Bo’ldi, bu ish ham bo’ldi. Bu kampirning ham bir kechalik umri qoldi. E… o’zi ham yoshini yashagan, oshini oshagan, endi o’labersa ham bo’ladir… (bir oz jim.) Xayr, endi ishning eng kattasi qoldi. Uni ham to’g’rilasak, innaykin, ishimiz yolg’iz qizga qarab qoladir. Qizga unamaslik uchun endi bahona ham qolgani yo’q. (Bir oz jim.) Yo’q, yo’q… O’lmas botirning shu qizi meniki bo’lmasa aslo mumkin emas! (Bir oz jim.) Sirdonlarning ishini tugataylik, qizning ko’ngli joyiga tushsin. Bo’ronboy shu choqqacha kelmadingiz-ku? (Bo’ronboy kiradir-da, yiroqda qo’l qovushtirib turadi, ko’zi uyning ziynatida.) Kel, Bo’ronboy! Salom berishni ham bilmaysan.

Bo’ronboy (yana ko’zi uyda). Burungi mehmonxona emasmi shu, begim? Juda boshqacha qilib yuboribsiz-ku!

Bek. Ha, o’sha mehmonxonaning o’zi. Hali hozircha kichkina xotinimni shu yerga ko’chirib chiqmoqchi bo’laman.

Bo’ronboy. Hali hozircha deb yotibsiz, yangi imorat solgunchami?

Bek. Yo’q… seni uylantirguncha!

Bo’ronboy (uyalib). Qulluq begim, umru davlatingiz ziyoda bo’lsun!

Bek. Beriroq kel, gapni ochib aytay. (Yaqinlashadir.) O’tir, mana bu yerga. (Sekin o’tiradir.) Hech kimga aytma, damingni chiqarma: senga g’alati, qirchillama qiz topib qo’ydim!

Bo’ronboy (uyalib). Qullug’ begim… Men hali yoshman…

Bek. E… yosh emish? Biz 16 da uylanganmiz; yosh emish… Qo’chqor pansotni bilasanmi?

Bo’ronboy. Qaysi Qo’chqor pansot?

Bek. U Ko’tarmadagi qo’rboshimiz bor-ku? CHiroylik. Bahaybat kishi?

Bo’ronboy. E… u… birda qiyg’ir ovi qilib berganmi?

Bek. Ha… xuddi o’zi. Ana o’shaning bitta juda qirchillama 16 yashar qizi bor ekan. O’shani senga olib beray deb qo’ydim. Mana bu uyni sizga bo’shatib beraman. Xudo xohlasa?

Bo’ronboy. Qulluq begim, qulluq, hali ham juda ko’p non-tuzingizni yedik, o’shalarni halollasak ham katta gap…

Bek. Senga bergan non-tuzim-ku halol bo’ldi-ya. Lekin yigitlardan bir-ikkitasi bergan non-tuzimni harom qilishib qo’yishdi. Ne’matga nonko’rlik qilishdi…

Bo’ronboy. Xudo saqlasin, begim! Unday yigitlar bo’lsa betlarini ko’rmaylik, ilohim!

Bek. Seni chaqirtirganimning sababi ham shu edi, men senga bo’lgan gapni ilgari aytib berayin: boshlab Kal, innaykin (sekin) mana bu eshikning oldida turgan novcha Polvon, ichkarida non yopaturgan bu «oqsoch» kampir bor, u… til birlashtiribdilar-da, katta bir ish boshlabdirlar.

Bo’ronboy (tang qolib). Xudoya tavba! SHu o’zimizning Kal bilan mana shu novcha Polvon-a?

Bek. Bularning boshlagan ishlari nima ekan, degin: sening yigitlaringdan birmunchasini yo’ldan urib o’shalar bilan birga bir kun bu yerdan qochmoq. Ko’p yaroq-aslaha, iloji bo’lsa, pul-mol olib ketib, to’ppa-to’g’ri Po’lat o’g’riga qo’shilmoq ekan!

Bo’ronboy. Po’lat o’g’riga?

Bek. Ha, Po’lat o’g’riga… Po’lat o’g’ri bo’lsa hozir joni bo’g’ziga yetib qoldi. Erta-indin hamma narsasidan, hatto jonidan ham judo bo’ladir!

Bo’ronboy. Ular shu ahvolni bilmas ekanlar-da?

Bek. Bilsalar ham xom xayolga boradilar, xom xayolga… Go’yo bular Po’lat o’g’riga borib qo’shilsalar, u zo’r kelar emish-da, keyin bularga katta amal tegar emish…

Bo’ronboy. O’g’ridan amal olib nima bo’lar edi? SHu ham gapmi, begim.

Bek. SHuni aytaman-da, Bo’ronboy. Bu ham hali qaymog’i, iloji bo’lsa, meni ham o’ldirmakchi emishlar…

Bo’ronboy (seskanib). Yo pirim-e!..

Bek. Ichkarida kampir Xola, tashqarida Kal bilan Polvon qulay fursatni poylab yotgan emishlar… (Jim.) Yaxshiki, men bu ishlarning hammasini burunroq bilib qoldim.

Bo’ronboy. Sizning to’g’ringizda yomon niyat qilgan bo’lsalar o’shalarning o’zlarini yo’q qilish kerak edi!

Bek (birdan, lekin sekin). Ha, balli, Bo’ronboy! Seni shu uchun chaqirib edim. O’zing bil, yigitlaringdan bittasi bilsin, Toshloqmi, Ergashmi-qaysi bittasi bo’lsa ham eslirog’i, boshqa hech kim bilmasin. Innaykin: erta bilangacha haligi uchalasini joylaymiz! Ertaga qolmasin! (Jim.) Lekin, bu kecha ataylab men o’zim yolg’iz shu uyda yotaman, teshikning yoniga ataylab novcha Povonni poyloqchi qilib qo’yaman, Kalni ataylab bu kecha ishga solaman. Qani, ko’rayin-chi, nima bo’lar ekan. Mening to’g’rimda sira qo’rqmanglar, men ehtiyot qilaman, innaykin: bulardaqalarning mingtasiga ham so’z bermayman!

Bo’ronboy (turar). Endi men chiqib taraddud qilay bo’lmasa!

Bek. Taraddudning keragi yo’q. CHiqib, bemalol yotaber. Azon vaqtida Kalni yotgan joyidan, Polvonni shu yerdan, xolani oshxonadan topasan, avval Kalni yig’ishtir, keyin muni, undan keyin «bek chaqirdi» deb xolani uyg’otib chiqasan-da, uni chakalakzorda to’g’rilaysan! Bor, chiq endi! (Bo’ronboy yuradir.) SHoshma, menga qara! (Keladir, sekin.) O’liklardan, qondan asar qolmasun, durustmi?

Bo’ronboy. Xo’p, albatta uyog’ini to’g’rilaymiz!

Bek. Barakalla, puxta bo’l! SHu to’y, hamma ziynat, sep-asbob innaykin 16 yashar qirchillama qiz seniki… maza qilasan. (Bo’ronboy o’ylanib chiqib ketadir.)

SAKKIZINCHI MAJLIS

Bek yolg’iz

Bek. Ertalabgacha Bo’ronboy ham bu ishni bajaradir. Erta-indin Bo’ronboy bilan sherigining ishini (asta) o’zim bajaraman. Undan keyin sirdoshlardan bitta ham qolmaydir. Qizning o’zi bo’lsa ungacha o’zimniki bo’lib qoladir. (Tashqari yoqdan Kal kiradir.)

TO’QQIZINCHI MAJLIS

Bek, Kal

Kal (kirib ta’zim bilan). Hamma yotdi, uxladi, bek qalaylar? Yor-yor, ichkarida qayliqlari bo’ldi tayyor… Yor-yor.

Bek. Hamma yotdimi? Uxladimi?

Kal. Ha, qachonlar edi-ya. Yolg’iz Bo’ronboygina ivirsib yuribdir.

Bek. U ham uxlagali ketdi. Xotirjam bo’l!

Kal. Siz bilan chinakam gaplashay, begim. Bo’ronboyni siz o’zingiz chaqirtirib edingizmi?

Bek. Bo’lmasam-chi!

Kal. Oradagi sirni Bo’ronboy ham bila bersa, boshqa ham eshita bersa, jazoni Polvon bilan xola tortsa-yu, men tortsam, yaxshimi?

Bek. E… laqillamay o’l, Kal! Men Bo’ronboyga sir aytib o’ltiramanmi! Miyang bormi sening?

Kal. Nimaga bo’lmasa bevaqt, mana shu nozik kechada, nozik joylarga kirib yuradir?

Bek. Mening boshqa ishim bor edi, chaqirtirdim. Sening nima ishing bor. Yo sen mening ustimga katta bo’lib kelganmisan? Boshingni olib qo’yaymi, hozir?

Kal (tezgina). Ishqilib sirdan ogoh qilganingiz yo’qmi?

Bek (er tepinib). Bir martaba aytdim-ku, bas-da!

Kal (tez keta boshlab). Xo’p, bo’libdir! Bo’lmasa, men kelinni olib ketdim!

Bek. SHoshma? (Kal orqasiga qaytadir.) Bor, kelinni chaqirib chiq. Xolaga aytsang o’zi ichkari eshikdan olib chiqadir. Ichkarida xotinlardan ehtiyot bo’l. Innaykin, (asta) maylarni olib kirib qo’y! O’zing eshikning oldida tur. Men chapak chalsam kirasan. Durustmi?

Kal. Jonim bilan!

Bek. Lekin eshikning yonida turganingda Polvon bilan bir og’iz ham gaplashmaysan. Agar sharpangni eshitsam, boshingni olaman! Avval mana bu joylarni tuzat! Men eshikka chiqib kelaman. (Bek chiqa boshlaydir, Kal joylarni tuzatgali boradir.)

Kal (birdan burilib). SHoshmang, begim! (Bek to’xtaydir.) Siz bilan yana astoydil gaplashay. Siz o’zingiz ko’p eslik odamsiz, ba’zida esingizni yeb qo’yasizmi deyman.

Bek (achchig’lanib). Yana nima demakchisan, Kal?

Kal. Bu kun ohingiz xudoga yetkan, boshingizga toji davlat bitkan. Ayshingiz Jamshidnikidan o’tgan. E… unda ham necha tosh nariga ketgan kechayu, siz, siz menga azob qilasiz! Men nima gapirsam siz kulib, irjayib javob bering. Nima bu, po’pisa?

Bek (kulib). Gapiraturgan gaping shumidi?

Kal. Yo’q, gap boshqa: mana bu uyda bir temirtak qo’yma dedingiz. Men sizdan qo’rqib yog’och qoziqlarni ham sug’urib tashladim. (Tevarakka qarab.) Boringki, cho’p jinsidan hech narsa qolmadi, ishqilib uchlik nima narsa bo’lsa, hammasini yo’q qildim.

Bek. Juda yaxshi qilibsan, barakalla, Kal, ish bunday bo’libdir.

Kal. Gapim tugagani yo’q, shoshmang.

Bek. Yana bormi hali?

Kal. Qaymog’i endi keladir.

Bek. Bo’l, tezroq!

Kal. Uyingiz hozir sipohning uyiga o’xshaydirmi, yo’qmi? (O’zi qarab.) Yo’q, yo’q… aslo o’xshamaydir, bu uy: qiz bolalar «kelin-kelin» qilib qo’g’irchoq o’ynashaturgan uyga o’xshaydir, unda ham bitta-yarimta chalabuzar yo temirtak bo’ladir. Xayr, uy mayli, o’zingizni qarang! Sizday sipoh odam hammavaqt tilla qilichini savlat qilib taqib yurmaydirmi? Kepatangizni qarang! Toshloq mahallaning so’fisiga o’xshaysiz!..

Bek. SHunday kechada qilich taqib yursam yaxshimi? SHunday nozik odamning oldida-ya?

Kal. E… Bu kevata bilan yursangiz, erta-indin u dalla qiz yelkangizga minib oladir. Bu-umr savdosi, begim. Siz uning oldida qilich taqsam yaxshi bo’lmas deysizmi? Bekor-gap. Bu qizning yonida qilich yo’q odam odam emas, kimning qizi, axir, bilasiz-ku? Qilich o’yinida otasini shoshirgan narsa bu!.. E… bek, bek… Necha juft xotiningiz bor-ku, hali ham xotin kishining nima ekanligini bilmaysiz: xotin kishi kuchli erkakni yaxshi ko’radir. Qishloq qizlari uloqchi yigitlarni tanlab tegadirlar… «Yuragida yoli bor yigit» degan gap qaerdan chiqqan? Xotinlardan!.. (Bir oz jim.) E… Bek… Bek… qiz, ming qilsa ham endi sizniki, sipohlikni qo’ldan bermang. Sadafsoplik tilla qilichni yarqillatib taqib oling. «Bazm vaqtida belimda turmasun» desangiz, ro’baro’ingizga savlat qilib ilib qo’ying! Iloji bo’lsa (sekinroq) qayliq to’raga buyuring, ta’zim bilan olib ilib qo’ysun! Nima bu bo’shanglik? Endi beklikni qo’ldan berib qo’yadichi, shu odam!

Bek (muloyim kulib). Gaping rost, Kal, xo’sh, qilichimni taqib kirayin, bo’lmasa.

Kal. Ha, barakalla, otangga rahmat sipohbachcha! (Bek chiqadir.)

O’NINCHI MAJLIS

Kal yolg’iz

Kal (sevinib, o’ynab). Qoyil qildim, shayladim! Bu ho’kiz shu gaplarga hovliqib qilich taqib kirsa bormi? Xudo berdi deng! Ish qizda. Qiz, otasining qizi, Po’lat o’g’rining haligidaqasi bo’lsa… eplab ketadir! (o’ylab.) Xo’sh… Endi men mana bu joylarni tuzatayin. (Tuzata boshlaydir.) Undan keyin chiqib kelinoyimni chaqirib kelayin. (Esiga tushib.) Innaykin, «bazmi jamshid»ni qizitmoq uchun may olib kirayin… (O’ylab.) Innaykinchi? Innaykin… Innaykin… Kuyov pochchaning buyruqlari bilan qo’yday bo’g’ozlatayin! Himmatingga balli, kuyov pochcha, himmatingga! Qilgan xizmatimizga xo’p g’alati mukofot bermakchisan, bilib yuribmiz. Dunyoda o’zingdan boshqa eslik odam yo’q deysan-a? Bo’ronboyni bizga qayrab solmoqchi bo’lasan, bilamiz! Bilib ishimizni qilamiz! (Tez chiqadir.)

O’N BIRINCHI MAJLIS

Hech kim yo’q (odamsiz sahna).

Uy ancha vaqt bo’sh qoladir. Ichkari eshikni sekingina ochib Xola kiradir. Uyoq-buqqa qarab hech kimni ko’rmagandan so’ng indamasdan chiqib ketadir. Bir ozdan so’ng tashqari eshikdan Polvon boshini tiqib qaraydir. Hech kim yo’q-ku, men, kelinoyim bormikanlar deb edim, deydir, bir oz uq-buyoqqa qarab turgach, boshini olib eshikni yopadir. Bir ozdan so’ng eshikdan Kal kiradir; qo’lida feruza gulli, chiroylik tilla chavgincha bilan bitta katta va bitta kichkinagina qimmatbaho xitoy piyolasi.

O’N IKKINCHI MAJLIS

Kal yolg’iz

Kal (savgincha bilan piyolalarni so’rining bir chekkasiga qo’ygach, choyshabning orqasidan-tokchadan katta bir la’l, ya’ni mis toboq oladir-da, so’rining qirg’og’iga –o’rta yerga joylashadir, so’ngra haligi narsalarini o’sha la’lning ichiga olib qo’yadir). Mana buning oti-«mayi nob»… Uzumning suvi… shu suvni ichkandan keyin, bizning marhamatli begimiz, beva bechoralarning ko’z yoshlarini to’kadirlar… Bizday beva-bechoralar begimiz uchun ko’z yoshlarimiznigina emas, qonlarimizni ham to’ka beramiz. Bizdaylardan mingtasini joni-bekning bir og’iz amri-ya! Lekin, O’lmas botirday odamning nozli qizi ham yosh to’kib qoldi-ku! Ha, dunyo-shunaqa: birovning ko’z yoshini birov qoldirmaydir. O’lmas botir ham bir kun yig’lab qolar, xudo biladir, hozir ham yig’lab yotibdirmi?.. Bek kelguncha mana bu uzumning ko’z yoshidan jindak ichib olayin! (Quyib ichadir.) Bu kecha «bazmi jamshid» kechasi: sal shirakayf bo’lmasam bo’lmaydir. (Ichkari eshikdan xola chiqadir-oldida Yorqin. Yorqin yasangan.)

O’N UCHINCHI MAJLIS

Kal, Yorqin, Xola

Kal (o’ynab-o’ynab). Keling-e, kelinposhsha-e… ko’zlarimiz to’rt, quloqlarimiz o’n to’rt, intizorimiz bir yuz to’rt, sabru toqatimiz mo’lt-mo’lt bo’ldi… (Xolaga yaqinlashib). Oqargan sochlaringizga qurbon bo’layin, ammajon! Xolajon! Kelinni xo’b yasantirib, oro berib, xonlarning qiziday qilib olib kiribsizmi? (Xola kuladir. Yorqin juda xafa.) Kelinni qoldirib o’zingiz sekin-sekin ichkariga qarab yo’rg’alasangiz ham bo’ladir. (Yo’rg’alab ko’rsatadir.) Hozir kuv to’ra, bizning jo’ra keladirlar!

Xola (Yorqinga nima qilay, deganday qilib qaraydir, Yorqin indamagach). Xayr, yaxshi qol bo’lmasa, bolam! Kuyoving bilan shirin-shirin o’ynashib, kulishib tong otdirg’il! (Qizning peshonasidan o’pib chiqadir.)

O’N TO’RTINCHI MAJLIS

Kal, Yorqin

Yorqin (juda ezilgan, umidsiz). Kal, beri kel. (Kal boradir.) Qani u?

Kal. Tashqariga chiqdi.

Yorqin. Bir-ikkita gapim bor edi, aytib olay deb edim, kirib qolarmi ekan?

Kal. Yo’q, gapirabering. Tashqarida Polvon bor, u kirib kelayotganida yo’taladir. Gapirabering.

Yorqin. Polvonga aytib qo’yganmisan?

Kal. O’zi biladir.

Yorqin. CHiq, aytib kel, bo’lmasa ko’nglim ishonmaydir. (Kal eshikdan boshini chiqarib aytadir.)

Kal. Gapiring, endi, qo’rqmang!

Yorqin. Hali ham ko’nglim tinchlana olmay yotibdi. Xayr, mayli, sekinroq gapiraman. (Og’ir, qaltirab gapiradir.) Ish yomon. Xola hech narsamni qo’ymadi, pichoqchamni ham olib qo’ydi.

Kal (kulib). Men ham uyda hech narsa qoldirmadim, hamma narsani olib qo’ydim.

Yorqin. Bu nima gap? Men endi bo’g’ib o’ldiramanmi? Qanday qilaman. Uni bo’g’ishga kuchim yetmaydir…

Kal (kulib). Noz bilan o’ldiring, noz bilan…

Yorqin (tajang, lekin og’ir). Kal, sen meni aldab yurganga o’xshaysan. Agar shu yo’l bilan jon saqlamoqchi bo’lsang, aldanasan. U vaqt men seni bir damda yo’q qildirishga yarayman. Lekin, men senga yaxshilik qilayin deb edim.

Kal (kulib). Men ham sizga yaxshilik qilmoqchi bo’laman. (Jiddiy.) Xotirjam bo’ling, men sizni aldamayman, va’damiz-va’da. Siz faqat, uyoq-buyoqqa ko’z solib, hushyor bo’lib tursangiz bo’ldi. Innaykin, siz unga «Kal bu kecha tugaydir, oxirgi marta bir o’yin qilib bersin!» deng. SHu-bas.

Yorqin. Bu nimaga? Foydasi bormi?

Kal. Oyimposhsha, Kal tog’angiz foydasi yo’q gapni gapirmaydir. (Jag’idan silaydir.) Men o’zim tashqarida-xuddi mana shu eshikning oldida bo’laman. Lozim bo’lsa chapak chalasiz. (Kulib.) Xotiringiz jam, ko’nglingiz beg’am, vazifangiz kam, ayshingiz «taralash» bo’lsin!..

Yorqin. Qiziqchiligingni qo’yatur, qilich-qalqon-chi?

Kal (sekin). Qilichni u o’zi olib kiradir. Qalqon keyin kerak bo’laturgan narsa, hozir qalqonsiz ham ish qilaberasiz. (Polvonning yo’talgan tovushi.) Ana, endi kelayotibdir!

Yorqin (sekingina). Yigitlar tayyormi?

Kal. E… u keyin bo’laturgan narsa. (Eshikdan Bek kiradir.)

O’N BESHINCHI MAJLIS

Kal, Yorqin, Bek

Kal (Bekni sevinch bilan qarshi olib). Kelinchak tayyor. O’g’rilik mol bo’lsa ham, lekin, juda joyida kelin, kuyov pochcha, keling. Qizginamiz muntazir sizga… (Bek yaqinlashadir, Yorqin bir chekaga chekinib turib, Bekka ta’zim bilan salom beradir.)

Bek. E qulluq, e, Oyimposhsha, qulluq! (Belidan qilichini yecha boshlaydir.)

Yorqin (darrov borib). Menga bersalar… (Olib supachaning bir chekkasiga qo’yadir.)

Bek. Yo’q, e, Oyimposhsha. U yerga qo’ymang: bu-sipohning qilichi; basavlat qilib qoziqqa ilib qo’yaylik! (Borib qilichni oladir. Yorqin besaranjon. Bek qoziq izlab uyni aylanadir.) Obbo kal o’lgur-e, hunarini ko’rsataman, deb uyda bitta ham qoziq qo’ymabsan-da! CHiroylik bo’lsun deganingdir-da endi. (Baland bir qoziq ko’rib uzalib turib sopidan osadir.) Qalay Oyimposhsha, chiroylik bo’ldimi?

Yorqin (zo’rg’a). Juda chiroylik bo’ldi… (Yorqin bilan Kal bir-birlariga hayron bo’lishib qarashadirlar.)

Bek. SHu kecha hamma narsa chiroylik bo’lsun-da! Qani, o’lturing!

Yorqin (Kalni ko’rsatib ishorat qiladir.) Xo’sh, o’ltiramiz…

Bek (Kalga). Bor, chiq, chaqirganimda kirarsan. (kal ta’zim qilib chiqadir.)

O’N OLTINCHI MAJLIS

Bek, Yorqin

Bek. Qani endi, Oyimposhsha, o’lturing. (Yorqin sekingina, adab bilan yoniga o’ltirar.) Qanday davlatga ega bo’lganimni o’zim ham bilmayman. O’ngimmi bu, tushimmi?

Yorqin. O’nglari, xudo xohlasa…

Bek. Xursandmisiz, oyim?

Yorqin (uyalib). Ming marta…

Bek. Ha-ha-ha! SHu choqqacha nimaga muncha tarang qildingiz?

Yorqin. Ilgariroq yetganlarida shoshilish bo’lar edi-yu, ehtimol, oz muddat uchun bo’lar edi. Endi sabr bilan, qanot bilan bo’ldi, endi umrlik bo’ldi…

Bek. Siz umrlik turishni xohlaysizmi?

Yorqin. Men otamning qiziman, shoxdan-shoxga qo’nib o’rganganim yo’q edi…

Bek. Ha-ha-ha! Ma’qul, ma’qul! Po’lat o’g’richi, u-shox emasmi?

Yorqin (qiynalib). U… oti bor, o’zi yo’q ekan… Uning otini eshitkanman, lekin, elining og’zini to’sib bo’lmas ekan, yukini ham mening bo’ynimga yukladilar… (Yig’laganday bo’ladir.)

Bek. (qo’lini Yorqinning yelkasiga qo’yib). Qo’ying, yig’lamang. Tegishib aytaman. Keling, yig’ini qo’ying, kulaylik, o’ynaylik. (Yorqinga kichik, o’ziga katta piyolaga may qo’yadir.) Keling, mana, yig’ingizni tarqatish uchun guldan yasalgan dori beraman.

Yorqin (oladir). Tikan suhbatida gul bo’lmasa bo’lmaydir, begim… (Ichadir.)

Bek. May o’tkir bo’libdirmi?

Yorqin. Mening uchun juda o’tkir.

Bek. Men uchun o’tkir emas-ku? (Yana quyadir.)

Yorqin (uyalib). O’tkirga o’tkir ta’sir qilarmidi?

Bek. Ha-ha-ha-ha! Ma’qul, ma’qul… Qani ichaylik!

Yorqin. Menga shu bittasi bas edi.

Bek. E, bu nima gap? Sizni «O’lmas botirning qizi» deb kim aytadir? Ichabering!

Yorqin. O’lmas botirning o’g’li emas, qizi deb hamma aytadir.

Bek. Ha-ha-ha! Ma’qul… Mayli shu bir piyolani iching!

Yorqin (oladir). Men bu kun janoblarining hamma buyruqlariga xo’p deyman, lekin buyruqlarni tanlash ishini ham o’zlariga havola qilaman. O’ylaymanki, buyruqlar o’zlariga munosib, shanlariga yarashar buyruqlar bo’lur deb… (Bek ichadir, Yorqin Bekning ko’zini g’alat qilib turib mayni to’kib tashlaydir.)

Bek. Bu gapingiz ham ma’qul… Buyruqni ham orqa-oldimizga qarabroq buyuraturganga o’xshab qoldik. Mayli, mayli! Xo’p!

Yorqin. Yo’q, begim, buyura bersinlar.

Bek (o’zi quyib ichib). Ishqilib buyruqlarni qaytarmaysizmi?

Yorqin. Yo’q, aslo.

Bek. Ko’p bo’lsa ham-a?

Yorqin. Qancha bo’lsa ham, qanday bo’lsa ham… Lekin mening buyruq emas, kichkina bir iltimosim bor, agar qabul bo’lsa…

Bek (o’zi quyib ichib). Ha, balli-e, ayting, jon bilan. Ko’z bilan…

Yorqin. Jonlari bilan ko’zlariga arzimaydir. Faqat bir og’iz so’z bilangina…

Bek (yana o’zi ichadir, boshi qizigan). Ayta bering, ayta bering!

Yorqin. Kalni oxirgi kunida bir o’yinga solsak deb edim… Bazm qizisa…

Bek (mast). Kalni? Kalnimi? Xo’p! Nima qilsa deysiz?

Yorqin. O’yinga solsak.

Bek. O’yinga solsak.

Bek O’yinga? Xo’p! Kalnimi? Xo’p! (CHapak chaladir.) Kalni o’yinga solsa! Xo’p! Dunyoni o’yinga solsak ham mayli! (Tikilib Yorqinga qarab turib birdan bo’yniga qo’lini tashlaydir.) Mana o’yin… O’yin… Yusuf-Zulayho o’yini… (Yorqinni o’pmak istaydir, Yorqin yuziga qo’lining oldi tomonini qo’yadir, Bek o’padir. Eshikdan Kal kiradir.)

O’N YeTTINCHI MAJLIS

Bek, Yorqin, Kal

Kal (kirib, o’zicha, birdan). Obbo, xudo urdi! (Kuladir.)

Yorqin (birdan qizarib). Ana, Kal kirdi!

Bek. A? Kal? Qani, Kal?

Kal. Mana men, begim! (O’zicha.) Arshi a’loga yetib qolibdir-ku, bu qari kuyov…

Bek. Bukun, bilasanmi, oxirgi kun!.. (Kelib.) A… Oxirgi kun deganimki… a… qizingning oxirgi qizlik kuni!.. SHu bukun bir o’ynab berasan, Kal!..

Kal. Xo’p, begim, xo’p. Oxirgi kun bo’laturgan bo’lsa, mana men ham o’ynayman, siz ham birgalashib o’ynaysiz!

Bek. Men? Men ham o’ynaymanmi?

Kal. Albatta, shu qizning to’yida siz o’ynamasangiz bo’ladirmi?

Bek. Xo’p, xo’p! Boshla o’yiningni!

Kal. O’yinning avvalida biz ham jindak tomoqni ho’llab, bek bo’lib olaylik!

Bek. (baqirib). Nima bilan Kal?

Kal (Bekka o’xshatib baqirib). Gul bilan…

Bek (kulib). Kal… Kal… Gul bilan… Gul bilan bek bo’ladirmi? (Quyib berib.) Xayr, bo’lsun! (Kal ichadir.) Qani, boshla endi! (Kal, turli hayvonlarning taqlidini qilib, oxirida ayiq bo’lib o’ynaydir.)

Bek. Ha-ha-ha! Balli, Kal, balli!

Kal (o’yinni tugatgach ta’zim qilib). Qani, turing endi kuyovpochcha, bir eshikka chiqib kelaylik!

Bek. Nimaga?

Kal. Siz ham o’ynamoqchi edingiz-ku!

Bek. Eshikka chiqmay… shu yerda.. shu yerda  o’ynasak bo’lmaydimi.

Kal. Darrov chiqib kelamiz. SHunday eshikning tagiga… Men sizni yasantirib qo’yaman, qizim kulaturgan bo’lingda! (Bek «xo’p» deb o’rnidan turadir, Yorqin ham turib qo’l qovushtiradir. Kal Bekni yetaklab olib chiqib ketadir.)

O’N SAKKIZINCHI MAJLIS

Yorqin yolg’iz

Yorqin. Bu nimaga ishorat? (Bir-ikki qadam bosib.) Kal o’lgur nima uchun Bekni olib chiqib ketdi? (O’ylaydir, ko’zi birdan qilichga tushib.) Ha… yaxshi, Kal o’lgur nayrangni boplabdir. (Qilichga yaqinlashadir.) Tuzoq yaxshi qurilgan. «Men Bekni olib chiqib ketdim. Qaytib kirguncha yarog’li bo’l!» degani ekan. (CHo’ziladir, bo’yi yetmaydir; irg’ishlaydir, sapchiydir, yana yetmaydir.) Oh, bo’lmadi! Bo’lmadi! Ish buzildi… (O’ylab.) To’xta! (Yon-berisiga qaraydir.) Qo’yib chiqqunday narsa yo’qmi? (Devordagi choyshablarni ko’tarib qaraydir.) Yo’q! (May chavginchasini yerga qo’yib-bir oyog’i bilan ustiga chiqadir. Bo’yi yetmaydir, qo’li qaltirab yana tushadir.) Bo’lmadi, bo’lmadi! Eshikdan biror narsa topib kirayin, (CHavginchani joyiga qo’yib ichkari eshikka boradir, eshik berk, ochilmaydir.) Eshikni ham berkitib qo’yibdirlar… (Bo’shashib.) Ish qo’ldan ketdi, Bek Kalning xiylasini tushunib qolgan bo’lsa kerakki, qilichini juda baland joyga ilibdir. Hoy Kal o’lgur, ahmoq Kal, meni nobud qildi! Ilgarirak Kal o’lgurni yo’q qilib boshqa bir aqli borrog’i bilan gaplashsam bo’lar ekan. Kelib-kelib shu miyasi yo’q Kalga ishonamanmi? (O’ylab turib birdan supachaga chiqar, supachadan takchaga o’tar, undan yana bir takchaga o’tib qilichga cho’zilar. Yetay-etay deganda Polvonning yo’talgani.) Oh! (Irg’ib yerga tushar.) Nobud bo’ldim!.. Rasvo bo’ldim! Tugadim!.. Endi qutilish yo’q! (Eshikdan Bekni yetaklab Kal kiradi, Yorqin Bekni ko’rgach, ixtiyorsiz kulib yuboradir.)

O’N TO’QQIZINCHI MAJLIS

Yorqin, Bek, Kal

Kal (Bekni Yorqinga ko’rsatib). Mana bu kishi, sholipoyaning qorovuli bo’ladir. Hozir sholipoyada o’yinga tushganini ko’rasiz. (Bek tentiraklanib yuradir.) Boshlasinmi?

Yorqin (zo’rg’a kuchanib). Mayli, xohlasalar boshlasinlar.

Bek (Yorqinga yaqinlashib). O’ynasam… siz… siz o’ynasam… xursand bo’lasizmi?

Yorqin (og’ir). Albatta, bukun xursandlik kuni-da, begim…

Bek. Siz nima bilan… ishqilib nima bilan… xursand bo’lsangiz. (Raqs boshlamoqchi bo’ladir.)

Kal. SHoshmang begim, qayliqto’ra nay chalib bersinlar-da!

Yorqin. Men nay chalishni bilmayman.

Kal (qo’ynidan kichkinagina bir nay olib berib). Bu kecha noz sig’maydir, Oyimposhsha! Bek o’ynaganda siz chalib berasiz. Siz o’ynaganingizda Bek! Ha, boshlang! (Yorqin xohlamaganday olib o’yin kuyini boshlaydir. Kal katta mistoboqni olib childirma qiladir.)

Kal. Ha, barakalla, o’ynang shovvoz, o’ynang!.. (Mistoboqni chalib dam uyog’iga, dam buyog’iga o’tadir, aylanib yurib qizning yonida to’xtab sekingina.) Qilichni oldingizmi?

Yorqin (sekin). Meni nobud qilding, Kal… Bo’yim yetmadi.

Kal. Bo’yim yetmadi? Yomon bo’libdir-ku! (O’ylab.) Xayr, xafa bo’lmang, yo’li topilib qolar. (Bekka.) CHaqqon, chaqqon o’ynang shovvoz! Ha, mana men hozir havodor topib kelaman! Munday o’yinchini xon ham ko’rgan emas! (Mistoboqni chala-chala chiqadir. Bir ozdan so’ng yana mistoboqni chalib kiradir. Yana o’yin qiziydir. Bek, yaxshi o’ynaydir; mast bo’lsa ham berilib o’ynagani uchun yaxshi chiqadir. Bekning o’yinida qilich chopish, bosh olish, ot chopish, otni birdan to’xtatish, qalqon ushlash harakatlari bor. Kal bir ozdan so’ng Bekni to’xtatadir.) To’xtang, begim, ust-boshingizni tuzatib qo’yay, jindak buzilib qolibdir. Orqangizni o’guring! (Bek orqasini o’giradir.) Qizim, kuyovning qamarlari qalay? Yaxshimi? CHiroylikmi? Kelishibdirmi? (Bekning kamariga orqa tomondan otashkurak, qalamdon, supurgi va boshqa turli-tuman narsalar ilingan. Kal, o’shalarni tuzatmakchi bo’lib turib qo’ynidan pichoq oladir. Yorqinga ko’rsatib turib Bekning orqa tomonidan kamariga osib qo’yadir.) Mana, mana bu zarkokillarni, tumorchalarni ko’rdingmi, qizim? (Pichoqni Yorqinga yana bir ko’rsatib.) maza, qizim, maza? Munday kuyovni ikkala olamdan ham topa olmaysan!

Yorqin (xursand). Begim juda qiziq bo’libdirlar. (Kuladir.)

Kal. SHuning yetti pushti o’zi qiziq o’tkan.

Bek. Ha-ha-ha!

Kal. Kulmang, begim. Hali o’yinning uchdan birini ham o’ynaganingiz yo’q. Ha, boshlang shovvoz. (Yorqin juda sho’x chaladir, Bek ortiqcha mast, yana berilib o’ynaydir.)

Yorqin (chalishdan to’xtab, yengil). Kal, bas endi, begimni charchatmaylik.

Kal (Bekka). Bas endi shovvoz, bo’ldi. Keling, o’lturing. (Olib kelib o’lturg’izadir.) Endi men chiqib ketay, qizim sizga o’ynab bersin. (Sekin chiqadir.)

YIGIRMANCHI MAJLIS

Bek, Yorqin

Bek (ko’zlari qizargan, hirslangan). Poshshoxon, endi siz ham o’ynab berasizmi?

Yorqin (noz aralash). O’yin bilmayman. Bilganimni loyiq ko’rsalar jonim bilan… (Ta’zim qilib turadi.)

Bek. Qurbon bo’layin, o’ynang! (Orqasidagi osilgan narsalarni tortib uza boshlaydir. Yorqin ko’rib qo’rqib ketadir.)

Yorqin (tez borib, g’alati qarash bilan qarab). Men o’zim olib qo’yay! (Pichoqdan boshqasini olib yerga tashlaydir, pichoqning o’zi bilan bog’langan ipini kesadirda, pichoqni belning kamariga-orqa tomondan qistirib qo’yadir.) Bo’ldi, begim. Kal o’lgur kamarlariga ancha narsani ilib ko’zidan ekan…

Bek. Dunyoning hammasini ilib qo’ysa ham mayli, shu kecha… o’ynang, qo’ygan!

Yorqin (noz bilan nayni berib). CHalib bersinlar bo’lmasa… (Bek nayni olayotib Yorqinning qo’lidan tutib oladir. Ikkalasi bir oz jim qoladirlar. Bekning hirslangan ko’zlari qizda, qiz kulib-qizarib yerga qaraydir.) O’yindan keyin, begim. CHalsinlar!

Bek. Qaysi mashqni chalay, ko’zidan?

Yorqin. Hohlaganlarini…

Bek (qo’lini yana ham o’ziga tortib.) Ayting, ko’zidan!

Yorqin. Bo’lmasa «Dilxiroj»ni chalsinlar! (Bek Yorqinnnig qo’lini bo’shatib yuborib «Dilxiroj»ni sekin-sekin boshlaydir. Yorqin sekin-sekin yerga qarab uyni aylanadir. SHavq kuchayib-tezlangandan so’ng Yorqin o’yinga boshlaydir.) Yorqin uzoq, chiroylik, hirs qo’zg’atuvchi qilib o’ynaydi, tez-tez Bekning qarshisiga yo’rg’alab  borib muqom qiladir. Bek juda qizib ketadir. Bek birdan nayni irg’itib tashlab Yorqinga qarab yuguradir. U, o’zini o’nglaguncha mahkam quchoqlab olib supachaga yotqizadir, Yorqin pastda, Bek ustida; Yorqin Bekni quchoqlagan bo’lib, turib belidan pchiqni oladi-da, to’shakchaning tagiga joylaydir.

Yorqin (qaltirab, zo’rg’a.) Begim, tursinlar, qiynalib ketdim…

Bek (ovozi titroq, yuragi o’ynoq). Bo’lmaydir, ko’zidan… Toqat qolmadi… Endi hech bir bahonaga unamayman… Meniki bo’lasizmi, yo’qmi? (Yorqin jim.) Bo’lasizmi, yo’qmi?

Yorqin (zo’rg’a). SHamning bittasini o’chirib, bittasini tokchaga olib qo’ysinlar!

Bek. Innaykin-chi?

Yorqin (zo’rg’a qaltirab). Innaykin… bilganlari!.. (Bek turib shamning bittasini o’chiradir, bittasini tokchaga-bir burchakka olib qo’yadir; supacha qorong’ulikda qoladir. Bu orada Yorqin pichoqni olib yengiga joylaydir. Bek yana -qichqirib kela boshlagach, o’rnidan irg’ib turib qochadir. Bek quvlaydir. Uzoq quvlashadirlar. Bek qutirgan tuyaday bo’kirib, quchog’ini ochib, hirs bilan quvlaydir. Yorqin, bir burchakka borib qisiladir. Bek, berigi burchakdan quchog’ini keng ochib, yugurib borayotganida Yorqin ham quchoq ochib yugurib keladir-da, pichoqni qattiq zarb bilan Bekning ko’kragiga qadaydir… Bek bir-ikki martaba yovvoyi tovush chiqarganidan keyin «gurs» etib yiqiladir. Yorqin pichoqni sug’urib tashlaydir, ranggi o’chgan, oppoq oqargan. Bir oz qo’rqib qarab turgandan keyin o’likning qo’ynida bir qog’oz ko’rib qoladir-da, darrov engashib oladir). Bu qanday qog’oz. (Boshini o’qib ko’rib.) Otamga! (Yugurib borib ikkala shamni ham yoqadir. Hansirab turib o’qiydir.) Bu nima? Bu qanday gap? Sira tushunmay qoldim? (O’ylab ketadir.) Mana buning qilgan hiylalaridan biri bo’lmasin? Otamni aldash, meni osongina xotin qilib olish uchun qurilgan tuzog’i bo’lmasin? (O’ylab). Ha… o’zi ham kecha maqtanib turib edi… SHu xil hiylalar Po’latning boshiga yetarmi ekan? (O’ylab turib birdan o’rnidan turib ketadir.) Agar boshiga yetkan bo’lsa-chi!.. Yo’q! Yo’q!.. Muning oldini… Gap yana Kalda. Kal chinakam odam bo’lsa bu ishni eplaydir. (O’ylab, birdan sevinib ketib.) Po’latni ilintirish uchun qurilgan tuzoq bilan yovlarini ilintirsak-chi? (O’zi kuladir. Birdan qarsak chaladir.) Kal, kal!.. (Eshikdan Kal kiradir.) Polvonni ham chaqir!.. (Kal Polvonni chaqiradir.)

YIGIRMA BIRINCHI MAJLIS

Yorqin, Kal, Polvon

Kal (kirib). Bu nimasi, Oyimposhsha! (Orqasiga tisariladir.)

Polvon (kirib). Ha, ish saranjom bo’libdir-ku! (Sira qo’rqmasdan o’likni tomosha qiladir.) SHunday azamat kishi-ya… (Yorqin o’ylanadir.) Kal, menga qara, haligi mendan olgan pichoq qani?

Kal (garang). Qaysi?

Polvon. E… haligina dandonsoplik pichog’imni olmadingmi?

Yorqin (uyg’onganday bo’lib). Qanday pichoq? Dandonsoplik dedingmi? Bekning boshini yegan pichoqdir? Men irg’itib yuborgan edim, qara!..

Polvon (qarab topib oladir). Qip-qizil qon bo’lib yotadir.  (Olib arta boshlaydir.)

Yorqin. Kal! (Kal jim). Hoy, imonsiz, qo’rqoq Kal, menga qara! Bo’ronboylar nima bo’lgan?

Kal (zo’rg’a). Bo’ronboylar tayyor…

Yorqin. Sirdan ogohmi?

Kal. Ogoh…

Yorqin. Bo’lmasa, boshqalarini qo’yib turib eng kattasini-Bo’ronboyni chaqirib kel, bor1 (Kal indamasdan, sekin chiqadir.)

YIGIRMA IKKINCHI MAJLIS

Yorqin, Polvon

Yorqin (sekin yurib qilichning yoniga boradir. Ko’zi qilichga tushgach to’xtaydir). Polvon, beri kel! To’nkak bo’lib yot! Pastroq! (Ustiga chiqadir.) Sal ko’taril! Tag’in ham ozroq! Ha, bo’ldi! (Qilichni olib irg’ib tushadir.) Qulluq, senga Polvon! Xizmatlaringni aslo esimdan chiqarmayman. (Polvon Yorqinga yaqinlashadir. Ko’zlari hirslanib-yonib ketadir. Yorqin sezib qolib g’alati bir kulish bila kuladir, so’zni burib.) Po’lat botirni taniysanmi?

Polvon. Taniyman.

Yorqin (qilichni ko’rsatib). Mana shunday toza qilichlar mana bu Bekka o’xshagan noinsof zolimlarga emas, o’sha Po’lat botirga o’xshagan insofli, haq yo’lida tortishib yotgan azamatlarga kelishadir. Bu zolimlarga sening haligi pichog’ing ham uvol, hayf!… Lekin sening u pichog’ing tabarruk pichoq!.. U noinsof bir bekni o’ldirdi-yu, lekin meni, Kalni, seni, hammadan kerakligi bechora. Xolani o’limdan qutqazdi!

Polvon (birdan ranggi o’chib). Xolani? Qaysi xolani?

Yorqin. U… ichkarida oshxonada yotib turaturgan bir mushtipar kampir bor-ku? (Polvon jim, qattig’ oqargan, pichog’i qo’lidan tushadir. Yorqin unga qaraydir.) Yo… Yo… Bechora kampirni ham saranjom qildinglarmi? Nimaga ranging o’chdi? Polvon!..

Polvon (zo’rg’a). U kampir… mening onam!!

Yorqin (larzaga kelib). Sening onang!! (Ikkalasi ham jim.)

Parda tushadir













BESHINCHI PARDA

Bu parda o’n uch majlisdan iboratdir

ARALASHADILAR

(kirish tartibi bilan)

CHol-dilkash, nuroniy chehrali bir chol, 60 larda.

Qorovul yigit-qo’shindagi yosh yigitlardan biri, 30 larda.

1 va 2 yigitlar-bular sham shunday.

Po’lat-bir oz o’zgargan, urush qiyofatida.

1 va 2 chopar yigitlar-yuqoridagilar kabi.

O’lmas botir –juda oz o’zgargan, faqat iztirob asari bor.

Kal-o’sha Kal, bu joyda juda jiddiy.

Po’latning qarorgohi
Tog’ yonbag’riga tikilgan chodir, keng, uy kubi. Ziynat yo’q. Yolg’iz devorlariga qilichlar, qalqonlar ilingan. To’rida toshdan bir kishilik supacha. Ustiga bitta po’stak yopilgan. Uning yonlariga to’ngaklardan supachalar qilingan, ularning ustlarida gilamlar.

CHol yolg’iz, bir chekada o’ltirib xayol suradir. Bir ozdan so’ng o’zicha so’zlamakka boshlaydir.

BIRINCHI MAJLIS

CHol yolg’iz

CHol (o’zicha). Bu ishlarning oxiri nima bilan saranjom toparkan? Bu bog’bondan chiqqan botirimiz hech bir kuchga bo’yin egmak istamaydi. Bilmayman, uning ko’nglida xonga qarshi tog’-tog’ adovat bormi? (Jim.) Insof qilinmaydir; eng aqlli, donishmand odamlar ham insofini qo’lidan berganlar. O’lmas botirday donishmand, ziyrak odam bormi? U ham bo’lmas xonning etagiga yopishib olib, bukun, butun el-yurt dod deb turgan xonni qutqazmoq uchun tortishib yotadir. Tavba, zamonamizning donishmandlari zolimlarning duogo’yi bo’ldilar. Afsus, afsus! (Jim.) Lekin, xonlik bizning bog’bondan chiqqan Botirimizdan boshqaga kelishmaydir. Boshda 13-14 kishi bilan ish boshlab, mana 3 oyning haddida necha ming kishilik xon qo’shini bilan savashaturgan bir kuchga ega bo’ldi. Hamma qiliqlaridan ko’rinadirkim, munda mahzi adolatdan boshqa narsa yo’q. SHunday odamning qo’li yuqori bo’lmasdan, agar bir qonxo’r, zolimning qo’li yuqori bo’lsa… falak tugil har kimdan qaytib ketaman! (Jim.) Bu kunlar ishni uzil-kesil qilaturgan kunlar. Hozir Po’lat botir bilan O’lmas botir o’zlari maydonga tushkanlar. Bu kun yo erta bu kurash bartaraf bo’ladir. (Jim.) SHu choqqacha maydondan birorta odam kelmadi, bilmadik, nima xol bo’ldi ekan? Kech ham yaqinlashib keladir, bu kun ham bartaraf bo’lmay, ertaga qolarmikan? Qani, yigitlar so’ray-chi, nimalar eshitdi ekan. (CHaqiradir.) Hoy yigitlar! Yigit! («Hov!» degan tovush eshitiladir.) Buyoqqa kir! (Eshikdan Qorovul yigit kiradi.)

IKKINCHI MAJLIS

CHol. Qorovul yigit

Qorovul. Ha, ota zerikib qoldingizmi?

CHol. O’g’lim, maydondan hech bir xabar yo’qmi?

Qorovul. Yo’q, ota, hali-hozir hech bir xabar yo’q. Hech kim kelmay yotibdir. Ba’zida qattiq-qattiq qiyqirgan tovushlar sal-pal eshitilib qoladir. Yov yigitlari balandga tirmashib qoldi, shekilli. (O’ltiradir.)

CHol. Unday bo’lsa bukun bartaraf bo’lib ketarmikan, o’g’lim?

Qorovul. Na bilay. Kech yaqinlashib qoldi, bukun ham qolaturganga o’xshaydir. Lekin ota, yov yigitlari o’ngurga yetib qolgan emishlar. O’ngurga chiqib olsalar, ishimiz yomon emasmi?

CHol. Yo’q, bolam, o’ngurga chiqish juda qiyin. Agar bu yoqdan biz urib berib tursak, yovni o’ngurga yaqin yo’latmaymiz! (Bir oz jim.) Oh, bizning Po’lat botir yengib ketsaydi, o’g’lim, shu mamlakat ko’z yoshi to’kishdan bir oz to’xtar edi.

Qorovul. Hamma yurt Po’lat botirning tarafida-ku, shunday bo’lsa ham O’lmas botirning oshig’i olchi kelayotibdir, deydilar. Bilmadik, haq ham shunday xor bo’larmi ekan?

CHol. Haq-ku, hech vaqtda xor bo’lmaydi-ya, bir kun yana yuzaga chiqadi-ya. Lekin, bolam, Po’lat botirning uzugi yo’qolganidan beri ko’nglim qora, o’sha yo’qolishdan folibad qilaman.

Qorovul. Ha, aytgancha-ya: o’sha uzukni kim oldi ekan?

CHol. Mendan ilgari botirimizning yonida xizmat qilib yurgan masxaraboz bir Kal bor edi-ku? O’sha olib ketgan. Undan boshqa odam eplab ololmaydir.

Qorovul. Rosti ham, uzuk bilan birga o’sha Kalning o’zi ham yo’qolib ketdi-a?

CHol. Ha, barakalla, bolam, Kalda gap ko’p edi. (Jim.) Mana men o’sha uzukning yo’qolishini folibad qilaman, o’g’lim. U uzukda gap ko’p edi, tabarruk uzuk edi, bilasanmi o’g’lim, u uzukni bizning Po’lat botirimizga kim bergan?

Qorovul. Yo’q, ota, bilmayman.

CHol (sekin jilmayib). U uzukni Po’lat botirga O’lmas botirning qizi bergan…

Qorovul. Ha, ha, o’sha qiz bizning botirni yaxshi ko’rar ekan, deb men ham eshitgan edim.

CHol. Ha, barakalla. Po’lat botirimiz ilgari o’sha O’lmas botirning bog’boni edi-da. Xonning zulmiga chidayolmay, innaykin o’sha O’lmas botirning yomonliklariga toqat qilolmay, allaqanday bir dardi qo’zg’alib, mana bukun tog’larga chiqib o’ltiribdir. CHiroylik, ozoda, so’lim bog’larni tashlab, mana, bu sart toshli tog’larda yarim och, yarim to’q yuribdir.

Qorovul. Rost ota, rost. Bor bo’lsun, bizning botirimiz, lekin!

CHol. Bu kun «O’lmas botir qo’shin boshlab urushgali chiqar emish», degan ovoza bo’lib qoldi unda biz pastda-soyning bo’yida edik. O’sha ovoza botirimizning qulog’iga ham chalingan ekan, ilgari menga o’sha ovozani aytib berdi, innaykin kulib turib «O’lmas botirning eng tabarruk uzugi mening qo’limda; agar zolimlarning tarafini olib menga qarshi tig’ ko’tarsa, boshini ham uzukka qo’shib qo’ya qolaman», dedi. Ana shuni o’ylab turib uzukning yo’qolganidan folibad qilaman. (Tashqarida sharpa, qorovul yugurib chiqadir.) Kim keldi ekan? Maydondan xabar keldi, shekilli. (CHol ham chiqadir. Tashqaridan gaplashgan tovushlar eshitiladir. Bir yo’g’on tovush: «E… ish bo’lmay qoldi. Po’lat botir uch joydan yarador bo’lib yig’ildi, hozir olib kelayotibdirlar» deydir. So’zlasha-so’zlasha CHol bilan yana ikkita yigit kiradilar.)

UCHINCHI MAJLIS

CHol. 1 va II ichi yigitlar

CHol. Po’lat botir yarador bo’lib qatordan chiqqan esa, endi nima bo’ladir, bolam?

I yigit. O’zi yarador bo’lib yiqildi-yu, lekin, darrov Yo’lchibekni chaqirib olib o’rniga qo’ydi: «Mahkam bo’lasan, bo’shashmaysan, bugun chidab bersang, ertaga yov bo’shashadir» dedi.

CHol. Bilmadim. Bolam, foydasi bo’larmikan?

II yigit. Yo’lchibek ham Po’lat botirdan qolishmaydir-ku, lekin, yigitlarning mazasi qolmadi. Ayniqsa, o’ngurdagi yigitlar juda yomon charchadilar.

CHol. Bu gapni gapirma, bolam, agar bu gaping rost bo’lsa yurtning yana sho’ri quridi. (Tashqarida sharpa g’ovur-g’uvur, «yo’l ber! Qoch! Sekin-sekin!» tovushlar.)

I yigit. Botirni olib keldilar, shekilli. (Yugurib chiqadir, orqasidan II yigit chiqadir, chol qolib Po’latning joylarini tuzatadir. Po’lat, ikki yigit, ularning bo’yinlariga qo’lini tashlagan. Kiradir. Sekingina joyiga o’tqazib, bir necha bolishga yonboshlatib qo’yadirlar. Uning yaralari bog’langan, o’zi garang-karaxtdir. CHodir yigitlar bilan to’ladir.)

TO’RTINCHI MAJLIS

CHol, Po’lat, yigitlar

Po’lat (bir ozdan so’ng boshini ko’tarib sekingina ko’zini ochadir). Muncha kishi bu yerda nima qilib turibsizlar? Bir menga, jindek yaraga shuncha odammi? Boringlar, boringlar, maydonga kiringlar! Yovni yengmasdan kelsanglar, men sizdan rozi bo’lmayman? (Hamma bir-bir chiqadir.)

BESHINCHI MAJLIS

Po’lat, CHol

(CHol ham devordan bir qilich olib chiqa boshlaydir.)

Po’lat. Ha, ota, siz qaerga ketayotibsiz?

CHol. Bolam, urush maydoniga. (Kulib.) Yovni, xudo xohlasa, mana men yengib kelaman!

Po’lat. Himmatingizga balli, ota, lekin, mening yonimda qolganingiz yaxshi, siz bilan gaplashaturgan gaplarim bor. (CHol indamasdan qilich-qalqonni joyiga qo’yadir.) O’lturing!

CHol (yaqin kelib)! O’g’lim, yarangni o’zim dori-darmon qilib, yaxshilab qayta boshdan bog’lab qo’yaymi?

Po’lat. Yo’q ota, o’lturing. Yara degan narsa hech gap emas, tezdan tuzalib ketadir. Birdan uch yerimga qilich tegmaganda, qatordan chiqmas edim. (CHol yaqiniga o’ltiradir.)

CHol. Bir qilich o’ng qo’lingga tegibdir, bolam. (Bir oz jim.) CHap qo’ling bilan qilich chopa olmaysanmi?

Po’lat. Yo’q ota, bizning ponsotlarimiz orasida ham chap qo’l bilan qilich chopaturganlari yo’q. Yigitlarimiz orasida ham ikkitagina bor.

CHol. O’lmas botir chap qo’lida chopa olar ekanmikan?

Po’lat. O’lmas botir demang, O’lmas deng: O’lmas ham demang, qonxo’r deng, qonxo’r! (Bir oz jim.) U chap qo’lida ham chopadir… Hatto… uning qizi ham chap qo’lida chopar edi… (Yuzida uzoq bir xayol seziladir.)

CHol. Aytkan-cha, o’sha qiz qaerda ekan hozir?

Po’lat (uzoq jim, so’ngra). Ota, bir sir bor edi, sizga aytmasam bo’lmaydir, bir haftadan beri berkitib keldim, endi berkitishga imkon qolmadi.

CHol. O’g’lim, mendan hech qanday siringni berkitma. Men sening uchun kerak bo’lsa, jonimni berishga tayyorman.

Po’lat. Qulluq, ota, qulluq. (Og’ir dam olib.) O’sha qiz bilan mening o’rtamdagi gaplarni eshitganmisiz?

CHol. Ha, bir oz eshitkanman, bilaman.

Po’lat. O’sha qizning otidan bir xat oldim.

CHol. Xat? Qiziq, qanday xat?

Po’lat. Xatda: «Mening boshimga yomon kunlar tushdi, xudo xohlasa, tez fursatda qutilib sening yoningga boraman. Iloji bo’lsa, yigitlaring qatorida bir yigit bo’lib urushga kiraman» debdir.

CHol. O’g’lim, yomon odamlar yana tag’in birorta sho’rni sening boshingga ag’darish uchun qilmaydilarmi ekan? Ehtiyot bo’l, o’g’lim.

Po’lat. Bilmadim, ota, bilmadim, men bu yerda, otasi ham bu yerda bo’lgandan keyin u qiz qanday qilib mening yonimga kela olar ekan?

CHol. Uzuging yo’qolganidan, o’g’lim, men folibad qilib qoldim. Ishqilib, ehtiyot bo’l.

Po’lat. Ota, xotin kishi aralashgan ishda folibadlar ko’p vaqt to’g’ri keladir. Lekin, men xotin kishidan ko’lankaga o’xshab hammavaqt qochib yuraman-ku?

CHol. Xotin kishi qochganni battar quvalaydir, bolam. Sen ko’lankaga o’xshab qochsang, u oftobga o’xshab quvlaydir. Ishqilib, seni tangri asrasin, bolam.

Po’lat (og’ir). Ota, folibadingiz to’g’ri. Yov yigitlari o’ngurga yetib qoldilar. Bizning o’ngurdagi yigitlarimiz juda yomon charchagan. Endi, biz yutqizamiz, shekilli… (Jim.) Yarash so’rab O’lmasga elchi yuborsakmi deyman? Hozir yarashsak, hech bo’lmaganda, yigitlarimizning jonlarini saqlab qolish sharti bilan yarashib olar edik. Ular o’ngurga chiqsalar biz tamom bo’lamiz! (Uzoq jim. Tashqarida sharpa, g’ovur-g’ovur, bir ozdan so’ng hansirab-hovliqib, bir yigit kiradir.)

OLTINCHI MAJLIS

Po’lat, CHol, bir chopar yigit

I chopar (hansirab so’zlaydir, qorovul yigit chodirning eshigi yoniga kelib tinglab turadir). Botirim, yov yigitlari o’ngurga chiqishib qolishdi. Yo’lchibek berigi tarafdagi yigitlardan birmunchasini o’ngurga ko’chirdi, hozir o’ngurda juda yomon qattiq chopish bo’layotirdir, Yo’lchibekning o’zi ham o’ngurda.

Po’lat (uzoq o’ylagach). Katta-katta toshlarni ag’darib soy bo’yi yo’lini butkul berkitib tashlanglar va u yerdagi yigitlarning hammasini o’ngurga jildiringlar. Bir ish qilib yovni o’ngurdan haydab tushirish kerak. Bir nechta kishi balandga chiqib o’ngurga tosh yumalatsin, o’zimizning yigitlar qo’shilib nobud bo’lsa ham mayli… Ishqilib yovni o’ngurdan pastga haydash kerak. SHunday qilsak yovning ancha shashti qaytadir. Ungacha biz buyoqdan to’g’rilaymiz… Boshqa iloji yo’q! Bor! Tez borib Yo’lchibekka ayt! (/ijinib.) Agar qo’lim yarador bo’lmasa o’zim borar edim! (CHopar chiqadir.)

ETTINCHI MAJLIS

Po’lat, CHol

Po’lat (og’ir). Bo’lmaydir, otajon, bo’lmaydir. Har nima qilganimizda ham bo’lmaydir. O’ngurni saqlash yov pastda vaqtida mumkin edi, endi yov yigitlari o’ngurga chiqib solishayotgan bo’lsa, uni saqlab bo’lmaydir. (O’ylab ketib). Yana yuztagina yangi charchamagan yigitim bo’lsaydi, yovni o’ngurdan surib tushirib, yo’llarga tosh yumalatdirib yuborar edim. SHunday qilsak yov charchaguncha o’zimiz ham turish bera olar edik. Yovning charchashiga ham ko’p qolmagan edi…

CHol. Noumid bo’lma, bolam. Haligi aytganlaringni qilsalar ish yana jonlanib ketar.

Po’lat (og’ir). Yo’q, ota, ish qo’ldan ketgan. Kechgacha qatorimizning o’zi ham buzilg’usidir. Yigitlarimiz bitta-yarimta qocha boshladilar. Ular ham ishning xunuk borishini sezib qoldilar, shekilli. Yo’lchibekka o’xshagan eslik, botir, o’lsa ham maydonda mard ketaturgan yigitlarimiz kam. O’lmas tomonda bo’lsa unday yigitlar bitta ham yo’q… Hammasi O’lmasning haybatidan qo’rqib urushadir. Bo’lmasa, u qonxo’r o’sha yigitlarning bittasiga bo’lsun kulib muomala qilgan deysizmi? Yo’q, yo’q, hammavaqt g’azabu qahr… Bizda, xudoga shukur, birmuncha mard yigitlar bor. SHunday bo’lsa ham biz yutqizamiz… (Og’ir dam olib.) Biz charchadik. Endi yigitlarimiz chiday olmaydirlar. Haligi qochishlari ham zerikkanlaridan. Men ishning xunukligini yarador bo’lmasdan burun bilgan edim. Yo’lchibekni ish boshiga qo’yib, yigitlarni qiziqtirganimning sababi, shu yarash taklif qilingan vaqtda dushmanni ba’zi bir shartlarga ko’ndirmak uchun edi. (Qat’iy.) Endi, ba’zi bir shartlarni qo’yib turib yarashmakdan boshqa chora yo’q!

CHol (og’ir dam olib.) Bolam, bu qanday gap? Men o’zimga folibad qilib yurgan bo’lsam-da, yengishdan sira umid uzmagan edim… Axir, biz haq edik.

Po’lat (og’ir, zaharli jilmayib). SHunday ekan-a, ota, haq ham joyi kelganda, shunaqa yengilib berar ekan… (Qat’iy.) Hozir ikki tarafli bo’lish mumkin emas, ishni qizig’ida bir taraf qilish kerak.

CHol. Yana o’zing bilasan, bolam. Men sendan ajralmayman. (Bir oz jim.) Xo’sh, endi nima qilmoqchi bo’lasan? (Po’lat jim, Po’latga qaraydir!)

CHol. Endi nima qilmoqchi bo’lasan, dedim.

Po’lat (o’yda). Endimi? Men ham shuni o’ylab turibman. (Uzoq jim. So’ngra birdan.) Ota, men bir ish qilib maydonga borayin, uyoq-buqqa ot chopib yigitlarni qiziqtirib turayin. Siz yigitlardan ikkitasini olib elchilikka boring!

CHol. Voy, bolam-e.. kelib-kelib yovning yoniga omon tilashga boramanmi?..

Po’lat (qat’iy). Boshqa iloji yo’q. Hozir borsangiz yengilgan bo’lib bormaysiz, albatta, ba’zi bir shartlarni qo’yamiz. Qabul qilib yarashsa-yarashdi, bo’lmasa bitta qolgunimizcha urushib, mardlarcha o’lamiz-da! SHartlarimizga unasa, yigitlarimizning jonlarini salomat saqlab qolar edik, hammadan ham ularning ota-ona, qavm-qarindoshlarini, bizning o’z boshimiz mayli, keta bersin… shartlarimizni, inniykin, boshqa gapira turgan gaplarni yo’lda aytib beraman. Mening otim shu yerdami?

CHol. SHu yerda bo’lsa kerak. Xabar olaymi? (CHiqadir, tez qaytib kirib.) SHu yerda ekan.

Po’lat. Turaylik bo’lmasam. (O’rnidan turadir, chol yo’lamakchi bo’ladir.0 Qo’ying, ota, o’zim baquvvatman. (CHiqa boshlaydirlar, tashqarida yigitning tovushi: «Oq bayroq! Kim u, g’or tomondan oq bayroq ko’tarib kelayotganlar?» Bular joylarida to’xtab qoladirlar. Yigit so’zlaydir: «u… buyoqdan bir yigit chopib kelayotibdir. Hoyov! Hoy!…» Bular bir-birlariga qaraydirlar.)

Po’lat. Ota, nima gap? «Oq bo’yroq» deydirmi? Nima balo. Biznikilar o’zlaricha oq bayroq ko’tarib yuborgan bo’lsalar-a?

CHol. Yo’q, bolam, biznikilar sening buyrug’ingdan chiqmaydirlar. (Tashqarida yigitning tovushi: «Urush ham to’xtaydimi, deyman? SHovqin-suron eshitilmay qoldi. Hoy yigit, Tez kel! CHop!!)

Po’lat. Yigit kim ekan? Bir balo bo’lganga o’xshaydir…

CHol. Bolam, yigit kelguncha o’ltirib tur. Bo’lmasa toliqib qolasan. Yigit kelsin, ahvolni bilaylik, shunga qarab ish qilarsan. (Sekin borib joylariga o’ltiradirlar.)

Po’lat. Ko’nglim allaqanday og’ir voqealarni seza boshladi. (Birdan.) Yo’q, ota, biz qo’limizdan kelganni qildik. Agar yenga olmasak ham bizni hech kim ayblay olmaydir. Hali ham uch-to’rt oydan beri savashamiz! Hech bo’lmaganda nomimiz qoladir-ku! Bizdan keyingilar jabru zulmga qarshi mana shunday bosh ko’tarib chiqishning mumkinligini bizdan o’rganib qolsalar, shu ham biz uchun katta gap! (Tashqarida yigitning tovushi.) «Kimsan, hoy yigit? CHop! Tez bo’l!» Yigit ham tezroq kela qolmadi… (Jim. Tashqarida ot yurgan tovushlar, oyoq tovushlari: boyagi yigitning tovushi «CHoparmisan? Bor, kir! Orqangdagi oq bayroq ko’targan otliqlar kim? Nimaga javaob bermaysan? Hoy!!! II chopar hansirab, hovliqib kiradi. Orqasidan dumma-dum qorovul yigit. U, eshik oldida to’xtab tinglaydir.)

SAKKIZINCHI MAJLIS

Po’lat, CHol, II chopar

II chopar (hansirab). Botir!

Po’lat (og’ir). Hovliqma! Nima gap!

II chopar (bo’g’iqroq hansirab). Yov yigitlari bilan o’ngurda juda qattiq urush bo’layotgan edi, yov tomon birdan har yerda oq bayroq ko’tarib yubordi, ular, har joyda barobar urushdan to’xtadilar. Biz ham to’xtadik. Hozir har kim turgan joyida turib qoldi.

Po’lat. Siz oq bayroq ko’tarmadingizmi?

II chopar. Yo’q. Biz ko’targanimiz yo’q. Yo’lchibek aytdiki, «Yov urushdan to’xtasa, biz ham to’xtab dam olaylik. Lekin, bayroqni Botirdan beruxsat ko’tarmaylik!» dedi.

Po’lat. Barakalla, juda yaxshi qilibdir. Tez borib ayt: hali bayroq ko’tarmay tursinlar. Kerak bo’lsa, o’zim buyuraman. (CHolga.) Yo’lchibekning ancha esi bor. Lekin qo’li yuqori bo’lib turgan vaqtida.. (birdan II choparga) Nimaga qarab turibsan? Bor, tez!

II chopar (sekin). Boshqa gap-molingiz yo’qmi ekan deb edim… (CHiqa boshlaydir.)

Po’lat. To’xta, menga qara! Sening orqangdan kelayotgan oq bayroqlilar kimlar?

II chopar. Men ko’rmadim.

Po’lat. Ko’rmadim? (CHaqiradi.) Yigit! (Eshik oldida tinglab turgan qorovul yigit kiradir.) Boya nima deb turgan eding, oq bayroq ko’targanlar dedingmi?

Qorovul. Ha, boya oq bayroq ko’targan otliqlar yiroqda ko’ringan edilar, endi hozir ular ham yaqinlashib qoldilar.

Po’lat (II choparga). O’shalarni sen ko’rmadingmi?

II chopar. Yo’q, men ko’rmadim.

Qorovul. Botirim, bu bilmasa bilmayturgandir. Ular mana bu o’ng tomondan-g’orning tagidagi yo’l bilan kelishib yotadirlar. Bu bo’lsa mana buyoqdan, o’zimizning katta yo’ldan keldi.

Po’lat (o’yda). Ha… shunday degin. (Bir oz jim. Birdan.) Bor, ishingga bor! (II choparga.) Tez bo’l, sen boyagi gaplarni Yo’lchibekka yetkaz! (Ikkalasi chiqadirlar.)

TO’QQIZINCHI MAJLIS

Po’lat, CHol

Po’lat (o’yda). Ota, hali men nima deb turib edim? Gapim chala qoldi. (CHol jim, bir oz o’ylagach.) Ha… men demakchi edimki, qo’li yuqori kelib turgan vaqtida yovning birdan bu xilda oq bayroq ko’tarishi nimaga alomat bo’lar ekan?

CHol. Bir hiyla-nayrang bo’lmasin deyman, bolam.

Po’lat (kulimsirab). Qo’li yuqori kelgan tomon hech vaqtda hiyla qilmaydir, balki, kuchiga ishonadir. Hozir, hiylani biz qilsak bo’lar edi. Undan keyin: O’lmas degan narsa aslo munday joyda xiyla ishlataturgan odam emas, u o’z kuchiga juda ortiqcha ishongan kishidir.

CHol. Bo’lmasa bu ish nimaga ishorat bo’ldi?

Po’lat. Men ham shunga hayronman. Har nima bo’lsa ham bizga ancha foydasi bor: nimaga desangiz, bizning yigitlarimiz bir oz dam oladirlar. (O’ylab ketadir, so’ngra sekin.) Yo-biz tomonda, yo-ular tomonda bir gap bo’ldi, shekilli.

CHol. Biz tomonda bo’lsa, biz bilmas edikmi?

Po’lat. Biz tomonda o’zimiz bilmayturgan narsalar bo’lsa ham mumkin. Lekin, biz bilmagan narsani, ehtimol, yovimiz bilaturgandir. (Bir oz jim.) Nima bo’lsa hamki, agar shu ish bo’lmasa, oq bayroqni yo biz ko’tarar edik, yo yer bilan yakson bo’lar edik. Hozir harna yengilmagan bo’lib to’xtadik. (jim. Uzoq jimlikdan so’ng tashqarida yigitning tovushi.) Hoy otliqlar, kimsan? SHoshma! O’rningdan qimirlama! O’zim boraman! (Yiroqdan gaplashgan tovushlar eshitiladir. So’ngra ot yurgan tovushlar, oyoq tovushlari, gap, bir ozdan so’ng qorovul yigit shoshilib kiradir.)

O’NINCHI MAJLIS

Po’lat, CHol, qorovul

Qorovul (kirib). Siz bilan ko’rishmakchi bo’lib O’lmas botir kelibdir.

Po’lat (hayron). O’lmas botir? O’zimi? Bilib aytasanmi?

Qorovul. Orqasida bitta yigiti ham bor. U yigit oq bayroq ko’tarib keldi. Bizning yigitlardan ikkitasi boshlab kelibdir.

Po’lat (o’ylab). O’lmas o’zining kuchini bir ko’rsatib olib, innaykin yarashmakchi bo’ldimi ekan? Haligi qattiq turish bilan bu oq bayroq ko’tarish o’rtasida bir aloqa bor. Lekin elchi yubormasdan o’zi kelgani nima? (Bir oz jim.) Xayr, bor, «Marhamat qiling!» degil. Ota, joylarni tuzatibroq qo’ying! (Yigit chiqar, chol joylarni o’nglaydir.) O’zingiz ham shu yerda-bir chekada o’lturing. (CHol bir chekada o’ltiradir. Eshikdan O’lmas botir yolg’iz kirib keladir. Po’lat bir-ikki qadam bosib borib ko’rishadir-da, o’z joyiga uni o’tqazib o’zi yaqiniga o’ltiradir. Jim.)

O’N BIRINCHI MAJLIS

Po’lat, CHol, O’lmas botir

Po’lat. Xush kelibdilar.

Botir (og’ir). Xushvaqt bo’l! (Yana jim.)

Po’lat. Nima xizmatlari bo’lsa?

Botir (og’ir). Urush to’xtadi: qo’lim yuqori bo’lsa ham oq bayroqni men avval ko’tardim. SHuning sababi to’g’risida sen bilan gaplashmakchi bo’laman.

Po’lat. Marhamat qilsinlar, jon qulog’i sizda!

Botir. Men, mahramimni ham olib kelib edim, uni tashqarida qoldirdim. Sen bilan yolg’iz gaplashmakchi edim.

Po’lat. Bu kishi mening juda yaqin mahramim, balki otam o’rnidagi kishi. Agar bemalol bo’lsa, sizning mahramingizni ham chaqirsak.

Botir. Po’lat, hozir sen bilan bizga dunyoda hech bir mahram, do’st, ota-ona demasdan, yolg’iz gaplashaturgan vaqt kelib qoldi.

Po’lat (darhol). Ota, siz chiqib turing! (CHol chiqa boshlaydir. Orqasidan.) tashqaridagilarni ham chodirdan narigaroq olib borib turing! (CHol chiqadir. Botirga.) Endi ikkiovimizdan boshqa hech kim yo’q. Marhamat qilg’aylar.

O’N IKKINCHI MAJLIS

Po’lat, O’lmas botir

Botir. Men sening mardligingni bilganim uchun sen bilan maydonda uchrashganimga juda xursand edim. SHu uchun urushda bir martaba ham hiyla ishlatmadim, hammavaqt senga hurmat bilan urush qildim.

Po’lat. Siz yurtga-elga qarshi xon tomonidan bir hovuch zolimlar tomonidan urushib yotganingiz uchun sizga juda qattiq g’azabim bor. Innaykin: o’sha xonning nohaqligini o’zingiz bila turib, bizning haqligimizga tushunib turib bizga qarshi tig’ ko’tarasiz, bu yana badtar g’azabni keltiradir. SHunday bo’lsa ham, sizday ulug’ Botir bilan mardlar maydonida sinashib qolishganim uchun men ham ko’p xursand edim.

Botir. Lekin mard degan hammavaqt mard bo’lishi kerak. Innaykin: har narsada mard bo’lishi kerak. Sen, menga kuching yetmasligini bilganingdan keyin mardlarcha o’lib ketmasdan, yo-tuzukroq bir shart qo’yib yarashmasdan, nomardlik yo’liga kirding.

Po’lat. Nomardlik yo’liga kirdim? Xo’sh, qanday qilib?

Botir (juda jiddiy). Po’lat, bilib turib bilmaslikka solishing bu yana katta nomardlik. SHu nomardlik bilan yutmoqchi bo’lsang, xato qilasan: men yana urush boshlayman, lekin, bu safar seni juda yomon qilaman. SHundan keyin sen bilan nomardlarcha urushaman. U holda senga, yigitlaringga, ularning qavm-qarindosh, bola-chaqalariga, qishloq ellariga zarra marhamat yo’q! Bildingmi? SHuncha behuda qon to’kilib, qancha xonadonlarning yer bilan yakson bo’lishiga sening birgina nomardliging sabab bo’ladir.

Po’lat (hayron). Nima demakchisiz, Botir?

Botir (bir oz yumsharib). Agarda shu nomardligingni hali hech kim bilmagan vaqtda bir ish qilib yuvib yuborsang, mening behaddu poyon g’azablarimni bossang… O’zingga, yigitlaringga-hammangga omon berib, mardlarcha bir yarash qilaman. Bo’lmasa dunyo qonga botadir, qonga! Bildingmi? (Yumshoq.) Lekin, Po’lat, men seni yaxshi bilaman: senga nomardlik qo’l kelmaydir, yarashmaydir.

Po’lat. Men hech bir nomardlik qilmadim. Qilmayman ham. Siz, qaysi bir ishimni nomardlik deysiz? Ayting, axir!

Botir (ko’ziga qarab olib). Yorqin qaerda?

Po’lat. Qizingiz Yorqinmi?

Botir. Ha, o’sha baxtiqaro qizim Yorqin.

Po’lat. Men qaydan bilayin uni?

Botir. U ishing bir nomardlik edi, mana bu tonishing ikkinchi nomardlik bo’ldi. Po’lat, chinakam shuncha nomardmisan?

Po’lat. Nomard degan so’zni eshitganimdan ko’ra o’lganim ming daraja ortiq. Mening ham g’azabim qaynay boshladi. Ayting, Botir, men nima nomardlik qilibman?

Botir. Rost ayt, mardlarcha gapir. Yorqinni nima qilding?

Po’lat. Hech narsa qilmadim va qilmoqchi ham emasman!

Botir. Agar qilgan ishingni guvoh bilan yuzingga chaplasam nima qilasan?

Po’lat. Guvoh yo’qki, chaplasangiz?

Botir (yonidan bir xat olib Po’latga irg’itadir). Mana guvoh, nomard bachcha, mana guvoh?

Po’lat (xatni tezgina olib). Men xat o’qishni bilmayman, ruxsat bering, mirzamni chaqiray. Yo-o’zingiz o’qib berasizmi?

Botir. Bu sirni sen-mendan boshqa hech kim bilmasligi kerak. Ishonsang men o’qib beraman. SHuni bilgilkim, bu to’g’rida na senga va na menga qilcha hiyla ham to’g’ri kelmaydir: bu ish-mening baxtiqora qizimning nomusi to’g’risidagi ish-a? bilib qo’y!

Po’lat. Men sizga ishonaman. O’qing, tezroq shu tuhmatdan qutqaring!

Botir (o’qiydir). G’alaba va muzaffariyat qo’shinining sardori ulug’ botirimiz O’lmas botirga salomdan so’ng andog’ ma’lum bo’lsunkim, g’ismat xaramida parvarish topgan qizingiz Oyimposhshani o’zlarining jang maydonida bo’lganlarida fursat topib badkirdor dushmanlari va yalangoyoq-besarupolar sardori Po’lat o’g’ri odam yuborib, bir kechada o’g’irlatib ketibdir. Albatta janoblarini jang maydonida azmlaridan qaytarmoq va o’zining shaytoni nafsiga fido qilmoq uchun bo’lsa kerak. Bu sirdan yolg’iz men ogoh bo’ldim va yolg’iz janoblariga ma’lum qildim. Kamina qullari ham ismatpanoh hamshirani badnafs dushmanning qo’lidan qutqazib olishga har yo’l bilan kushish qilg’umdir. Tangri  madad bersa yaqin fursatda hamshiraning qutqarilganini sevinchilasam kerak, deb Nishobsoy bosqoqligining begi kamina qullari». (Xatni yana Po’latga otib urib.) Bu nima, bu?

Po’lat (yonidan bir xat olib O’lmas Botirga qarab irg’itadir.) Nima bu? (O’lmas botir tez ochib ichida o’qiy boshlaydir.) Ovozingizni chiqarib o’qing, men ham eshitay. Ikkalamiz barobar guvoh bo’laylik!

Botir (o’qiydir). «Po’lat! Boshimga yomon qiyin va og’ir kunlar tushdi. O’zimni qutqarish chorasiga kirdim. Yaqinda yoqamni shu halokatdan qutqara olarman, deb umid qilaman. Agar sihat va salomat qutilsam, uyga qaytmayman, to’ppa-to’g’ri sening yoningga borib, bir yigit qatorida urushga kirmakchi bo’laman. Dunyoda hech bir xotin kishi qilmagan ishni men qilay! Dunyoda hech bir erkak qilmagan ishni sen qilib turasan, dunyoda hech bir zolim qilmagan zulmni mening otam qilib turadir. Bo’sh kelma, haqsan! Haq yo’lda sening, mening nomusim ketsa… mayli!

Diydoringga mushtoq: Yorqin.

Po’lat. Bu nima, bu?

Botir (hayron). CHinakam, bu nima?

Po’lat. Mening xat-savodim yo’q. Xatni o’zingiz o’qidingiz, nima gap bu? Qanday gap?

Botir. Yorqinni o’g’irlagan sen emasmisan?

Po’lat. Men qiz o’g’risi emasman va bo’lmayman ham! Men, toju taxt o’g’rilari bilan mardlarcha olishib turgan bir yigitman! Sizning qizingizni o’ylashdan ham qo’rqaman…

Botir. O’ylashdan ham qo’rqasan? Nimaga?

Po’lat. Jang maydonida yolg’iz jangni o’ylash mumkin. Xayol yolg’iz jangda bo’lishi kerak. Xayolni boshqa narsalarga bo’lingan kishilar, jang maydonida yutqizadirlar.

Botir (o’zicha). Xayoli bo’lingan kishilar jang maydonida yutqizadirlar… To’g’ri, rost! (Po’latga.) Po’lat, men qizimni qayda bo’lsa ham topishga tegishman. Sen o’g’irlatdirmasang kim o’g’irlatdiradir uni? Uning sendan boshqa ilingani yo’q…

Po’lat. Botir, u-menga elingan bo’lsa, elingandir, munga men aybli emasman, qizingizning o’zi aybli… Men unga elinganim yo’q… Ayniqsa, hozirgi vaqtda men sizni mardlarcha yengishdan boshqa narsaga elina olayman!

Botir (og’ir). SHu uchun sen baxtlisan, Po’lat! Jang maydonida ko’ngli tinch bo’lganlar yengadirlar. Mening ko’nglim vayron bo’ldi… (Jim.) Jang maydoni senga o’xshagan-xotini, qizi, bola-chaqasi, ishqilib, boshqa ilinchagi bo’lmaganlarning maydoni! Mening ham hech kimim yo’q… Faqat birgina qizim borki, u –men uchun har narsa (qattiq) qizimning nomusi o’rtaga tushsa mamlakati, yurti, xoni, xonbachchasi… har narsasidan kechib yuboraman! (bir oz jim.) Mening qizim-qiz emas, farzand emas, boshimga bitgan balo! Xatini eshitdingmi?» Dunyoda hech bir xotin kishi qilmagan ishni qilar emish…» «bu yo’lda nomusidan ham kechib yuborar» emish… (SHovqin solib.) Oh, bolam, bolam! U nomus o’ziniki emas, otasiniki ekanin bilmaydir!.. Men kimman, mening nomusim qanday nomus… Muni hech bir o’ylamaydir! Men-mamlakatning nomusi, o’rdaning nomusi, xon va xonbachchaning nomusi, deb jang maydonida qilichga ko’ksimni berib yotsam-u, mening nomusim poymol bo’lib ketabersa… Yo’q, yo’q, men munga aslo chiday olmayman!.. (Jim.)

Po’lat. Xayr, endi nima qilmoqchi bo’lasiz?

Botir. Po’lat, sening yoningda-senday bir yomon dushmanimning oldida shu kunga qolganim uchun g’azabimdan yorilgunday bo’laman! Lekin, lekin… (asta) mening ko’nglimdagi farzand muhabbati senda yo’q, sen bilmaysan! Sen ham o’z farzandingni menday sevsang, menday ko’ngil qo’ysang-hozir, shu onda nimalar qilmas eding! Nimalar!! Dunyoni buzar, jahonni taka-taka qilib yuborar eding.

Po’lat. Qizingizni xonzoda o’g’irlatgan bo’lsa nima deysiz?

Botir (bosinqi). Xonzoda o’g’irlatmaydir, xonzodaga o’g’irlattirish lozim emas, o’zim bermakchi bo’lganman. (Noumid.) Sening ishingni tugatib borgandan keyin to’y bo’lmoqchi edi…

Po’lat. Qizingiz unarmidi?

Botir. Nega unamasin? Men uni senga o’xshagan yalangoyoqqa berib yotibmanmi?

Po’lat. Bo’lmasa… bo’lmasa qizingizning ko’nglini bilmas ekansiz… Qizingizni aslo tanimas ekansiz… qizingizni bilmasdan-tanimasdan sevar ekansiz… U-sevgi emas!

Botir. Qizimni tanimasam-tanimasman, uning ko’nglini bilmasam bilmasman… Lekin uni sevaman, u uchun har narsadan kechaman!

Po’lat (bemalol). Qo’limdan kelsa men ham izlashib berar edim… Lekin, yo’limga o’zingiz g’ov bo’lib turasiz.

Botir. Qo’y, sening istashing, Nishobsoy begining istashi menga lozim emas! Men o’zim istab topaman va kimning qo’lida ko’rsam, unga qo’l uzatgan kishini topsam… kim bo’lsa bo’lsin, etlarini bir burdadan qilaman. Xotin, bola-chaqasi, avlod-ajdodi, qavm-qarindoshi… hech bittasini eson qo’ymayman! O’z qo’lim bilan tilka-tilka qilaman!

Po’lat. Qizingiz o’zi yaxshi ko’rsa-chi?

Botir (baqirib). Kimni?

Po’lat. O’sha qo’l uzatgan odamni!

Botir. Unday bo’lsa qizim o’zi qochib borar edi, uni kechasi kelib o’g’irlatdirmaslar edi.

Po’lat. Rost, bu gapingiz to’g’ri. O’sha o’g’irlatdirgan odam sizdan ulug’roq, sizdan kuchliroq, sizdan o’tkurroq bo’lsayu kuchingiz yetmasachi?

Botir. Bu mamlakatda mendan kuchli odam yo’q! (Irg’ib o’rnidan turadir.) Men ketdim!

Po’lat (turib). Xo’sh, qaerga?

Botir. Qizim, baxti qora bolam qaerda bo’lsa, o’sh yerga!

Po’lat. Siz bu yerga saroyni, xonni, toju taxtni saqlagali kelgansiz. Bu yo’lda qancha begunoh bechoralarning qonini to’kdingiz! Endi ishingizni chala qoldirib ketasizmi? Bu mardlikmi, Botir? Boyagi gaplaringiz mengagina xos gaplarmidi?

Botir (og’ir, ko’nglidan so’zlaydir). Mardlik- nomus bilan bo’ladir, mening nomusim poymol bo’ldi… Men, mundan keyin mard botir emas, nomard bir jallod bo’laman! Bildingmi?

Po’lat. Toju taxtni saqlash…

Botir (baqirib). Mening nomusimni saqlay olmagan toju taxtnimi? A? (Ikkalasi ham jim bo’ladirlar. Botir bo’ynini bukib sekingina chiqa boshlaydir. Po’lat ham indamasdan orqasidan yuradir. Bir-ikki qadam bosganlaridan so’ng tashqarida sharpa; to’xtaydirlar. Qorovulning tovushi: «Hozir Botirning yoniga kirgali bo’lmaydir, u yerda O’lmas botir bor!» Kalning tovushi: «Po’lat botirga ishim yo’q, o’sha O’lmas botirga ishim bor. Kirmasam bo’lmaydir!» Boshqa bir yigitning tovushi: «Yo’lchibek tayinlab yubordi, O’lmas botirga zarur ishi bor ekan, qo’yib yubor, kirsin!» Yana qorovulning tovushi: «Bo’lmaydir, dedim, bo’lmaydir!»)

Po’lat (tashqariga ovoz qiladir). Qo’yib yubor, kirsin, mayli kirsin! (tashqaridan qorovulning tovushi: «Ha, endi kiraber, Botir o’zi chaqirdi!» eshikdan shoshilib Kal kiradir.)

O’N UCHINCHI MAJLIS

Po’lat, O’lmas botir, Kal

Kal (kirib salom beradir). O’lmas botir deganingiz kim?

Botir. Men! Nima ishing bor?

Kal (qo’ynidan xat olib berib). Tezlik bila javobini bering! Ertaga qolsa ham kech bo’ladir!

Botir (hayajon bilan ichida o’qiydir). Yorqin! Yorqin qizim! Baxti qora qizim!.. Kimlarning qo’liga tushibsan. (Po’latga.) Boyagi xat qani? Yorqindan kelgan xat?

Po’lat. O’zingizda edi, boya o’zingizga berib edim.

Botir (xayol bilan yonlarini qarab, xatni topadir. So’ngra ikkalasini solishtirib ko’rib). O’zi! Xuddi o’zi!.. (Kalga birdan.) Qani yur, boshla! (CHiqa boshlaydir.)

Po’lat. Botir! (Jim.) Botir, nima gap?

Botir (Po’latga qarab samimiy). Po’lat, kechir meni! Sening bilan olishib bo’ldim! Hozir Nishobsoyga jo’nayman, qizni o’zi o’g’irlatib senga to’nkagan bekni bola-chaqa, avlodu ajdodi bilan tilka-tilka qilaman! Nomussiz saroy, hamiyatsiz saroy, toju taxt lozim bo’lsa, o’zi saqlab olsin. (Tez chiqadir.)

Po’lat (garang, shoshgan. Kalning orqasidan baqiradi). Kal! Hoy Kal! Kal deyman! (Qattiq baqiradi.) Ushlang o’sha Kalni!.. (tashqarida to’polon. Po’lat eshik yog’ochiga suyanib qoladir.)

Parda tushadi













OLTINCHI PARDA

Bu parda sakkiz majlisdan iboratdir

ARALASHADIRLAR

(kirish tartibi bilan)

Xizmatkor-xon saroyidagi xizmatkorlardan, xunuk, jallod nusxa, 40 larda.

Xonzoda-chiroyli, oppoq, yosh yigit… 25 larda.

Po’lat-boyagiday, faqar shohona libos, toj kiygan.

CHol-5 pardadagi kabi. Kiyimi bir oz tuzalgan.

Yorqin-burungiday, yasangan.

Xon saroyi

Xonning taxt uyi. Bir tomonda taxt, taxtga qarshi tomonda pastda bir eshik. Taxtning to’ri tomon yonida yana bir eshik. Uyning to’rt tomon devori o’rnida odam bo’yidan pastroq sharq usulida chiroylik panjara, orqasidan serdaraxt va keng bir bog’cha ko’rinadir. Tashqarida tiniq oydin, uyda oyo yorug’i. Parda ochilganda uyda hech kim yo’q, taxt bo’sh. Bir ozdan so’ng panjaraning orqasida ikki kishi ko’rinib qoladir.

BIRINCHI MAJLIS

Xizmatkor, Xonzoda

Xizmatkor (Xonzodani yetaklab kirib). Siz Xonzoda bo’lsangiz ham, bu o’rdada o’ssangiz ham, uning siru asrorlarini biz xizmatkorlarcha bilmaysiz. Beri keling, men sizga bir sirni ko’rsatay. (Taxt yonidagi devorning teshigiga bir cho’pni tiqib tortadir.) Mana, ko’rdingizmi? (Tortkach devordan bir eshik ochiladir-da, bir kishi siqqunday joy ko’rinadir.) Mana, bir kishi bemalol sig’adir. Bu otangizning sir bilaturgan joyi edi.

Xonzoda. Sir bilaturgan?

Xizmatkor. Ha, sir bilaturgan. Vaziru vuzarolar, sarkardalar, yurtning oqsoqollari, ulug’ botirlar ba’zida bir-birlari bilan shu joyda uchrashib gaplashar edilar. O’shanaqa vaqtlarda otangiz shu joyga birorta ko’ngli ishongan odamni kirgizib qo’yib, haligilarning hamma gapirgan gaplarini bilib olar edi. Bir-ikki martaba o’zi ham kirib turgan ekan…

Xonzoda. Bu joy ko’p odamlarning boshini yegan desang-chi!

Xizmatkor. To’g’ri, biz qatori odamlar bo’lsa ham deng! Bu joyda tilidan ilinib ketganlar hammasi ulug’ odamlar… Sotqin Inoqni bilasizmi? (Xonzoda jim.) «Sotqin Inoq» deb eshitgan emasmisiz?

Xonzoda. Eshitgan edim, shekilli… Esimda qolmabdir.

Xizmatkor. O’sha odam katta otangizning eng hushyor, ziyrak vaziri edi. Xitoydan, hindidan, avg’ondan… qaerdan bir elchi kelsa o’sha sotqin Inoq gaplashib-ish bitkazar edi. Katta otangizning eng ishongan odami edi. O’zining aqliga, hushiga mag’rur bo’lib ketib, sarkardalarning bittasini xuddi shu joyda bir narsa deb qo’ygan. Javonning ichidagi odam, oqizmay-tomizmay katta otangizga yetkazgan… O’sha kechasiyoq o’sha odam saranjom bo’ldi! Xotinlari, bola-chaqa, qavm-qarindoshlari katta otangizning oldiga… Xuddi shu joyga yig’lab keldilar. Katta oatngiz, rahmatli ko’p mudabbir odam edi, haligilarning hammasiga katta in’om-ehsonlar berib «sizdan ko’ra menga yaqin odam edi, topmay qo’ymayman!» deb aldab jo’natdi…

Xonzoda. O’zi yo’q qilib-a?

Xizmatkor. Bo’lmasa bo’larmidi? Podshohlik qilish oson deysizmi? Innaykin: Xitoydan kelgan katta bir hakim ham shu yerda gapirgan gapi bilan saranjom bo’ldi… U ham juda o’tkir odam edi… Luqmoni hakimning shogirdi ekan… Bir avg’on sarkarda bor edi, uni ham mana shu javon yegan. Dovulxon amakingizni, allanima degan tog’angizni, Og’ocha degan ammangizni… Mashshoqlardan Otaqushoqni… Hah-ha… juda ko’p kattalarning boshini yegan bu jovon. Muning ichiga kirib olgan odam pashsha uchsa biladir, pashsha!

Xonzoda. SHuncha odam o’ldirishga botirlik qilgan, shuncha siru asrordan xabardor odam axiyri kelib nima bo’ldi? Bir yalangoyoqning sharpasini eshitar-eshitmas qochib ketdi!

Xizmatkor. Unaqa yalangoyoqlardan yuz minggi kelsa ham qochmas edi-ya, eng ishongan kishisi O’lmas botir ishni buzib qo’ydi-da…

Xonzoda (jerkib). Gapirma, o’shani! Uning otini ham og’zingga olma!

Xizmatkor. Gapning sirasini aytdim-da. (Jim.) Menga qarang, yaxshi yigit, Po’latning bu kecha shu yerga chiqishi aniq. Men odam qo’yib bildim. Bu kun qayin otasi ham…

Xonzoda. O’lmasni aytasanmi?

Xizmatkor. Ha, o’sha O’lmas botir-da, qayin otasi! (SHahzoda ijirg’inadir.) U ham bu kecha shu yerga qizini ko’rgali, gaplashgali kelar emish. Po’lat o’g’rining yolg’iz o’ltirayturgan vaqtlari ham ko’p bo’ladir. U, kechalari ko’p vaqt o’zi yoliz o’ltirib chiqadir. Bir balolarni o’yladir, shekilli… Mayli, bu kun… (Haligi joyni ko’rsatib.) SHu yerga kirib bir poylang. Agar to’g’ri kelib qolsa-ish bitadir, bo’lmasa erta bor, indin bor.

Xonzoda. Erta yo indinga qolaturgan bo’lsa- bo’lmaydir. Endi mening borligimni bilib qolsalar ham ehtimol.

Xizmatkor. Bular qiyomatda ham bila olmaydirlar, xotirjam bo’ling. Na qorovul, na voqeanavis, na tilchi-hech narsalari yo’q! Sizni ikki haftadan beri saqlab kelaman, yana ko’p saqlashga yarayman. Siz ishingizni tugatib olsangiz edi, men ham tezroq qochar edim.

Xonzoda. Tillani-ku ko’rding?

Xizmatkor. Ha, ko’rdim.

Xonzoda. SHu-ishni bartaraf qilib olsam menga hech narsa kerak emas. Meni tutib olib o’ldirsalar ham mayli. Tillani senga beraman. Ishqilib shu o’rtada yurib tur, basharti lozim bo’lib qolsa, tillaning qaydaligini senga aytib qolayin.

Xizmatkor. Albatta, men shu o’rtada bo’laman, lozim bo’lganda o’zim ham ko’maklashib yuboraman.

Xonzoda. Yaxshi (Jim.) Aytgancha, xanjar qani?

Xizmatkor (tik qo’njidan bir chiroylik xanjar olib). Mana, juda o’tkir xanjar. «He!» deb bir tortsangiz… tamom! Bilasizmi, bu xanjar kimniki? Tanimadingiz-a?

Xonzoda. Taniganday bo’layotibman.

Xizmatkor. Bu haligi «oq saroy»li xotinning xanjari. Amakingiz bir katta hovuzning bo’yida o’sha xotinni so’yib qo’ymadimi? Mana shu xanjar bilan so’ygan…

Xonzoda. E… o’sha xanjar shumi?

Xizmatkor. Xuddi o’zginasi. (Jim.) Endi siz jovonning ichiga kira bersangiz bo’ladir. (Eslab.) Aytkancha-ya, beri keling! Jovonnnig mana bu yerda ikkita yorug’i bor, o’shandan uyning hammayog’ini ko’rib tursangiz bo’ladir. Yolg’iz qolganida shaylaysiz! Qani, kiring, men berkitib qo’yay.

Xonzoda. Yo’q, men hozir kirmayman. Ular uzoqdan kelsalar, men u yerda qiynalib qolaman. Kelar vaqtlarida darhol kirib olarman, sen boraber! (Eslab.) E shoshma! Ichiga kirgandan keyin berkita olamanmi? (Qaraydir.)

Xizmatkor. Zanjiri bo’lsa kerak. (Qaraydir.) Yo’q, mana kichkinagina xalqachasi bor ekan, xayr bo’ldi. Men shu o’rtada turaman, kela boshlasalar sharpa qilaman, siz darhol jovonga joylanasiz.

Xonzoda. Kelsa qaysi tomondan keladir?

Xizmatkor. Mana shu panjara tomondan.

Xonzoda. Bu eshikdan-chi?

Xizmatkor. Bu yoqdan vazirlar, mahramlar, sarkardalar, innaykin fuqaro kiradir. (Yaqin kelib.) Mard bo’ling, yigit!

Xonzoda (qat’iy). O’rgatma!..

Xizmatkor (mag’rur). Bu ish-hazil emas, siz yoshsiz, o’rgatmasak bo’lmaydir. (CHiqadir.)

IKKINCHI MAJLIS

Xonzoda yolg’iz

Xonzoda (taxtga yaqinlashadir). E egasiz qolgan bechora taxt! Sening bu kunga tushib qolishingni men bilar edim… (Jim, taxtning zinasiga o’ltiradir.) Bu saroylar hammasi bo’sh qoldi. Bu yerda tangridan ham qo’rqmay davlat surgan otam Po’lat o’g’rining shaharga yaqinlashganini eshitib, bir kechaning ichida bor-yo’g’ini yig’ishtirib qochdi. Saroydagilarning hammasi, bitta qolmay qochdi. Faqat, qaerga qochadirlar? O’limdan qochib bo’lar emishmi? O’limdan qo’rqib qo’rqoqlik ko’chasiga kirish, ularning ahmoqligini  ko’rsatmaydirmi? SHu tabiatlari bilan yana el ustidan hukm qilib kelganlar. Sadqayi ketsun sizga! Saroyda qolib, kelgan yalangoyoqlar bilan urushib o’lmaysizmi? Mardlik bilan o’lishda, hech bo’lmaganda, bir sharaf bor! (Jim.) Men qoldim. Men qosmadim, hali ham qochmayman. Saroy, shu yalangoyoqlarning qo’liga o’tgandan beri, mana shu (ishora qiladi) halol xizmatkornikida berkinib yurib jon saqladim. SHunday qilib yurib bir kun maqsadimga yetaman; o’zimning past, xor, iflos raqibimni toju taxtdangina emas, dunyoda nafas olib yurishdan ham mahrum qilaman, (g’ijinib) yanchaman, ezaman, yastayman!… Undan keyin g’azabim qonadir, undan keyin o’lsam ham, qolsam ham mayli, bari bir… bilaman, sezaman: mening so’ng kunlarim yaqinlashib qoldi. Erta-indin men tugayman lekin, raqibni bo’g’masdan, yanchmasdan, ezmasdan o’lib ketsam, dunyo-dunyo armon ko’nglimda ketadir! (Jim.) Agar men bu yalangoyoqlar bilan chiqishsam, otamning o’rniga shularning o’zlari meni xon qilib saylashar edi. O’zim otamdan norozi edim, shunday qilsam bo’lar edi. Qilmadim, shu ishni qilmadim. Agar men shu ishni qilganimda, haqiqatda, hamma ixtiyor Po’lat o’g’rida bo’lar edi. Men shunga unab o’ltiramanmi? Innaykeyin O’lmasning qizi kimniki bo’lar edi? U ham, albatta, o’g’ri Po’latniki bo’lar edi! (Yurakdan.) Oh!.. (Jim.) Esi yo’q qiz. Kelib-kelib kimni sevding? Bir yalangoyoqni! Men, sening oyoqlaringga yiqilib yotmoq uchun butun saltanat, saroy, kayfu safoni qurbon qilay, deb turganimda, sen kimga ergashding, ey esi past qiz? (Jim.) Mayli, mana bukun sening ham yig’lar kuningdir. Seni ham yig’latmoq uchun haftadan beri fursat poylab yuraman. Bir necha fursatlar qo’ldan chiqdi. Lekin, bu safar fursatni qo’ldan bermayman. (SHu choqda xizmatkorning yo’talgan tovushi keladir.) Kelayotir, shekilli. (Panjara orqali ehtiyot bilan qaraydir.) Ha, yalangoyoqlarning xoni kelayotibdir. Na boshida toj, na ustida shohona libos! Yana o’sha yalangoyoq Bog’ibiyobon, faqat belida qilichi bor. Qandini yesin, Qilichga u usta! Yonida xizmatkorlari ham yo’q… Soddalikni qarang. Yalangoyoqda… (Jim.) Bukun Yorqinxonning to’yi! (Kuladir.) Juda yaxshi! (Jovonning ichiga berkinadir. Jim. Bir ozdan so’ng oyoq tovushlari, gaplar eshitilib, panjara yonidan Po’lat bilan CHol o’tadirlar. Ozgina vaqt o’tkach ular aylanib kiradilar.)

UCHINCHI MAJLIS

Po’lat, CHol

Po’lat (chuqur o’yda. Yarador qo’li hali bog’liq. To’g’ri borib sekingina taxtga chiqib o’ltiradir.) Ota, taxt degan narsa mana shunday kechalarda, hech kim ko’rmaganda o’ltirib o’ylash uchun yaxshi ekan. (CHolga joy ko’rsatadir.) O’lturing ota, bir oz gaplashaylik. (CHol o’ltiradir.) Kunduz kunlari odam ko’p kelganda, har xil be’mani tazimlar bo’lganda taxtdan juda to’yib ketaman… Tashlasamu qochsam deyman! Mening bo’ynimga juda og’ir yukni yukladinglar, men o’zim shunday bo’lar deb aslo o’ylamagan edim. Elning xohishi bilan bu ish bir bo’ldi, ketdi. Endi, o’sha elga qo’ldan kelgancha bir narsa berish kerak. Har viloyatning begi, buringiday, o’z boshicha xon bo’lib olib, yurtni xohlaganicha so’rib yotsa… Mancha qon to’kishning nima keragi bor edi? Necha kundan beri shuni o’ylayman. Nima qilsak ekan?

CHol. Yomon beklarning o’rniga yaxshi odamlardan bek qo’yish kerak, bolam.

Po’lat. Bu osonlik bilan bo’laturgan ish emas. Hammasini bitta-bitta ola boshlasak, ular mamlakatda yana katta ig’vo qo’zg’atib yuboradirlar. SHu joyini xo’p yaxshi o’ylash kerak. Men, hali qaysi viloyatning begi nimalar qilgan, hech bilmayman. SHu kunlardar juda ko’p ariza kela boshladi-ya? Hali u arizalarning ko’piga javob bera olmadik. Vaqt bo’lmadi. Innaykin, o’sha arizalarga qarab bir narsa qilish ham qiyin. Nimaga desangiz, arizani yozgan odam kim, nima g’araz bilan yozgan, nima uchun va kimdan dod deydir; buning haqiqatini biz bilmaymiz. Ehtimol, o’zi bek bo’lmoqchi bo’lganlar yozarlar; ehtimol, bek bilan bo’y o’lchashmakchi bo’lgan boy yozar; ehtimol, bekni o’z yo’liga sola olmagan oqsoqol yozar… Biz qaydan bilaylik! Lekin, arizani yozgan odam boymi, kambag’almi-shuni yaxshi bilish kerak. Agar kambag’al bo’lsa, arizasi ko’pincha to’g’ri bo’ladi. Nimaga desangiz kambag’al bek bilan bo’y o’lchashmaydir: bekni o’z yo’liga solish yetti uxlab bir marta tushiga ham kirmaydir. Kambag’al, o’lganning kunidan yozadir, hech bir iloji qolmagandan keyin ariza beradir. (Jim.) Har qalay ikkalamiz bir mamlakatni aylanib, joy-joyida ish qilmasak bo’lmaydir. Bir bekning ustidan ko’p ariza tushsa uni qamab turib yurtdan gap so’raymiz. SHunda yurt hamma dardini aytadir… Lekin, ota, mamlakatning ishlarini qilmoqchi bo’lgan odam O’lmas botirning nozli qizi bilan turmasin ekan. Kecha kechasi «mana bularni menga o’qib bergil!» deb besh-olti ariza bersam, arizani ko’tarib urib… (sekin) sevgidan, o’ynashishdan tushib keladir… (kuladir.) Unga qolsa, mamlakat ishini birovga topshirsam-da, u bilan o’ynashib yotsam…

CHol. E… bolam, xotin kishi shundan boshqa hech narsa tilamaydir… Lekin, Yorqin poshsha, sening yo’lingga necha o’limlardan xatlab o’tgan qiz. Senda uning haqqi ko’p. Mamlakat ishini ham qil, uning ham ko’ngliga qara!

Po’lat. E… ota, «mamlakat ishlaridan bo’shagan vaqtlarda gaplashaylik» desam, «mamlakatning ishlari qursin, odoq bo’larmidi? Falonchiga buyur!» deydir. Yo’q, yo’q, ota, men uning ko’ngliga qarab yurolmayman! (Jim.) Xayr boring, arizalarning hammasini lib keling. Bir ko’raylik-chi, qaysi bekning ustidan shikoyat ko’p ekan? (CHol tura boshlaydir.) Ota, lekin, mening bu yerda ekanimni qizingiz bilmasin… Basharti so’rab qolsa «sarkardalar bilan bir zarur ish to’g’risida gaplashib o’ltiribdir» deng. Kela ko’rmasin! (CHol chiqaturib yana orqasiga qaytadir.) Ha, nima bo’ldi?

CHol. O’g’lim, sening o’zingni yolg’iz qoldirib keta beramanmi?

Po’lat. Har kun yolg’iz qoldirib ketasiz, hech narsa bo’lmaydir-ku. Borabering. Men hech kimga jabru zulm qilganim yo’q! (CHol bo’shashib chiqadir.)

TO’RTINCHI MAJLIS

Po’lat yolg’iz

Po’lat (o’zicha). Bechora chol. Menga ota bo’lib qoldi. (O’rnidan turadir). Oppoq, sutday oydin bo’ldi; bog’, tog’lardagi to’qaylarga o’xshab ketdi. (Sekin tushib panjaraga suyanib o’yga botadir. Bir ozdan so’ng sekin-sekin so’zlay boshladir.) Yorqin, Yorqin… Mening uchun dunyoda hech kim qilmagan ishlarni qildi bechora… Meni deb ro’zg’ordan kechdi, meni deb o’limdan-o’limga xatladi… Meni deb xonzodalardan kechdi, xonzodalardan!.. (Bir oz jim.) Uning ko’ngliga ham bir oz qarash kerak. Mamlakatning ishlariga zarur bermayturgan darajada… Kechalar uzun, kunlar-undan ham uzun, hammasiga ham vaqt topiladir. (Jim.) Meni deb Xonzodadan kechgan odam, mening ko’nglimga ham qarasin! Mening ko’nglim – ko’pning ko’ngli; unga tegib bo’lmaydir. Faqat, ko’pning ko’ngli bilan birga uning g’amini ham mening ko’nglimga solgan-o’zi bo’ldi… O’zi ham shuni o’ylamog’i kerak. Meni, bir bechorani deb Xonzodadan kechgan qiz, munchalikka esin yugirtmasa, bo’lmaydir. (Jim.) Xonzodani desa edi, meni demas edi, nima bo’lar edi? Bukun Xonzoda bilan birga tuproqlarga bulangan bo’lar edi… Durust, Xonzoda Yorqinga kecha-kunduz butun vaqtini berar edi, lekin, bir necha oy, yo bir necha kun… undan keyin yana boshqa bir Yorqinga burilar edi. Axir unda havasdan boshqa nima bor? U qondan yaratilgan! U-ko’z yoshlari bilan o’sgan! Unga zavq kerak, bir kunlik, ikki kunlik, bir necha kunlik zavq kerak! Oh, shu zavq bandalari! Yurtning hamma ko’z yoshi o’shalarning oyoq ostlariga qo’yiladir. Bittasi… bittasi… (g’ijinib) hech bo’lmaganda bittasi qo’limga tushmadi! Yanchar edim bir! Menda ham ularga qarshi tog’-tog’, dunyo-dunyo g’azab bor edi!.. (SHu choqda Xonzoda birdan otilib chiqadir.)

BESHINCHI MAJLIS

Po’lat. Xonzoda

Xonzoda (otilib chiqib). Sendagi g’azab g’azabmi? /azab bizda!.. (Xanjar bilan Po’latga otiladilar. Po’lat «a!» deydir, faqat qilichini olishga ulgira olmay qoladir. Lekin Xonzodaning xanjar ushlagan qo’lini bilagidan sog’ qo’li bilan ushlab qoladir, orada yerga bulashib olishish boshlanadir. Po’lat xanjarni yarador qo’li bilan endi olaman deganda narigi yoqdan bo’kirib xizmatkor kirib qoladir).

OLTINCHI MAJLIS

Po’lat, Xonzoda, xizmatkor

Po’lat, ularning ikkovi bilan ham olisha boshlaydir. Oxirda Xonzodaning qo’li Po’latning qo’lidan chiqib ketadir, faqat Po’latga xanjar urishga yana o’ngli kelmaydir. Xonzodaning urgan xanjari bir necha marta Po’latning yonlaridan, biqinlaridan o’tib ketadir. Xizmatkor zo’r berib Po’latni tortgach, Xonzoda qo’lini bir oz yana bo’shatadir. SHu choqda panjaradan sekingina poylab kelayotgan Yorqinning boshi ko’rinadir. U, ichkaridagi ahvolni ko’rgach, «Oh, Po’lat» deb baqirib yuboradi-da, so’ngra panjaraning orqasidan yo’qoladir. Bu orada xizmatkor o’rnidan irg’ib turib, taxt yonidagi eshikdan qochib chiqmoqchi bo’ladir: u, eshikka yetganda qarshisidan Yorqin kirib qoladir. Po’lat bu orada Xonzodaning qo’lidan xanjarni tortib oladir. Xizmatkor Yorqinni ko’rgach, qo’rqib orqasiga tisariladir. Qo’rqish holatida sekin-sekin devorning burchagiga qisiladir.

ETTINCHI MAJLIS

Po’lat, Xonzoda xizmatkor

Yorqin

Yorqin (yugurib kirib keladir-da, xizmatkorga bir marta g’azabli qaragandan keyin Po’lat bilan Xonzodaning ustiga borib, endi Xonzodani urmoqchi bo’lib turgan Po’latning qo’lidan xanjarni tortib olib tashlaydir. Bu orada xizmatkor chiqib qochadir).

SAKKIZINCHI MAJLIS

Po’lat, Xonzoda, Yorqin

(Avval sekingina Po’lat o’rnidan turadir, so’ngra Xonzoda, ikkalasining ham qonagan, tilingan joylari bor, Yorqin rangi o’chgan, hayron, jim.

Po’lat (hansirab turib, yechilib ketgan qo’lini bir qo’li va og’zi bilan sekin bog’laydir, Xonzodaga). Mardlik maydonidan qochib ketib xilvatda yiqitmoqchi bo’lgan edingmi? Mardlar maydonida chiday bergan odam xilvatda ham bo’sh kelmaydir.

Xonzoda (zo’rg’a). Mardlar maydonida saltanat, davlat, toju taxt talashadilar… (Bir oz jim.) Bu-ishq, sevgi maydoni, bu xilvatda, yolg’iz-yarim joylarda-burchak-panalarda bo’ladir…

Po’lat (yovvoyi kulib). Sizda sevgi bormi? Sizda-ya? (Yana masxara qilib kuladir.)

Xonzoda. Sevgi sen uchun masxara… biz uchun har narsadan qimmat…

Po’lat (yana battar kulib). Siz uchun sevgi har narsadan qimmat? Unday bo’lsa shu choqqacha qayda edingiz? Sevganingiz bir umr meniki bo’lgandan keyin keldingizmi?

Xonzoda. Mening sevganim-bir umr seniki bo’lgani yo’q! Sen uni qilich bilan, zo’r bilan tortib olding. Vaholanki, sevgida zor bor, zo’r yo’q.

Po’lat. Zo’r yo’q, zo’r yo’q? (Borib xanjarni oladir va Xonzodaga qarab irg’itib.) Mana bu nima? Bu ham zo’rmi?! (Qattiq kulib.) Mana bu qonli xanjar ham zo’rmi?

Xonzoda. Har nima bo’lganda ham saltanat toju taxt emas…

Po’lat. Toju taxt bilan saltanat sevgining sovg’asi bo’lgani uchun shirin… (ikkalasi ham jim qoladirlar.)

Yorqin (Po’latga). Bu nima gap, Po’lat? Men sira anglayolmay qoldim…

Po’lat (Xonzodani ko’rsatib). O’zlaridan so’rang…

Yorqin. Xanjar kimniki? Bu nima hangoma? Aytib ber, Po’lat!

Po’lat (kuladir). Egalaridan so’rang…

Yorqin. «Katta sarkardalar bilan mamlakatning zarur ishi to’g’risida kengashib o’ltiradir» deydilar, panjaraning orqasidan turib bo’lsa ham gapirganingni eshitayin, deb kelsam… bu ahvol. Qani sarkardalaring? Qani kengash? Nimaga meni har kim aldashga boshladi? O’zimizning jonajon otamiz bo’lgan chol shunday deb o’ltirsa… Bo’lmagan kengashni bo’ldi qilib seni mendan qochirsa… Nima qildim men? (Bir oz qizishmoqqa boshlaydir.) Po’lat, rosti ham senga saltanat, toju taxt kerak bo’lsa…

Po’lat (baqiradilar). Toju taxt xonzodalarga kerak? Sizga ham lozim bo’lsa, olabering, Oyimposhsha!

Yorqin. Men baqirganimdan keyin sen nimaga baqirasan? Baqirishning nima keragi bor? Sekin gapirsang ham bo’ladir-ku! Bu nima qo’pollik?

Po’lat (yana qizib). Men qo’pol bo’lsam, meni haydangda, qarshingizda chiroylik, yumshoq xonzodangiz turadir, o’shanga…

Yorqin (baqirib). Jim, nonko’r! (O’zicha.) Xonzoda… Xonzoda shumi hali? Bu chiroylik yigit Xonzodami? (Erksiz-erksiz tikilib qaraydir.)

Po’lat (endi sekin bo’lib-bo’lib). Toju taxt… Saltanat… sizning yuklab qo’ygan yukingiz… Uni men har qancha og’ir bo’lsa ham ko’tarib olib borishim kerak… Toju taxtning orqasida yurt bor, el bor, xalq bor… Uni o’ylash kerak. Uning g’amini yeyish kerak… Siz menga toju taxtni burungi xonlarday emib, so’rib yotish uchun olib bergan bo’lsangiz, o’zingizga qaytarib beraman. Menga unday toju taxtning keragi yo’q! Siz olib bergan toju taxt yurtning dardiga davo bo’lmasa, yo’q… Oyimposhsha, unday toju taxtdan men kechayin, unday toju taxt egasidan siz keching!

Yorqin (xo’rsinib). Hali ham yurtni degan bo’lib meni butkul tashlading… «Sarkardalar bilan bo’laturgan zarur maslahatlar» deb mendan butun kechib yubording… Ikkovimizning halol yo’ldosh bo’lib qo’shilganimizga mana uch hafta, yaqin bir oy bo’ldi. Kechalari seni kuta-kuta tong ottiraman… «Yurtning xoni emas, xizmatkori bo’lgan Po’lat arizalarni ko’rib, sarkardalar bilan gaplashib, oqsoqollar kelsa ularga nasihat qilib… innaykin mening yonimga kiraddir, meniki bo’ladir» deb butun kecha-tong otkuncha ko’zimni yummayman… Sen bo’lsang, tongga yaqin charchab kelib uxlab ketasan… Men bo’lsam sening charchab uxlaganingni tomosha qilib yana tongni kunduz qilaman… Ertaroq kirgan kunlaringda bir quchoq ariza bilan kirasan. «O’qib ber» deysan, o’qib beraverib yana tonglar ottiraman… Bir kun chidamasdan arizalaringni irg’itib yubordim… O’shanda mendan kechib yuborgunday bo’lding! Bildim, bildim, hamma narsani bilib turdim!

Po’lat. «Yaxshi ko’raman, sevaman» deysiz, shuni chidash bilan ko’rsating-da. SHuncha vaqt chidab kelgansiz, yana bir oz chidang-da.

Yorqin (bir oz o’ylanib turgach, Xonzodani ko’rsatib). Mana bu chiroylik yigitga o’zimni ko’rsatmak uchun o’zimning oldida aytaman: har qancha chiroylik bo’lsa ham men bu Xonzodalarni sevmayman! Seni, seni yalangoyoq, sen besarupo bog’bonni hammadan ortiq sevaman! SHuncha vaqt chidadim, endi yana chidayman! (Bir oz jim.) Lekin, Po’lat, chidashning ham haddi bo’lishi kerak… Men yoshman… Mening havaslarim hech qaerga sig’maydir… Innaykin, u havaslarni shu choqqacha juda zo’r qiyinchiliklar bilan bo’g’ib keldim. U havaslarga yetkuncha o’limlardan-o’limga hatlab… Endi u havaslarni yana ham bo’g’ib yotish qo’limdan kelmaydir! Sen-erkak, siz erkaklarning bag’ringiz toshdan bo’ladir, siz chiday berasiz… Lekin, biz xotinlar chiday olmaymiz. Yo’q, yo’q… men o’zim chiday olmayman! Mundan keyin har kuni sensiz tong ottirish mumkin emas! Bildingmi, mumkin emas! Mumkin emas!..

Po’lat (og’ir dam oladir). Agar bir oz so’ngroq kelsangiz, bir kechaga emas, bir umrga mendan ayrilardingiz…

Yorqin (cho’chib birdan). Nima? Nima uchun?

Po’lat (Borib xanjarni oladir). Man bu olijanob oshiqingiz siz uchun meni o’ldirmoqchi bo’lib kelgan ekan.

Yorqin (baqirib). Seni? Seni o’ldirmak uchun! (/azab bilan bo’g’zidan yovvoyi tovush chiqaradir). Ha… (Yugurib borib Po’latning qo’lidan xanjarni oladir, qaltirab, titrab turib sekin Xonzodaga qarab yuradir.)

Po’lat (qarshisiga borib to’xtatadir). Qo’ying, Oyimposhsha! Bu kishiga o’zining xanjari ham xayf. Bu kishini shu bo’yicha ko’chaga haydash kerak… Xalqni, yurtni, elni bir ko’rsin… Bir-birlarini tanisinlar… Xanjarni menga bering. (Qo’lidan sekin oladir.) «Xonzoda Po’latni o’ldirmakchi bo’lgan xanjar shu» deb qonlari bilan birga maydonga chiqarib osib qo’yamiz. Xonzodaning xanjari bir necha kun yurtga tomosha bersin! (Yorqinga yaqinlashib.) Meni yurt uchun yana bir martaba o’limdan qutqardingiz, keling, o’sha yurtning ishini ham birgalashib qilaylik! Yurtning ishini birgalashib qilgandan keyin… (Quchog’ini ochadir.)

Yorqin (erksiz baqiradir). Po’lat!.. (Borib quchog’iga kiradir, Xonzoda jim.)

Parda tushadir

